অবুজ ৰজাৰ বিবুজ মন্ত্ৰী - ৱিকিউৎস\nঅবুজ ৰজাৰ বিবুজ মন্ত্ৰী\n←বামুণ আৰু বামুণী অবুজ ৰজাৰ বিবুজ মন্ত্ৰী\nলেখক লক্ষ্মীনাথ বেজবৰুৱা বামুণৰ ভাগ্য→\n1887অবুজ ৰজাৰ বিবুজ মন্ত্ৰীলক্ষ্মীনাথ বেজবৰুৱা\nককা৷- “বাপু অ’, ওচৰ চাপি আহ; আজি তোক এটা সাধু ক’ম, তাৰ নাম অবুজ ৰজাৰ বিবুজ মন্ত্ৰী৷ তই মোৰ পিঠিত হাত দি পকা ঘামচিবোৰ মাৰি দেচোন৷ চাবি, যি বোৰত নখ দিলে পুট্ পুট্ কৰে উঠিব সেইবোৰকে হে মাৰিবি, কেচাবোৰত নখ নিদিবি৷”\nনাতি৷-“ককাদেউতা, তুমি ভয় নকৰিবা, মই ঘামচি মাৰিব জানো৷ তুমি অবুজ ৰজাৰ বিবুজ সাধু কোৱা; পলম নকৰিবা; মই শুনিবলৈ উত্ৰাৱল হৈ পৰিছোঁ৷”\nএক ৰজা আছিল৷ এদিন তেওঁৰ ওচৰৰ আন এজন ৰজাই মানুহ এতাৰ হাতত চিঠি এখন দি তেওঁলৈ এই কথা কেইটা সুধি তাৰ উত্তৰ খুজি পঠিয়ালে,-“অবুজ ৰজা কোন? আৰু অবুজ ৰজাৰ বিবুজ মন্ত্ৰী কোন?” এওঁ ৰজা তো চিঠি পঢ়ি অবাক৷ এওঁ ভাবি নাপালে,-ৰজা যদি অবুজ হ’ল, মন্ত্ৰীনো বিবুজ হ’ব কেনেকৈ? আৰু ভালৰ নো বেয়া হ’ব কেনেকৈ? বেয়াৰেই বা ভাল হ’ব কেনেকৈ? যি বেয়া বেয়াই; যি ভাল ভালেই৷ ৰজাই ভাবি-চিন্তি একো নেপাই মন্ত্ৰীক সুধিলে৷ মন্ত্ৰীয়ে ক’লে “মহাৰাজ, আপুনি কিছু দিনৰ সময় লওক; পিছত সেই সময়ৰ ভিতৰত কিবা এটা কৰিব লাগিব৷” ৰজাই সেই কথামতেই এবছৰৰ সময় লৈ তাৰ ভিতৰতে উত্তৰ দিম বুলি চিঠি অনা মানুহটোক বিদায় দিলে৷ এইদৰে কিছুদিন আছে, সময়ো লাহে লাহে যাব ধৰিছে৷ এদিন ৰজাৰ হঠাৎ সেই চিঠিৰ আৰু প্ৰশ্নৰ কথা মনত পৰাত তেওঁ মন্ত্ৰীক সুধিলে-“মন্ত্ৰী, আজি ইমান দিন হ’ল, ক’তা দেখোন অমুক ৰজাই লিখা প্ৰশ্নকেইটাৰ উত্তৰ আজিলৈকে নিদিলা?” এই কথাত মন্ত্ৰীয়ে ক’লে, “মহাৰাজ৷ তেনেহলে মোক কিছু দিনৰ নিমিত্তে বিদায় দিব লাগে৷ এই সময়ৰ ভিতৰত মই যেনেতেনে মতে প্ৰশ্ন কেইটাৰ উত্তৰ দিম৷” ৰজাই ক’লে, “বাৰু তোমাক যিমান দিনৰ আৱশ্যক বিদায় দিলোঁ; এতিয়া যাতে মই লাজত নপৰোঁ তাৰ দিহা কৰাঁ৷” মন্ত্ৰীয়ে “ভাল মহাৰাজ, তাৰ নিমিত্তে কোনো চিন্তা নাই, এতিয়া মই আহিলোঁহে” এই বুলি ঘৰলৈ গ’ল৷\nতাৰ পিছদিনা মন্ত্ৰীয়ে খাই-বৈ বেশচন কৰি, সেই ওচৰ চুবুৰীয়া ৰজাৰ নগৰৰ ফালে খোজ ললে৷ এইদৰে ক্ৰমান্বয়ে কেইবাদিনেও গৈ মন্ত্ৰী সেই ৰজাৰ নগৰ পালেগৈ, কিন্তু গধূলি হোৱাৰ গতিকে নগৰৰ ভিতৰলৈ নোসোমাই ৰাতিটো বাহিৰতে আন কোনো ঠাইত থাকি কটাবলৈ মন কৰি এজনী নটীয়ে তাত আশ্ৰয় ললেগৈ৷ নটীয়ে বৰ আদৰ-সাদৰকৈ তেওঁক তাতে থাকিবৰ নিমিত্তে দিহা কৰি দিলে৷ মন্ত্ৰীয়ে ৰাতিটো তাতে কটাই পিছ দিনা ৰাতিপুৱাই যাবলৈ ওলোৱাত নটীয়ে সুধিলে, “ডাঙৰীয়া, আপুনি নো ক’ৰ মানুহ ক’লৈ যাব লাগে?” মন্ত্ৰীয়ে “মই বেপাৰী মানুহ; ৰজাৰ নগৰলৈ যাবলৈ আহিছোঁ” বুলি কৈ তাৰপৰা বিদায় লৈ ৰজাৰ হাউলীৰ মুখে যাবলৈ ধৰিলে৷ এইদৰে গৈ থাকোঁতে তেওঁ বাটত তিনি-মূৰীয়া বুঢ়া এটা বহি থকা দেখিলে৷ বুঢ়াই বাটেদি যাকে যোৱা দেখিছে তাৰ ফাললৈকে হাতজোৰকৈ পইচা খুজিছে৷ মন্ত্ৰী সেইখিনি পালতে, বুঢ়াই সেইদৰে হাতজোৰকৈ পইচা খোজাত, মন্ত্ৰীয়ে সুধিলে, “বুঢ়া, তই নো এইদৰে কিয় আছ? তোক পোহপাল কৰোঁতা নো কোনো নাইনে?” এই কথাত বুঢ়াই চকুলো টুকি ক’বলৈ ধৰিলে,-“ডাঙৰীয়া মোৰ কথা নো কি ক’ম; আগ বয়সত মই ৰজাৰ দুৱৰী আছিলোঁ৷ যিমান দিন গাত বল আছিল কাম কৰিলোঁ, এতিয়া বুঢ়া হ’লোঁ, কাম কৰিব নোৱাৰা হ’লোঁ; সেইদেখি ৰজাই মোৰ কামত আন এটাক ৰাখি মোক বিদায় দিলে৷ হাতত যি দুটা চাইচা পইচা আছিল, ভাঙি খালোঁ; সেই কেইটা ঢুকালত এইদৰে ইয়াতে বহি, মানুহ যোৱা দেখিলে পইচা খোজোঁ৷ কাৰবাৰ মন গ’লে দুই চাৰি পইচা দিয়ে; কেতিয়াবা আকৌ শুদা হাতেই ঘৰলৈ উভতি যাব লগাত পৰোঁ৷ মোৰ ল’ৰা-ছোৱালীও কোনো নাই৷” বুঢ়াৰ কথা শুনি মন্ত্ৰীয়ে বুঢ়াক ৰূপ এটকা দি আকৌ যাবলৈ ধৰিলে৷ এইদৰে গৈ বেলি এপৰমান যোৱাত তেওঁ ৰজাৰ সভাত সোমালগৈ; কিন্তু সেইদিনা তেওঁক ৰজাই কোনো কথাকেই নুসুধিলে৷ এইদৰে তেওঁ দুই তিন দিন সভালৈ গৈ তাতে বহি থাকে, আৰু মাজে মাজে একেষাৰ দুআষাৰ কথা কয়৷ সেই কথাবিলাক ৰজাৰ মনত খাই পৰাত এদিন তেওঁক ৰজাই ওচৰলৈ মাতি নি সুধিলে, “তুমি ক’ৰ মানুহ? ক’লৈ যাব লাগে? আৰু মোৰ সভালৈকে বা অহাৰ সকাম কি?” এই কথাত মন্ত্ৰীয়ে ক’লে, “মহাৰাজ৷ মই বিদেশী মানুহ, দেশ চাই ফুৰিছিলোঁ; মহাৰাজৰ নাম শুনি দেখা হবৰ মনেৰে হে এই সভালৈ আহিছিলোঁ; মহাৰাজৰ দয়া হ’লে ইয়াতে থাকিবও পাৰোঁ৷” মন্ত্ৰীৰ কথা শুনি ৰজাই ক’লে, “বাৰু তুমি ইয়াতে থাকাঁ, আজিৰপৰা তোমাকো এই সভাৰ এজন সভাসদ পাতিলোঁ৷” এই কথাত মন্ত্ৰীয়ে ৰজাক সেৱা কৰি সেই দিনাৰেপৰা ৰাজসভাৰ সভাসদ হৈ থাকিল৷ এইদৰে তাত থাকোঁতে থাকোঁতে ৰজাই তেওঁৰ কথা-বতৰা শুনি আৰু কাম-কাজ দেখি তেওঁৰ ওপৰত বৰ সদয় হ’ল আৰু লগে লগে তেৱোঁ খোপে খোপে উধাবলৈ ধৰিলে৷ এইদৰে অলপ দিনৰ ভিতৰতে তেওঁ ডেকা-মন্ত্ৰীৰ বাব পালে৷ সেই কামো এনে সুন্দৰ ৰূপে চলাবলৈ ধৰিলে, যে ৰজাই তেওঁৰ কাম-কাজবিলাকত মোহ গৈ শেহত তেওঁৰ একেজনী ছোৱালীকে তেওঁলৈ বিয়া দি ওচৰতে সুন্দৰৰূপে তেওঁৰ ঘৰ-বাৰী কৰাই দিয়ালে৷\nএইদৰে কিছুদিন যোৱাৰ পিছত এদিন ৰজাৰ কোঁৱৰে ডেকা-মন্ত্ৰীক অৰ্থাৎ তেওঁৰ বৈনায়েকক ক’লে যে তেওঁলোক দুয়ো এদিন মৃগয়ালৈ যাবৰ মন কৰিছে; তেওঁৰ মত কি? মন্ত্ৰীয়ে কোঁৱৰৰ কথাত মত দিলত, পিছদিনাই দুয়ো মৃগয়ালৈ যাবলৈ ওলাল৷ দুয়ো দুটা ঘোঁৰা লৈ হাবিৰ ফাললৈ গ’ল৷ হাবিয়ে হাবিয়ে গোটেই দিন দুয়ো ঘূৰি ঘূৰি দুয়োৰো ভিতৰত আবেলি পৰত এটা পহু মাৰিলে৷ কিন্তু পহুটো আনে কেনেকৈ? লগত মানুহ বা হাতী নাই; কাজেই দুয়ো কথা-বতৰা হৈ থিৰ কৰিলে যে পহুৰ মূৰটোকে কাটি লৈ যোৱা যাওক৷ সেইমতেই পহুৰ মূৰটো কাটি কাপোৰেৰে ভালকৈ বান্ধি মন্ত্ৰীয়ে ঘোৰাৰ পিঠিত তুলি লৈ ঘৰৰ ফালে আহিবলৈ ধৰিলে৷ সেই বাটেদি আহোঁতে আকৌ ৰজাৰ কোঁৱৰৰ শহুৰেকৰ ঘৰ পায়৷ গধূলি হোৱা দেখি শহুৰেকৰ ঘৰৰ ওচৰ পাই ৰজাৰ কোঁৱৰে মন্ত্ৰীক ক’লে, “মই আজি ৰাতি ইয়াতে থাকোঁ, কাইলৈ ৰাতিপুৱাতে ঘৰলৈ যাম, আপুনি যাওক৷” এইবুলি ৰজাৰ কোঁৱৰ শহুৰেকৰ ঘৰত সোমাল আৰু মন্ত্ৰী নিজৰ বাহৰৰ ফালে যাবলৈ ধৰিলে৷ ঠিক গধূলি পৰত মন্ত্ৰীয়ে ঘৰ পায়েই সেই পহুৰ মূৰটো সেইদৰে বান্ধেৰেই, ভিতৰৰ শোৱা কোঠালীলৈ হাতত ওলোমাই লৈ গৈ তাতে সেইটো থৈ ঘৈণীয়েকক সুধিলে, “চিপৰাংখন ক’ত আছে?” ঘৈণীয়েক তধা লাগিল৷ দিনৰ দিনটোৰ মূৰত এই ৰাতি ওলাইছেহি, তাতো একেষাৰ কথা-বতৰা নাই, আহিয়েই বোলে চিপৰাংখন দে৷ ইয়াৰ নো মানে কি? ঘৈণীয়েকে গিৰিয়েকক ক’লে, “অলপ বহকচোন, কি নো হ’ল? চিপৰাঙেৰে নো ৰাতিখন এতিয়া কি কৰে?” মন্ত্ৰীয়ে কলে, “একো হোৱা নাই, চিপৰাংখন আনাচোন বাৰু৷” ৰজাৰ জীয়েকৰ মনত কথাটো ভালকৈ নেলাগিল, সেইদেখি তেওঁ আকৌ সুধিলে, “নহয়, কিবা এটা হৈছে; মোক আপুনি ফাঁকি দিছে; কি নো হৈছে কওকচোন৷” ঘৈণীয়েকৰ কথাত মন্ত্ৰীয়ে কলে, “উহু, মই ক’ব নোৱাৰো৷ব ৰ ডাঙৰ কথা এটা হৈছে৷ ক’লেই ৰজাই কেনেবাকৈ জানিব পাৰিলে মোক কাটিব৷” এই কথা শুনি ঘৈণীয়েকে ক’লে, “এনেনো ডাঙৰ কথা হ’ল নে, ক’লেই ৰজাই আপোনাক কাটিব? আৰু কটা যোৱা কথাটো নো মই আনক ক’বলৈ কি হৈছে?” তথাপি গিৰিয়েকে “নহয় বুজিছানে কেনেবাকৈ ক’ৰবাত ওলাই পৰিব; ৰজাই সুংসুত্ৰ পালে মোক যে জীয়াই এৰিব সেইটো নহয়৷ ক’ৰবাত তোমাৰ মুখৰপৰাও ওলাব পাৰে; এতেকে নেলাগে শুনিব, থাকা৷” গিৰিয়েকৰ কথা শুনি জীয়েকে মন্ত্ৰীৰ গাত ধৰি ক’লে, “মই এই আপোনাৰ গা ছুই কৈছোঁ, কাৰো আগত নুলিয়াওঁ৷ এতিয়া কি হৈছে মোক কওক আৰু আপোনাৰ এটা বিপদ হ’লে মোৰ জানো নহয়?” এই কথাত মন্ত্ৰীয়ে বৰ বেজাৰকৈ কবলৈ ধৰিলে,-“নুশুনা হ’লেই ভাল আছিল৷ তুমি কোনোমতেই নেৰা যেতিয়া কি কৰিম আৰু? কওঁ শুনা,-আজি বৰ ভয়ানক কাণ্ড এটা হ’ল৷ তোমাৰ ককাইদেউয়েৰাৰে সৈতে মই মৃগয়ালৈ গৈছিলোঁ৷ হাবিত এটা পহু দেখি তাৰ ওচৰলৈ যাবলৈ ধৰোতেই পহুটো বিন্বাশবদে লৰ মাৰিলে; আমিও পিছে পিছে খেদি গলোঁ৷ এইদৰে যাওঁতে যাওঁতে হাবিত তোমাৰ ককাইদেউয়েৰা গ’ল এফালে, মই গ’লো এফালে৷ কিছু দূৰ গৈ, আনফালে কিহবাই হাবিবোৰ লৰাই লৰি যোৱা দেখিলোঁ৷ মই পহু বুলি সেইফালে পোনাই কাঁড় মাৰি দিলোঁ, আৰু তাৰ পিছতে ময়ো সেই খিনিলৈ গৈ দেখোঁ যে সেইটো পহু নহয়, তোমাৰ ককাইদেউয়েৰাকহে মাৰিলোঁ৷ কি কৰিম? হাবিত পৰি থাকিলে শটো লোকে দেখি চিনিব, আৰু ৰজাই মোক জগৰীয়া কৰিব, সেইদেখি একো উপাই নাপাই, সৌৱা মূৰটো কাটি বান্ধি-চাতি লৈ আহিছোঁ, এই ছালপীৰাখনৰ তলতে পুতি থওঁ৷ তুমি এতিয়া কথাটো যেন কতো নুলিওৱা৷ চিপৰাংখন বেগেতে আনি দিয়াচোন এতিয়া৷” ঘৈণীয়েকে আৰু চিপৰাং আনি দিয়ে ক’ত? ককায়েক মৰাৰ কথা শুনি কান্দিবলৈ হে ধৰিলে৷ মন্ত্ৰীয়ে নিজেই চিপৰাং বিচাৰি আনি শোৱা-ছালপীৰাৰ তলতে গাঁত এটা খান্দি টোপোলাটো নেমেলাকৈয়ে তাতে পুতি মাটিখিনি আগৰ দৰে সমানকৈ থৈ বাহিৰলৈ ওলাই গুচি গ’ল৷ ঘৈণীয়েকে কান্দিবলৈ ধৰিলে৷ ৰাতি তেওঁলোকৰ ৰন্ধা-বঢ়া, খোৱা-লোৱাত একো নহ’ল৷\nৰাতি পুৱালতে ৰজাৰ জীয়েক কান্দি কান্দি বাপেকৰ ঘৰত ওলালগৈ৷ মাকে জীয়েকক সিমান ৰাতিপুৱাই কান্দি-কাটি অহা দেখি সুধিলে, “আই অ’৷তোৰ কি হ’ল? গিৰিয়েৰে মাৰিলে নে কি? ইমান ৰাতিপুৱাই কান্দি-কাটি আহিছ কিয়?” জীয়েকে উত্তৰ দিলে, “আমাৰ ফালে হ’ল আৰু৷”মাকে আচৰিত হৈ সুধিলে, “কি হ’ল?” জীয়েকে ক’লে, “কালি মৃগয়ালৈ গৈ পহু বুলি জোঁৱায়েৰে ককাইদেউকে মাৰিলে৷” ৰাণীয়ে “কি মোৰ বোপাইক মাৰিলে?” বুলি হিয়া ভুকুৱাই কন্দা মাত্ৰকে গোটেইখন ঘৰ তোলপাৰ লাগি পৰিল, আৰু তৎক্ষণাৎ বতাহৰ দৰে এই কথা গৈ ৰজাৰ কাণত পৰিল৷ ৰজাই শুনিয়েই-“কি সি কেলেহুৱা চপনীয়া এটাৰ ইমান সাহ? আন তাক এতিয়াই ধৰি৷” বুলি ক’লে আৰু কোৱা মাত্ৰকতে কেইটামান পহৰীয়াই লৰ মাৰি গৈ মন্ত্ৰীক ধৰি আনি ৰজাৰ আগত থিয় কৰিলে৷ ৰজাই সোধ-পোছ নকৰাকৈয়ে- “চাওদাং, এতিয়াই এই পাপিষ্ঠৰ কটা মূৰ আনি মোক দেখুৱাবহি লাগে” বুলি আদেশ কৰিলে৷ যেই কথা সেই কাম৷ তেতিয়াই গোটাচেৰেক পহৰীয়া আৰু চাওদাঙে ৰজাৰ জোঁৱায়েকক মৰিশালিৰ ফালে লৈ গুচি গ’ল৷\nমৰিশালিলৈ মন্ত্ৰীক নিওঁতে দৈবক্ৰমে সেইপিনে, সেই যে মন্ত্ৰী ৰজাৰ নগৰলৈ আহিবৰ দিনা এজনী নটীৰ তাত তেওঁ ৰাতি খপিছিল, সেই নটীৰে সৈতে তেওঁৰ দেখা হ’ল৷ তাই মন্ত্ৰীক সেই অৱস্থাত দেখি সুধিলে, “ডাঙৰীয়া! এদিন আপুনি মোৰ তাত আছিল নহয়? পিছে নো এতিয়া কি কথা? ইহঁতেনো আপোনাক এইদৰে ক’লৈ নিয়ে?” মন্ত্ৰীয়ে “এ নক’বা দেও সেইবোৰ কথা৷ মোৰ দুখৰ কথানো কি শুনিবা? তোমাৰ তাৰপৰা গৈ ৰজাৰ সভাসদ হলোঁগৈ৷ তাৰ কিছুদিনৰ পিচত মোৰ কাম-কাজ দেখি মোৰ ওপৰত তুষ্ট হৈ ৰজাই মোক ডেকা-মন্ত্ৰী পাতিলে আৰু লগতে তেওঁৰ জীয়েককো মোলৈ বিয়া দিলে৷ তাৰ পিছত ইমানদিনে আছিলোঁ সুখেৰেই; পিছে কালি ৰজাৰ কোঁৱৰে মৃগয়ালৈ যাবলৈ বুলি আহি লগ লোৱাত তেওঁৰ লগত মৃগয়ালৈ গৈছিলোঁ; কিন্তু দুৰ্ভাগ্যক্ৰমে মোৰ ধেনুৰপৰা কাঁড় এপাট লাগি কোঁৱৰ মৰিল৷ পিছে মই কোঁৱৰৰ মুৰটো কাটি ভালকৈ বান্ধি লৈ ঘৰলৈ গলোঁ, গৈ সেইটো পুতিবলৈ চিপৰাংখন ক’ত আছে বুলি আমাৰ ঘৈণীক চিপৰাংখন খোজাত তেওঁ কিয় চিপৰাং খুজিছে, চিপৰাঙেৰে এই ৰাতিখন কি কৰে, কি হৈছে, কি কথা, ঘনে ঘনে এই বুলি সোধাত, মই সকলোখিনি ভাঙি পাতি ক’লোঁ৷ পিছে ঘৈণীজনাই আজি ৰাতিপুৱা শুই উঠিয়েই মাকৰ আগত এই কথা কোৱা মাত্ৰকে ৰজাই খবৰ পাই মোক ধৰাই নি, একো সোধ-পোছ নাই, বিচাৰ নাই, চাওদাঙৰ হাতত কাটিবলৈ দিছে৷” নটীয়ে আচৰিত মানি সুধিলে, “কি আপোনাৰ কোনো বিচাৰ কৰা নাই?” মন্ত্ৰীয়ে ক’লে, “এৰা নাই কৰা৷” এই উত্তৰ পাই তাই চাওদাং আৰু পহৰীয়াক ক’লে, “ককাইহঁত, তহঁতে এওঁক এতিয়াই ৰজাৰ ওচৰলৈ ওভোতাই ল৷কি অন্যায়!কি অধৰম!ৰজাৰ পুতেকক মাৰিলে বুলিয়েই সোধ-পোছ নোহোৱাকৈ মানুহজনক কাটিব পায়নে?” পহৰীয়াহঁতে “আইদেউ, ৰজাৰ আদেশ; আমি কেনেকৈ ওভোটাই লৈ যাওঁ?” বুলি কোৱাত, নটীয়ে “তহঁতৰ একো দোষ নহয়, ওভত৷ এতিয়া এওঁক লৈ ব’ল, তাৰ বাবে যি দায় জগৰ লাগে মোৰ গাত লাগিব, ৰজাই মোক কাটিব, ময়ো যাওঁ তহঁতৰ লগতে৷” এই বুলি কৈ তাই আকৌ এটাইমখাই ওভোটাই লৈ ৰজাৰ সভাত হাজিৰ হ’লগৈ৷ ৰজাই মন্ত্ৰীক দেখিয়েই জ্বলি উঠি চাওদাঙৰ ফালে চাই ক’লে, “তোক মই ইয়াৰ কটা মূৰ আনিবলৈ কৈছিলোঁ নহয়?” নটীয়ে তেতিয়া আগবাঢ়ি আহি ক’বলৈ ধৰিলে,“মহাৰাজ, চাওদাঙৰ গাত কোনো দোষ নাই, মইহে সিহঁতক ওভোতাই লৈ আহিছোঁ৷ শুনিবলৈ পালোঁ, মহাৰাজে কোনো সোধ-পোছ নকৰাকৈয়ে এওঁক কাটিবলৈ হুকুম দিছে৷দোষ কৰিলে শাস্তি দিয়ে , কিন্তু তাৰটো বিচাৰ হব লাগে৷” এই কথাত ৰজাই ক’লে, “বিচাৰ আৰু কি কৰিম! সি মোৰ ল’ৰাক মাৰিছে দেখি ময়ো তাক কাটিবলৈ দিছোঁ৷” নটীয়ে ক’লে, “নহয় মহাৰাজ! এইটো কোনো কথা নহয়৷আপোনাৰ কোঁৱৰক মাৰিছে বুলিয়েই যে সোধ-পোছ নোহোৱাকৈ কাটিবলৈ দিব এনে হব নোৱাৰে৷ সঁচাকৈয়ে মাৰিছেনে নাই? মাৰিছে যদি কেনেকৈ মাৰিলে? ইয়াৰতো এটা তত্ত্ব লোৱা উচিত৷ আন এটাক মৰা হ’লে জানো এইদৰে সোধ-পোছ নকৰাকৈয়ে কাটিবলৈ পঠালেহেঁতেন? কেতিয়াও নপঠায়! আৰু বিশেষত: যদি আপোনাৰ কোঁৱৰক সঁচাকৈয়ে মৰিছে হে, কোঁৱৰৰো মুৰটো আনি তেওঁৰ শোৱাপাটিৰ তলতেই তো পুতি থৈছে, সেইটো আনি চালেই হয় দেখোঁ৷ মহাৰাজে জানো মূৰটো অনাই চাইছিল?” নটীৰ কথা শুনি ৰজা কিছুমান সময় তবধ লাগি ৰ’ল৷ তাৰ পিছত ৰজাই পহৰীয়া এটাক মাতি ক’লে, “বাৰু যাচোন তই এই মন্ত্ৰীৰ ঘৰলৈ; ইয়াৰ শোৱা-ছালপীৰাৰ তলতে এটা মূৰ বোলে পুতি থোৱা আছে,খান্দি লৈ আহগৈ৷” এই কথা কেইআষাৰ কৈয়েই ৰজাই তললৈ মূৰ কৰি নিমাত হৈ ৰ’ল আৰু সভাৰ কোনো কোনোৱে শুদা মাটিখনকে আঁকিবলৈ ধৰিলে৷ অলপ সময়ৰ ভিতৰতে মূৰটো আনিবলৈ যোৱা মানুহ আহি পালেহি আৰু ৰজাই টোপোলাটো মোকোলাই দেখে যে তাৰ ভিতৰত এটা পহুৰ মূৰ৷ দেখি সকলোৱে আচৰিত মানি ভেবা লাগিল৷ নটীয়ে তেতিয়া ক’বলৈ ধৰিলে,-“দেখিলে এতিয়া মহাৰাজ! নভবা-নিচিন্তাকৈয়ে কি কৰিছিল? তেওঁ এদিনৰ নিমিত্তে হওক বা দুদিনৰ নিমিত্তে হওক নিশ্চয় আপোনাৰ জোঁৱায়েক৷ তেওঁকে মাৰিবলৈ ধৰিছিল নহয়? এইটো কিমান অন্যায় কথা চাওক৷” ঠিক এনে সময়তে ৰজাৰ কোঁৱৰো শহুৰেকৰ ঘৰৰপৰা গৈ ৰজাৰ সভাত উপস্থিত হোৱাত সকলোবিলাক আৰু আচৰিত হ’ল,-মৰা মানুহ দেখোন এইটো! কিছুমান পৰৰ মূৰত ৰজাই মন্ত্ৰীক সুধিলে, “বোপা কি কথা নো? মিছাকৈয়ে নো কথাটো কেলৈ উলিয়াইছিলা?” তেতিয়া মন্ত্ৰীয়ে মাত লগালে, “মহাৰাজ! আপুনি অমুক ৰজালৈ অবুজ ৰজা আৰু অবুজ ৰজাৰ বিবুজ মন্ত্ৰী কোন? ভালৰ বেয়া, বেয়াৰ ভাল কোন? আৰু ৰাজদুৱাৰৰ কুকুৰ কোন? এই প্ৰশ্ন কেইটা লেখি তাৰ উত্তৰ খুজি পঠাইছিল নহয়? পিছে সেই ৰজাই আপোনালৈ এবছৰৰ ভিতৰত আপোনাৰ প্ৰশ্নৰ উত্তৰ দিম বুলি লেখিছিল৷ আজি মই আপোনাৰ গাতে সেই কথা কেইটা দেখুৱাওঁ৷মহাৰাজ, ময়ে সেই ৰজাৰ মন্ত্ৰী৷”\nমন্ত্ৰীৰ কথা শুনি ৰজাই সুধিলে, “মোৰ গাত নো সেই কেইটা কথা কেনেকৈ দেখুৱাবা?” মন্ত্ৰীয়ে “বাৰু কওঁ শুনক তেনেহলে”বুলি কবলৈ ধৰিলে,-“মহাৰাজ!আপোনাৰ পুতেকক মই মৰাৰ কথা শুনিয়েই আপুনি মোক চাওদাঙৰ হাতত,সোধ-পছ নকৰাকৈয়ে কাটিবলৈ দিছিল নহয়? কাজেই আপুনি আবুজ ৰজা,আপোনাৰ অলপো বুজ বিচাৰ নাই৷ আৰু আপুনি বাৰু মোক কাটিবলৈকে দিলে, এইবিলাক সভাসদ মন্ত্ৰীতো ইয়াতেই বহিয়েই আছিল, ক’তা এটায়ো দেখোন আপোনাৰ কথাত বাদ ধৰিব নোৱাৰিলে? আপুনি যি ক’লে সেয়ে হ’ল;কাজেই ইহঁত এটাইখন বিবুজ মন্ত্ৰী৷তাৰ পিছত কালি পহুৰ মূৰটো বান্ধি লৈ আহি পুতিবলৈ ধৰোঁতে,সেইটো নো কি,আপোনাৰ জীয়েকে কত সুধিলে তথাপি মই নকলোঁ; শেষত মোৰ গাত ধৰি শপত খালে বোলে ‘মই শপত খাই কৈছোঁ কাৰো আগত নুলিয়াওঁ৷’ পিছে আজি ৰাতি পুৱাবলৈ নো পাওঁতেই সেইজনী তিৰুতাই সেই খবৰটো আপোনালোকক কবলৈ আপোনাৰ ঘৰত ওলাইছিলগৈ নহয়? এইজনী নটী, কিন্তু এইৰ গাত যিমান বুজ, যিমান বিচাৰ আছে, বোধকৰোঁ মহাৰাজৰ সভাত বা নিজ মহাৰাজৰো সিমান ফেৰা ইচাৰ বিবেচনা নাই৷মহাৰাজে মোক কাটিবলৈ দিছিল; কিন্তু তাই সকলো কথা শুনি মহাৰাজৰ গাত দোষ দেখি আকৌ মোক ওভোতাই অনাৰ নিমিত্তেই হে মই ইমান সময়লৈকে জীয়াই থাকিবলৈ পাইছোঁ৷ এওঁ মোক প্ৰাণ দিলে৷ সেইদেখি বেয়াৰ ভাল এই নটী; আৰু ভালৰ বেয়া মহাৰাজৰ জীয়েক৷ আৰু ৰাজদুৱাৰৰ কুকুৰ,-মহাৰাজৰ পদূলিমূৰত থকা সেই পুৰণি বুঢ়া দুৱৰীটো৷ সি ডেকা বয়সত কাম কৰিলে, এতিয়া সি বুঢ়া হ’লত মহাৰাজে তাক খেদি দিলে৷ মহাৰাজ, হয় নে নহয় ভাবি চাওক৷ প্ৰশ্ন কেইটাৰ উত্তৰ দিবৰ নিমিত্তে হে আপোনাৰ সৈতে ইমান দিন আছিলোঁ; আজি গুচি যামগৈ৷ আপোনাৰ জীয়েকৰ মন গ’লে মোৰ লগত যাব পাৰে, মন নগ’লে থাকিব পাৰে; এনেকুৱা তিৰুতাত মোৰ সকাম নাই৷”\nমন্ত্ৰীৰ কথাত ৰজাই বৰ লাজ পালে৷তাৰ পিছত তেওঁক তাত থাকিবলৈ ৰজাই বৰকৈ ধৰিছিল; কিন্তু মন্ত্ৰীয়ে “মহাৰাজ! মইতো পূৰ্ব্বেই কৈছোঁ, প্ৰশ্ন কেইটাৰ উত্তৰ দিবলৈ হে আপোনাৰ ইয়ালৈ আহিছিলোঁ৷ আৰু ইমান দিন আছিলোঁ,আৰু নাথাকোঁ৷” মন্ত্ৰীয়ে এই বুলি কৈ সেই দিনা তাতে থাকি পিছ দিনা ৰাতিপুৱাই ঘৈণীয়েকৰ সৈতে ৰজাৰ ওচৰত বিদায় লৈ আগৰ নিজৰ ঘৰলৈ গুচি আহিল৷ নিজৰ ৰজাক তেওঁ সকলো কথা কোৱাত ৰজা মন্ত্ৰীৰ ওপৰত বৰ সন্তুষ্ট হ’ল আৰু বহুত ধন-সম্পত্তি,মাটি-বাৰী মন্ত্ৰীক ৰজাই বঁটা দিলে৷ মন্ত্ৰীয়ে শেষত বৰ সুখেৰে দিন কটাবলৈ ধৰিলে৷\n"https://as.wikisource.org/w/index.php?title=অবুজ_ৰজাৰ_বিবুজ_মন্ত্ৰী&oldid=6144"ৰ পৰা সংকলিত\nএই পৃষ্ঠাটো শেষবাৰৰ কাৰণে ৯ আগষ্ট ২০১৪ তাৰিখে ২২:৫২ বজাত সলনি কৰা হৈছিল।


উত্তৰাধিকাৰী’ -ৰূপাঞ্জলি চেতিয়া - সাহিত্য ডট অৰ্গ\nৰাণু জেঠাই ঢুকাল। হস্পিতালৰ পৰাই গৃহস্থলৈ ফোন কৰি খবৰটো জেঠপেহাই জনালে। পুৱাৰ ব্যস্ততা সামৰি ছোৱালীজনীক স্কুললৈ পঠিয়াই ময়ো চাকৰিলৈ ওলোৱাৰ যো-জা কৰি আছিলোঁ। ফোনকলটো অহাৰ পিছত গৃহস্থৰ আমন-জিমন মুখখনত কিবা অঘটন ঘটাৰ উমান পাই ৰৈ দিলোঁ। মোক খবৰটো দিওঁতে থোকাথুকি হৈ পৰিল তেওঁৰ মাতষাৰ। সম্পৰ্কত আমাৰ কোনো নাছিল জেঠাই। কিন্তু চুবুৰীয়া হিচাপে যিমানখিনি থাকিব লাগে, তাতকৈ বহু বেছি মৰম আৰু আন্তৰিকতা আছিল আমাৰ মাজত।\nপ্ৰাইভেট হস্পিতাল এখনত ভৰ্তি হৈ আছিল তেওঁ যোৱা সাতটা দিনে। কিডনীৰ অসুখত ভুগি থকা জেঠাইক যোৱা ছমাহে এৰা-ধৰাকৈ ডায়েলাইছিছ্ কৰোৱাই থকা হৈছিল। কিন্তু খোৱা-বোৱাত অত্যন্ত অসাৱধান হোৱা বাবে ৰোগটোৰ পৰা উপশম পোৱা দূৰৰে কথা, দিনক দিনে আৰু বেয়া অৱস্থালৈহে গতি কৰিলে।\nসন্তান বুলিবলৈ জেঠাইৰ এটাই ল’ৰা। অসুখ সঘনাই হ’বলৈ ধৰাত ঘৰখন ধৰিবলৈকে মানুহ এজনীৰ প্ৰয়োজন অনুভৱ কৰি তাৰ বিয়াখন পাতি দিয়াৰ আলোচনা চলিল। ল’ৰা ৰণ উচ্চশিক্ষিত আৰু দেখনিয়াৰ। সেয়ে কইনাৰ অভাৱ নহ’ল। একেখন চহৰৰে উচ্চশিক্ষিতা আৰু ধুনীয়া ছোৱালী এজনী চাই ততাতৈয়াকৈ তাৰ বিয়াখনো পাতি দিয়া হ’ল। জেঠাইৰ মুখলৈ চাই তেওঁৰ খাতিৰতেই চুবুৰীটোৰ সকলোৱে বিয়াখনত লাগি-ভাগি দিলে।\nতেনে অৱস্থাত মানুহজনীয়ে যেন উশাহটো ধাৰলৈ লৈ জীয়াই আছিল। কিন্তু এই মুহূৰ্তত মোৰ ভাব হৈছে তেওঁক আচলতে জীয়াই ৰখা হৈছিল একমাত্ৰ এইটো স্বাৰ্থৰ খাতিৰতহে। বিয়াৰ পিছদিনা পুৱাই বোৱাৰীক ঘৰ গচকায়েই জেঠপেহাই এম্বুলেন্স এখন মাতি হস্পিতালত ভৰ্তি কৰোৱালে জেঠাইক। দুদিনৰ অগাপিছাকৈ ডায়েলাইছিছ কৰোৱালে। পিছে জেঠাইৰ উশাহটোক বান্ধি ৰাখিব নোৱাৰিলে।\nজেঠপেহাই কোৱামতে তেওঁ ৰাতিয়েই ঢুকাল। কিন্তু ৰণৰ আপত্তিৰ বাবে হস্পিতালৰ পৰা ঘৰলৈ আনিব ওলাইছে এতিয়াহে।\n’ৰাতিখননো কোন আহিব শ্মশানলৈ নিবলৈ? ঘৰলৈ এতিয়া আনিলে কষ্ট মিছাতে। ডে’ডবডিৰ ৰখীয়া হৈ থাকিব লাগিব আমিহে! ৰাতিটো থাকক তাতে। ’ বেপেৰুৱা কথা হেনো তাৰ।\n“চোৱাচোন। মাকজনীক ডে’ডবডি বুলি কৈ দিলে সি কেনেকৈ!” জেঠপেহাই এওঁক কথাষাৰ কৈ উচুপাৰ দৰে কৰিলে। এওঁ কিবা দুষাৰমান কথাৰে প্ৰবোধ দি খৰধৰকৈ গাটো তিয়াই মোকো যাবলৈ কৈ তেওঁলোকৰ ঘৰ পালেগৈ।\nবাকীবোৰ কাম-বন পাছলৈ থৈ কাপোৰসাজ সলাই ময়ো গ’লোঁ। ইতিমধ্যে চুবুৰিৰ প্ৰায়বোৰ মানুহ গোট খাইছেহি। এওঁ আৰু দুজনমানৰ লগ লাগি চাঙী সজা কাম কৰি আছে। আধাঘণ্টামানৰ ভিতৰতে পাবহি হেনো এম্বুলেন্সখন।\nমোৰ দুচকুৱে ৰণক বিচাৰিলে। মাকজনীক হেৰুৱাই সি চাগে কিমান দুখ পাইছে! একো নক’লেও কাষত থিয় হ’লে সাহস পাব মনত। ক’ত আছে সি? ইপিনে-সিপিনে চালোঁ। নেদেখিলোঁ। চোতালৰ এচুকত বহি থকা জেঠাইৰ বায়েক মিনু জেঠাইকহে দেখিলোঁ। কাষলৈ গ’লোঁ। আমন-জিমনকৈ বহি একেথৰে এওঁলোকে সাজি থকা চাঙীখনলৈ চাই আছিল তেওঁ। মই মাত দিলত উচপ খাই উঠিল।\n“চোৱাচোন চোৱা! কি হ’লগৈ এয়া! মোতকৈ কিমান সৰু তাই। মইহে যাব লাগিছিল আগতে। মোক চেৰাই তাইহে গ’লগৈ।” মোৰ হাতখন খামোচ মাৰি ধৰি হুকহুকাই কান্দি উঠিল তেওঁ। মিনু জেঠাইৰ কান্দোনে তাত থকা মানুহখিনিৰ ভেঁটা দি থোৱা আবেগৰ নৈখনৰ ভেঁটা ভাঙি দিলে যেনিবা। উচুপনি আৰু হুমুনিয়াহেৰে চৌপাশ ভৰি পৰিল মুহূৰ্ততে।\n“কি হ’লনো?” কথাষাৰ কৈ ৰণ ওলাই আহিল ভিতৰৰ পৰা। পিছে পিছে নৱবিবাহিতা পত্নী।\n“ই জেঠাই! তুমি কান্দিছা? ভালহে পাব লাগে। মায়ে মুক্তি পালে, লগতে আমিও। চবৰে কমখন কষ্ট হৈছিলনে! তুমিও ফঁচি গ’লাহি ইয়াত। এতিয়া চব ফ্ৰী।” ৰণৰ মুখৰ পৰা ওলোৱা কথাই সকলোকে তাৰ মুখলৈ চাবলৈ বাধ্য কৰি তুলিলে যেন। এয়া ৰণেইনে? কাৰো মুখেৰে একো মাতেই নোলাল। কথাষাৰ কৈ সি ৰৈ নাথাকিল; উপস্থিত সকলোৰে অবাক দুচকুৰ আগেদিয়েই নৱবিবাহিতা পত্নীৰ লগত চকুৱে চকুৱে কিবা কথা পাতি আকৌ ভিতৰলৈ সোমাই গ’ল।\nৰণৰ মাকৰ প্ৰতি থকা আদৰ আমাৰ চুবুৰিটোৰ বাবেই উদাহৰণস্বৰূপ আছিল। ইমান সোনকালে আৰু সহজে সি কেনেকৈ স্বীকাৰ কৰি ল’ব পাৰিলে মাকৰ মৃত্যু? অথচ সকলোৱে তাক প্ৰথমে খবৰটো দিবলৈকে চিন্তা কৰি আছিল। তাৰ মৰম আকলুৱা অন্তৰে বা কেনেকৈ ল’ব পাৰিব চেনেহী মাকজনী নাইকিয়া হৈ যোৱাৰ খবৰ!\nমিনু জেঠাইলৈ চালোঁ মই। শৰীৰটো এক নিৰ্দিষ্ট লয়ত ডুলি ডুলি উচুপিয়েই আছে তেওঁ। ভনীয়েকৰ অসুখৰ খবৰ কৰিবলৈ আহিছিল কেইদিনমান আগতে। ঘৰলৈ উভতি যোৱাই নহ’ল আৰু। ৰণৰ বিয়াত মাকে কৰিবলগীয়া নীতি-নিয়মবোৰ তেঁৱেই কৰিলে। কালি আমাৰ ঘৰতে আবেলিৰ চাহকাপ খাইছিলগৈ। তেতিয়া কৈছিল কথা-প্ৰসংগত, “বুজিছা, কিছুমান পৰিৱৰ্তন বৰ কষ্টকৰ। ৰাণু হস্পিতালৰ পৰা আৰু ঘূৰি নাহিলেই ভাল। শৰীৰটোতো ভাগিলেই, ঘৰলৈ আহিলে মনটোও ভাগিব।”\nতেতিয়া বুজি নোপোৱা কথাবোৰ যেন ৰণৰ আচৰণে স্পষ্টকৈ বুজাই গ’ল মোক। হয়তো উপস্থিত সকলো লোককে।\n“তাৰ কাৰণেহে চিন্তা লাগি আছিল। এতিয়া আৰু চিন্তা নকৰোঁ। তাৰ গত লাগিল।” কান্দোন সামৰিবলৈ চেষ্টা কৰি কৰি মিনু জেঠায়ে কোৱা কথাখিনিত আক্ষেপ নে সকাহ আছিল বাৰু? ধৰিবই নোৱাৰিলোঁ মই।\nমধ্যবয়সীয়া ৰাণু জেঠাই খুব ভাল মানুহ আছিল। যথেষ্ট অৱস্থাপন্ন ঘৰৰ মানুহগৰাকী খুব চৌখিন। খোৱা-বোৱা, ফুৰা-চকা, পিন্ধা-উৰা সকলোতে আভিজাত্য বিদ্যমান। প্ৰতি শনিবাৰে লেডীজ্ ক্লাৱমিট্, মাহত দুবাৰকৈ ৰ’টাৰী ক্লাৱৰ পাৰ্টী, বছৰত অন্ততঃ এবাৰ হ’লেও বিদেশ ভ্ৰমণ। তাৰ মাজতে পৰিয়াল আৰু চুবুৰীয়াৰ লগতো সৌহাদ্যপূৰ্ণ সম্পৰ্ক বৰ্তাই ৰাখে। বিয়াৰ দিনধৰি সকলোখিনি দেখি-শুনি আহিছো নিজেই। জেঠাইৰ লগত মোৰ পিছে আন এটা যোগসূত্ৰত সম্পৰ্কটো গাঢ় হৈছিল। সেয়া আছিল কিতাপ। ইমানবোৰ ব্যস্ততাৰ মাজতো জেঠায়ে নিয়মীয়াকৈ কাকত-পত্ৰ আৰু কিতাপ আলোচনী পঢ়িছিল তথা সেই বিষয়ে আলোচনা কৰি ভাল পাইছিল।\nহঠাতে শুনিলো জেঠাইৰ হেনো অসুখ। হাঁহি-ধেমালিৰে জীৱনটো কটাই থাকোঁতেই কেতিয়াৰপৰানো অসুখবোৰে লগ ল’লেহি তেওঁ গমেই নাপালে। প্ৰথমে সৰুকৈ ষ্ট্ৰ’ক এটাই উমান দিলে অসুখবোৰৰ। তাৰ পাছত তাৰেই গইনা লৈ নিগাজী আসন পাতি বহিল সিবোৰ। ইটো-সিটোকৈ কেইবাটাও অসুবিধাই দেখা দিবলৈ আৰম্ভ কৰিলে লাহে লাহে। চৌখিন মানুহগৰাকীৰ চখবোৰে লগ এৰা দিলে, পৰিসীমিত হৈ পৰিল জীৱন শৈলী। খোৱা-বোৱা, শোৱা, ফুৰা-চকা সকলোবোৰ ডাক্তৰৰ কাগজখনৰ মতেহে; কোনোমতে যেন জীউটো বাচি থাকিলেই হ’ল!\nতাৰ মাজতো পিছে কিতাপ পঢ়াৰ অভ্যাসটোৱে লগ এৰা দিয়া নাছিল তেওঁৰ। আগৰ গোটাই ৰখা কিতাপবোৰৰ উপৰিও নিয়মীয়াকৈ লোৱা মাহেকীয়া আলোচনীবোৰ পঢ়ি থাকিছিল। তদুপৰি অনলাইন যোগে অইনবোৰ লাগতিয়াল বস্তুৰ লগতে কিতাপো অৰ্ডাৰ দি অনাইছিল। কেতিয়াবা তেওঁৰ ফৰমাইচ অনুসৰি দুই এখন কিতাপ-আলোচনীৰ ময়ো যোগান ধৰিছিলোঁ।\nখবৰবোৰ শুনি আছিলো, নিজে যোৱা হোৱা নাছিল। দুদিনমান আগতে গৈছিলোঁ তেওঁলোকৰ ঘৰলৈ। গে’টখন, চোতাল-ঘৰ সুদৃশ্য সকলোবোৰ। নতুনকৈ গে’ট লগাইছে, চোতালখন পকী কৰিছে। দেখাত বাহিৰখন আগতকৈও বেছি জিকমিকাই উঠিছে। দেখি ভাল লাগি গ’ল; হওক তেও! শুনি থকা কথাবোৰতকৈ চকুৰে দেখাখিনি সন্তোষজনকভাৱে ভাল।\n“আঁহা, আঁহা। জেঠায়েৰাই তোমাৰ কথা সুধিয়েই আছে।” চোতালৰ এচুকত ফুলৰ টাবৰ মাটি খুঁচৰি থকাৰ পৰা মাত দিছিল জেঠপেহাই।\nভিতৰলৈ সোমাই গৈ আচৰিত হৈছিলোঁ। এয়া কি! ? ভিতৰখনচোন জহি-খহি যাবলৈ ধৰিছে! যেন এৰাঘৰ সদৃশ পৰিৱেশ ভিতৰছোৱাত। ঘৰখনৰ মূল মানুহজনীৰ যতন অবিহনে দামী আচবাব-পত্ৰ, সজোৱা বস্তু, সকলোতে ধূলিৰ ডাঠ তৰপ। দামী টাইলছৰ মজিয়াত অনাদৰৰ ধূসৰ প্ৰলেপ।\nবিয়াৰ পিছত প্ৰথমবাৰ তেওঁলোকৰ ঘৰলৈ ফুৰিবলৈ যাওঁতে ডাইনিং টেবুলখনৰ ডিজাইনটো মই ভাল দেখিছিলো বিৰাট। আনকি ঘৰলৈ আহি গৃহস্থক কৈছিলোহি, তেনে ডিজাইনৰ টেবুল এখন আমাৰো আনিম দেই বুলি। সিদিনা যাওঁতে দেখিছিলোঁ বিবাহ, অন্নপ্ৰাশন আদিৰ নিমন্ত্ৰণী পত্ৰ কেইখনমান বুকুতে লৈ টেবুলখন অনাদৰে পৰি আছে, ওপৰত ডাঠ ধূলিৰ চাদৰ এখন মেৰিয়াই। সহিব নোৱাৰি সুধিয়েই পেলাইছিলোঁ, “ডাইনিং টেবুলখন ব্যৱহাৰ নকৰে নেকি জেঠাই?”\n“মই টেবুলত বহি খাব নোৱাৰোঁ নহয় আজিকালি। বিছনাত বহিয়েই খোৱা-বোৱা কৰোঁ। কেতিয়াবা খায় ইহঁতে। প্ৰায়েই ব্যৱহাৰ কৰা নহয়েই।” ৰৈ ৰৈ কৈছিল তেওঁ কথাকেইটা। “গোটেই কথাবোৰেই সলনি হৈ গ’ল অ’ আমাৰ!” তাৰপাছত এটা দীঘল হুমুনিয়াহ।\nআস্! সলনি হৈ যোৱা কথা কিছুমানৰ বাবেই এনেকৈ যে কিয় সলনি হৈ যায় জীৱনবোৰ! ? চখ কৰি যতনেৰে ওপৰ মহলাত সজাই লোৱা বে’ডৰুমটো মানুহগৰাকীয়ে আৰু যে নেদেখিলেই!\nবাহিৰৰ কাম-কাজবোৰ জেঠপেহাই চম্ভালিছিল, ভিতৰৰবোৰ চম্ভালিবলৈ পাৰ্ট টাইম মানুহ এগৰাকী আহিছিল। দুসাঁজ সেই মানুহগৰাকীয়ে ৰান্ধি থৈ যায়, ৰাতিৰ সাঁজ কোনোবা হোটেলৰ পৰা আনি খায়। যন্ত্ৰৱৎ জীৱন একোটা যেন! চকুৰ আগতে হেঁপাহৰ ঘৰখন ইমান বেয়াকৈ জহি-খহি যোৱা দেখি থাকিও সামৰি-সুতৰি ৰাখিব নোৱাৰি হয়তো কিমান অসহায় হৈ পৰিছিল মানুহগৰাকী! গধুৰ মন এটা লৈ উভতি আহিছিলো সিদিনা। অনুভৱ হৈছিল, এয়াই জীৱন! সঁচাকৈয়ে দেহা থকালৈকেহে বেহা।\n“তুমি এপাক আহিবাচোন। পাৰিলে এতিয়াই আহিবা। অলপ জৰুৰী কথা আছিল।” পুৱাৰ কাম-বন সামৰি চাহ একাপ খাই লওঁ বুলি ভাবিছিলোঁহে, জেঠপেহাই ফোন কৰিলে। চাহ খোৱাৰ চিন্তা বাদ দি গৃহস্থক জগাই খৰধৰকৈ গাটো তিয়ালোঁ। সিমান সময়লৈ ব্ৰাছ কৰি মুখ-হাত ধুই তেৱোঁ সাজু হ’ল।\n“চাহ আহিয়েই খামহি ব’লা। কি বা হ’ল? আজি তাতে পেণ্ডেল দিয়া মানুহখিনিও আহিব। অলপ চাই দিবলৈ কৈ থৈছিল মোকো।” তেওঁৰ কথাত তিতা চুলিকোছা ওপৰলৈ উঠাই ক্লিপ এটা মাৰি মাৰিয়েই ওলাই গ’লোঁ।\nউধাতু খাই যোৱাৰ দৰে গৈ গেটৰ ভিতৰ সোমায়েই থৰ হৈ ৰৈ গ’লোঁ দুয়ো। পকী চোতালখনৰ এপিনে পেণ্ডেল দিবলৈ অনা বাঁহ-কাঠ আৰু কাপোৰবোৰ পেলাই থোৱা আছে, আনপিনে এদ’ম কিতাপ। ওচৰতে চকী এখনত আমনজিমনকৈ তললৈ মূৰ কৰি বহি আছে জেঠপেহা।\n“কি হ’ল জেঠপেহা? কিতাপবোৰ এনেকৈ ইয়াত পেলাই থৈছে যে?” এওঁৰ মাতটো একপ্ৰকাৰ চিঞৰৰ দৰেই ওলাল। লাহেকৈ মূৰ তুলি আমালৈ চালে।\n“ৰুমবোৰ চাফা কৰোৱাইছে অ’ বোৱাৰীয়ে। সকামত থকাকৈ আলহী আহিব যে। কিতাপ থোৱা আলমাৰীটো ৰণক লগা হ’ল হেনো। বোৱাৰীৰ কিবা বস্তু থ’বলৈ লাগে। হয়ো বাৰু, এতিয়া মানুহজনীয়ে নাই যেতিয়া তেওঁৰ বস্তুবোৰ ৰাখিবনো লাগিছে কিয়? অলাগতিয়াল বস্তুৰে ঘৰখন ভৰাই ৰাখিনো কি লাভ!” জেঠপেহাই ৰৈ ৰৈ ক’লে। কথাখিনি কৈ বৰ ভাগৰুৱাৰ দৰে তললৈ মুখ কৰি ৰৈ থাকিল বহুপৰ। পিছৰ শাৰীটো স্বগতোক্তি যেনহে লাগিল মোৰ। অলপ পৰ মুখেৰে একো মাতেই নোলাল। ৰৈ থাকিলোঁ, ভাবি থাকিলোঁ। ইমান প্ৰকাণ্ড ঘৰখনত জেঠাইৰ প্ৰিয় সম্পত্তিখিনিৰ ৰাখিবৰ বাবে কণমান চুক এটাও নোলালনে? জেঠপেহাক কি বুলি সান্তনা দিওঁ বাৰু? বিমোৰত পৰি এওঁ আৰু মই ইজনে সিজনলৈ চালোঁ।\n“তোমাক মই বৰ ডাঙৰ কাম এটাৰ বাবে মাতিছিলোঁ অ’।” আমি কি কৰোঁ, কি নকৰোঁকৈ ৰৈ থাকোঁতেই জেঠপেহাই মোলৈ চাই ক’লে।\n“কি কাম জেঠপেহা? কওক, নিশ্চয় কৰিম।” মোৰ উত্তৰত জেঠপেহাৰ দুচকুত আশাৰ বন্তি।\n“এই কিতাপখিনি তোমাৰ জেঠায়েৰাৰ আটাইতকৈ মূল্যবান সম্পত্তি আছিল। বাকীবোৰ সম্পত্তি ৰণ আৰু বোৱাৰীয়ে চম্ভালি ল’লে। কিন্তু এইখিনিৰ বাবে উপযুক্ত উত্তৰাধিকাৰী মই তোমাৰ বাদে আৰু কাকোৱেই বিচাৰি নাপালোঁ। তুমিহে মোল বুজা এইবোৰৰ; সেইবাবে তোমাকে গতালোঁ। কি কৰিব পাৰি চাবা। তুমিতো জানাই এইবোৰ কিমান সযতনে ৰাখিছিল জেঠায়েৰাই।” কথাখিনি কৈ গভীৰ প্ৰত্যয়েৰে মোলৈ চাই হাঁহি এটা মাৰিলে তেওঁ। একেসময়তে প্ৰিয়তমা পত্নীৰ সম্পত্তি বিশ্বাসী দুহাতত গতাব পৰাৰ সুখ, আনহাতে পুতেকৰ পৰা পোৱা অনাদৰখিনিয়ে দিয়া দুখে হয়তো তোলপাৰ লগাইছে বুকুত।\nজেঠপেহাই কোৱা কথাখিনিয়ে মোক কেনে অনুভৱ কৰোৱালে মই নিজেই ধৰিব নোৱাৰিলো। জেঠাইৰ ওচৰত থকা প্ৰায়বোৰ কিতাপ মোৰ ওচৰতো আছেই। কিন্তু তাৰপিছতো সুখী হৈ উঠিলোঁ মই। কাৰণ এই মুহূৰ্তত মই নিজৰ দৃষ্টিত পৃথিৱীৰ সকলোতকৈ সম্পদশালী লোক। জেঠাইৰ আটাইতকৈ মূল্যবান সম্পদ কিতাপখিনি আৰু জেঠপেহাৰ বিশ্বাসৰ মই যে একমাত্ৰ উত্তৰাধিকাৰী!


অসমৰ পৰিচয়- ডা° দুৰ্লভ বৰুৱা - সাহিত্য ডট অৰ্গ\nডা° দুৰ্লভ বৰুৱা\n৭ অক্টোবৰ, ২০১৬ তাৰিখত ‘দৈনিক জনমভূমি’ৰ ‘সম্পাদকলৈ চিঠি’ শিতানত ‘অসমৰ পৰিচয়’ নামেৰে এখন পত্ৰ প্ৰকাশ পাইছিল৷ আমেৰিকা যুক্তৰাষ্ট্ৰৰ উইলমিংগটন (ডেলাৱেৰ)ৰপৰা পত্ৰখন লিখিছিল মানসী বৰাই৷ তেখেতক ব্যথিত কৰি তুলিছিল অসমখনক ভাৰতৰ আন ৰাজ্যই নজনা কথাটোৱে৷ উত্তৰ প্ৰদেশ, গুজৰাট, মহাৰাষ্ট্ৰ, পশ্চিমবংগ, তামিলনাডু, কৰ্ণাটক, অন্ধ্ৰপ্ৰদেশ, বিহাৰ আদিৰ বহুত লোকৰ বাবে অসমখন আচিনাকি৷ বহুতে অসমৰ নামটোকে শুনা নাই৷ অৱশ্যে অসমৰ চাহ আৰু কামাখ্যাৰ মন্দিৰৰ কথা জানে৷ পশ্চিমবংগৰ লোকে অসমক নাজানে৷ নাজানে অসমীয়া আৰু বাংলা লিপিৰ সাদৃশ্য৷ উক্ত কথাটো এই কাৰণেই প্ৰসংগলৈ টানি অনা হৈছে যে অসমৰ বিয়াগোম অনুষ্ঠান প্ৰতিষ্ঠানবোৰে এই কথাটোলৈ মন কৰিছেনে নাই সেয়া এতিয়াও সন্দেহৰ আবৰ্তত৷ দেশ- বিদেশত অসমীয়া তথা অসমৰ ভাষা- সাহিত্যৰ প্ৰচাৰ হ’ব লাগে৷ কেৱল জয়ন্তী, উৎসৱ, বিহু পালন কৰি থাকিলেই নহ’ব৷\nকিছু দিনৰ আগতে এখন মহাবিদ্যালয়ৰ ৰূপালী জয়ন্তী উৎসৱৰ স্মৃতিগ্ৰন্থ ‘ৰূপালী’ পঢ়াৰ সৌভাগ্য ঘটিছিল৷ দুজন বিশিষ্ট ব্যক্তিৰ সম্পাদনাত প্ৰকাশ হোৱা বিভিন্ন শিতানবোৰ দেখি চকু থৰ হ’ল৷ সাধাৰণ মানুহৰ বাবে পঢ়িব পৰা একো নাই৷ আচলতে সকলোতে সাধাৰণ মানুহৰ বোধগম্য গল্প, কবিতা, প্ৰবন্ধ ২০ ভাগ থাকিব লাগে৷ ই কেৱল অসমীয়া ভাষাটোকে যে চহকী কৰিব এনে নহয়, অসমীয়া জনসাধাৰণৰ মনলৈ, বুকুৰ মাজলৈও ভাষা- সাহিত্য সোমাই পৰিব৷\nঅসমীয়া আমাৰ মাতৃভাষা৷ সাহিত্যই জাতিৰ দাপোণ৷ এই দাপোণত জাতিটোৰ ভাল- বেয়া সকলো প্ৰতিফলিত হ’লেহে সাহিত্য জীয়াই থাকিব৷ কেৱল ভাল গদ্য, উচ্চমানবিশিষ্ট লেখাই ভাষা তথা জাতিক জীয়াই ৰাখিব নোৱাৰে৷ গ্ৰাম্য অঞ্চলৰ লোকসকলৰ বাবে সাহিত্যত কিছু উপাদান থকাটো বাঞ্চনীয়৷ জাতীয় জীৱনক সাহিত্যৰ বোলেৰে ৰং সানিবলৈ হ’লে প্ৰতিজন সাহিত্যিক, প্ৰতিজন সাহিত্যপ্ৰেমী, প্ৰতিজন অসমীয়াই এক মানসিক খাদ্য জনসাধাৰণক দিব লাগিব৷\nঅসমীয়া ভাষাৰ যে দুৰ্দিন নাহিব সেয়া ক’ব নোৱাৰি৷ আমি সজাগ হ’বৰ হ’ল৷ ককাক সাহিত্য সভাৰ কাণ্ডাৰী, নাতিয়েক ইংৰাজী মাধ্যমৰ বিদ্যালয়ত৷ গৰম বন্ধ কেতিয়া দিব বুলি ক’লে বুজিয়ে নাপায়; বুজি নাপায় বহাগ জেঠ! অসমীয়া ভাষাৰ বাবে আমি ভাবোঁ অসমীয়া জাতি জীয়াই থাকিব লাগিব, বিশ্বত অসমীয়াক, অসমক জনাব লাগিব৷ এটা কথা ঠিক যে পঁচিশ বছৰ, পঞ্চাশ বছৰ, এশ বছৰৰ পাছত ৰূপালী, সোণালী, শতবৰ্ষ পালন কৰাটো ভাল কথা; পুৰণাক স্মৰণ কৰা হয়, নতুনক আদৰা হয় আৰু কৰ্মত প্ৰেৰণা আহে৷ তাৰ মাজতে কিন্তু স্থায়ী কাম কৰাৰ চেষ্টাও কৰিব লাগে৷ গৃহ নিৰ্মাণ, পকা বেৰা, খেলপথাৰ উন্নয়ন, পুথিভঁৰাল আদি নানান স্থায়ী কাম আৰম্ভ কৰিবলগা আছে৷ কেৱল আনন্দতে বাজেটৰ সকলো ধন খৰচ কৰাটো উচিত বুলি নাভাবোঁ৷ “মানুহে প্ৰতি মনটো, ধানটোৱে প্ৰতি কণটো”৷ সকলোৰে মন একেই নহয়৷ স্মৰণিকা, সাহিত্য সংকলন আদি সকলোতে কিছু পৰিমাণে সৰ্বসাধাৰণ ৰাইজে বুজি পোৱা সাহিত্য নিৰ্বাচন কৰিব পৰাটো সম্পাদকৰ কৃতিত্ব৷ উচ্চমানবিশিষ্ট সাহিত্য, মুধাফুটা লেখাবিলাক সৰ্বসাধাৰণৰ মাজৰপৰাই সৃষ্ট৷ কোনো উচ্চ বা হীন নহয়৷ এখন মহাবিদ্যালয়ৰ ৰূপালী জয়ন্তীৰ স্মৰণিকাখনত যোৱা ২৫ বছৰৰ ভিতৰত কিমানজন ছাত্ৰ- ছাত্ৰী সৰ্বভাৰতীয় প্ৰতিযোগিতামূলক পৰীক্ষাত উত্তীৰ্ণ হ’ল সেইটোও চাবলগীয়া বিষয়৷ যদি শূণ্য তেন্তে কি উপায় উদ্ভাৱন কৰিলে, কেনেদৰে শিক্ষা দিলে তেনে পৰীক্ষাত স্থান লাভ কৰিব পাৰে এইটোও শিক্ষাগুৰুসকলৰ গভীৰ দায়িত্ব আৰু সমাজৰ প্ৰতি কৰ্তব্য৷ কেৱল বে’ল (ঘণ্টা) বাজিলেই শ্ৰেণীত সোমোৱা আৰু বে’লৰ শব্দত পঢ়ুওৱা শেষ কৰা শিক্ষকসকলৰপৰা সমাজে একো আশা কৰিব নোৱাৰে৷\n← অনুগামিনী – আকাশ দীপ্ত ঠাকুৰ\nঘাঁহ খাইছে নে? – কুল শইকীয়া →


পূৰ্বৰ দৰেই বিমল পাণমচলাই হ’ব পাৰে আয়োজক টাইমছ গ্ৰুপৰ মূল স্পনছ’ৰাৰ\nমহাৰাষ্ট্ৰত পাণমচলাৰ বিজ্ঞাপন নিষিদ্ধ বাবেহে ফিল্ম ফেয়াৰ এৱাৰ্ড মুম্বাইৰ বাহিৰলৈ?\nপূৰ্বৰ দৰেই পাণমচলাই হ’ব পাৰে আয়োজক টাইমছ গ্ৰুপৰ মূল স্পনছ’ৰাৰ\nগুৱাহাটী , November 26, 2019 9:10 pm\nপ্ৰথমবাৰলৈ মুম্বাইৰ বাহিৰত অনুষ্ঠিত হ’ব ফিল্ম ফেয়াৰ এৱাৰ্ড। ১৯৫৪ চনৰ পৰা মুম্বাইত অনুষ্ঠিত হৈ অহা এই সন্মানীয় ফিল্ম ফেয়াৰ এৱাৰ্ডৰ ৬৫ সংখ্যক সংস্কৰণৰ অনুষ্ঠানটো এইবাৰ অনুষ্ঠিত হ’ব গুৱাহাটীত।\n৬৪ বছৰীয়া ইতিহাসত নতুনত্ব দি কিয় মায়ানগৰী মুম্বাইৰ পৰিৱৰ্তে গুৱাহাটীত এই ফিল্ম ফেয়াৰ অনুষ্ঠিত কৰিব লগীয়া পৰিস্থিতি আহিল? কাৰণ অসমৰ পৰ্য্যটন বিভাগে বা চৰকাৰে অনুষ্ঠানটো ইয়াত পাতিবলৈ প্ৰস্তাৱ আগ বঢ়ালেই আয়োজকে সেইটো গ্ৰহণ কৰাৰ কথাটো কল্লনাতীত। ইয়াৰ আঁৰত অন্য গুৰুত্বপূৰ্ণ কাৰণ থকাহে সম্ভৱ।\nবিগত ৬৪ সংখ্যক ফিল্ম ফেয়াৰ এৱাৰ্ড মুম্বাইত অনুষ্ঠিত কৰাৰ সময়ত বিমল পাণমচলাক স্পনছৰশ্বিপ হিচাপে লোৱাৰ পাছতে এক বিতৰ্কৰ সৃষ্টি হৈছিল।\nউক্ত ফিল্ম ফেয়াৰ এৱাৰ্ড অনুষ্ঠানৰ তিনিদিন পূৰ্বে ৰাষ্ট্ৰীয় পৰ্য্যায়ৰ সংবাদ মাধ্যম ইণ্ডিয়া টু-ডেত এটা বাতৰি প্ৰকাশিত হৈছিল, য’ত দিল্লী চৰকাৰৰ অধীনৰ স্বাস্থ্য বিভাগৰ এগৰাকী উচ্চ পদস্থ বিষয়া ড০ এছ কে আৰোৰাই কেন্দ্ৰীয় স্বাস্থ্য মন্ত্ৰ্যালয়লৈ প্ৰেৰণ কৰা এখন পত্ৰৰ বিষয়ে উল্লেখ আছিল।\nপত্ৰখনত লিখা আছিল যে গুটখা নাইবা পাণমচলা জাতীয় সামগ্ৰীৰ স্পনছৰশ্বিপ বা বিজ্ঞাপন বন্ধ কৰিব লাগে। যদি গুটখা আৰু পাণমচলা জাতীয় সামগ্ৰীৰ বিজ্ঞাপন ফিল্ম ফেয়াৰত বন্ধ কৰিব পাৰি, তেন্তে লাখ লাখ লোকৰ জীৱন বিশেষকৈ যুৱ প্ৰজন্মক ৰক্ষা কৰিব পৰা যাব বুলি পত্ৰত উল্লেখ আছিল।\nমন কৰিব লগীয়া যে ৬৪ সংখ্যক ফিল্ম ফেয়াৰ এৱাৰ্ডছ অনুষ্ঠানত বিমল পাণমচলাক মুখ্য স্পনছ’ৰাৰ হিচাপে লোৱা হৈছিল। মহাৰাষ্ট্ৰ চৰকাৰে বিমল পাণমচলাৰ স্পনছৰশ্বিপ বাতিল কৰিবৰ বাবে আয়োজক টাইমছ গ্ৰুপক আহ্বান জনাইছিল যদিও সেয়া আইনীভাৱে নিষিদ্ধ কৰা নাছিল মহাৰাষ্ট্ৰ চৰকাৰে।\nকিন্তু চলিত বৰ্ষৰ জুলাইৰ পৰা ৰাজ্যখনত সম্পূৰ্ণৰূপে নিষিদ্ধ হৈছিল গুটখা আৰু পাণমচলা। মহাৰাষ্ট্ৰৰ সমান্তৰালকৈ মধ্য প্ৰদেশ, কেৰেলা, বিহাৰ, গুজৰাট, হাৰিয়ানা, পশ্চিম বংগকে ধৰি অন্য বহু ৰাজ্যত সম্পূৰ্ণৰূপে নিষিদ্ধ গুটখা। ফলত এইবোৰ ৰাজ্যতো বিমল পাণমচলাক স্প’নছ’ৰাৰ হিচাপে লৈ ফিল্ম ফেয়াৰ এৱাৰ্ড অনুষ্ঠান অনুষ্ঠিত কৰাত সমস্যাত পৰে টাইমছ গ্ৰুপ।\nতাৰ বিপৰীতে অসমত গুটখা নিষিদ্ধ কৰিব বুলি চৰ্চাহে চলি আছে। অসম চৰকাৰে গুটখাৰ বিৰুদ্ধে এখন আইনো প্ৰস্তুত কৰিছিল যদিও বৰ্তমানলৈকে ই কাৰ্য্যকৰী হোৱা নাই বা সম্পূৰ্ণৰূপে পাণমচলা নিষিদ্ধ হোৱা নাই।\nস্বাভাৱিকতে এই প্ৰশ্ন উঠিছে যে টাইমছ অব ইণ্ডিয়া গ্ৰুপে এই কাৰণতহে গুৱাহাটীক বাছি লৈছে নেকি? এই সন্দৰ্ভত পৰ্য্যটন বিভাগৰ অধ্যক্ষ জয়ন্ত মল্ল বৰুৱাৰ মন্তব্য সম্পূৰ্ণ দায়িত্বহীনতাৰ পৰিচয় বুলিব পাৰি।\nসাংবাদিকৰ প্ৰশ্নৰ উত্তৰত তেওঁ কয়,- “১৯৫৪ চনৰ পৰা এতিয়ালৈকে মুম্বাইৰ বাহিৰত ফিল্ম ফেয়াৰ অনুষ্ঠিত হোৱা নাছিল। এইবাৰ যিহেতু মুম্বাইৰ বাহিৰত অনুষ্ঠিত হ’ব গতিকে টাইমছ অব ইণ্ডিয়াৰ বৃহৎ পৰিমাণৰ খৰচ হ’ব। এই খৰচ ৰাজ্য চৰকাৰে দিব নোৱাৰে। এই খৰচ তেওঁলোকে স্পনছ’ৰশ্বিপৰ পৰা ল’ব। তেওঁলোকে কাক ল’ব নল’ব সেইটো আমি কোৱা উচিত নহ’ব আৰু ক’বও নোৱাৰো। গতিকে বিমল পাণমচলাই হয় নে অন্য কিবাই হয় আমি নাজানো, জনাৰো ইচ্ছা নাই।”\nতাৎপয্যপূৰ্ণভাৱে, গুটখা নিষিদ্ধ কৰিবলৈ অসম চৰকাৰে ২০১৩ চনত ধঁপাত (গুটখা, পাণমচলা, জৰ্দা) বিৰোধী আইন প্ৰস্তুত কৰিছিল। কিন্তু এই আইন প্ৰস্তুত কৰাৰ পাছতে গুটখা প্ৰস্তুত কোম্পানীয়ে উচ্চ ন্যায়ালয়ত আইনৰ বিৰুদ্ধে গোচৰ তৰিছিল। ৰাজ্য চৰকাৰক এই আইন কিয় ল’ব লগীয়া হ’ল বুলি প্ৰশ্ন কৰাত উত্তৰত মন্ত্ৰী হিমন্ত বিশ্ব শৰ্মাই “ই কেন্সাৰ বিয়পোৱাৰ অন্যতম কাৰণ” বুলি কৈছিল।\nইপিনে, শত সহস্ৰ সমস্যাৰে ভাৰাক্ৰান্ত ৰাজ্যখনত ফিল্মফেয়াৰ বঁটা প্ৰদান অনুষ্ঠান অনুষ্ঠিত কৰাক লৈও ইতিমধ্যে ৰাজ্যত সমালোচনাৰ ঢৌ উঠিছে। বানত আক্ৰান্তক পৰ্য্যাপ্ত সাহায্য দিব নোৱৰা চৰকাৰে পৰ্য্যটনক উদগনি দিয়াৰ নাম লৈ কোটি টকা খৰচ কৰাটোক সহজভাৱে ল’ব পৰা নাই বহুতে।\nউল্লেখ কৰিব পাৰি যে এতিয়ালৈকে অনুষ্ঠানটোৰ স্থান আৰু টিকটৰ মূল্য নিৰ্ধাৰণ হোৱা যদিও আগৰবাৰত টিকটৰ মূল্য আছিল ১০ হাজাৰ টকাৰ পৰা ৩ লাখ টকা পৰ্যন্ত। প্ৰিয় তাৰকাৰ বাবে সংৰক্ষিত আসনৰ কাষতে থকা আসনৰ টিকটৰ মূল্য আছিল ৩ লাখ টকা।\nএই হিচাপত যদি এটা পৰিয়ালৰ ৪গৰাকী সদস্যই উপভোগ কৰিবলৈ খৰচ কৰিব লাগিব লাখৰ ঘৰত টকা, যিটো সাধাৰণ লোকে বাদেই, এটা দিনত ইমান টকা খৰচ কৰি ইয়াক উপভোগ কৰিবলৈ অসমৰ চিনে তাৰকাসকলো সক্ষম হ’ব নে নহয় সন্দেহ।\nজয়ন্ত মল্ল বৰুৱাই জানিবলৈ দিয়া মতে একেলগে প্ৰায় ১০ হাজাৰ মানুহে ওচৰৰ পৰা চাব পাৰিব বলিউডৰ বহু তাৰকাক। অসমৰ জনসাধাৰণৰ বাবে টিকট বুকিং কৰিব পৰা ব্যৱস্থা ৰাখিব ৰাজ্যৰ পৰ্য্যটন বিভাগে। বুক মাই শ্ব’ৰ জৰিয়তে আপুনি বুকিং কৰিব পাৰিব টিকট।\nউল্লেখযোগ্য যে মুখ্য মন্ত্রী সর্বানন্দ সোণোৱাল, পৰ্য্যটন মন্ত্রী চন্দন ব্রহ্ম, বেনেট, কলমেন এণ্ড কোম্পানী লিমিটেডৰ পৰিচালন সঞ্চালক বিনীত জৈনৰ উপস্থিত সোমবাৰে মহানগৰীৰ টাজ ভিভাণ্টাত অসম পর্যটন উন্নয়ন নিগম (এটিডিচি) আৰু দ্যা টাইমছ গ্রুপৰ মাজত এক বুজাবুজিৰ চুক্তি স্বাক্ষৰিত হয়। অসম পৰ্য্যটন উন্নয়ন নিগম অনুষ্ঠানটোৰ আয়োজনৰ ডেষ্টিনেশ্যন পাৰ্টনাৰ হিচাপে থাকিব।


ইসাইয়া 28 - पवित्र बाइबिल [ইণ্ডিয়ান ৰিভাইচ ভাৰচন] - (ইসা 28)\nইফ্ৰয়িমৰ মতলীয়াসকলৰ অহঙ্কাৰৰ ৰাজমুকুট, আৰু দ্ৰাক্ষাৰসেৰে পৰাজিত হোৱাসকলৰ উৰ্ব্বৰা উপত্যকাৰ মূৰত থকা জয় পৰা সুন্দৰ ভূষণস্বৰূপ ফুলৰ সন্তাপ হ’ব।\nচোৱা, প্ৰভুৰ এজন পৰাক্ৰমী আৰু বলৱান লোক আছে; শিলৰ ধুমুহাৰ দৰে, ধ্বংসাত্মক প্ৰচণ্ড বতাহৰ দৰে, তললৈ নিয়া প্ৰবল ধল পানীৰ সোঁতৰ দৰে, তেওঁ নিজৰ হাতেৰে পৃথিৱীক প্রহাৰ কৰিব।\nইফ্ৰয়িমৰ মতলীয়াবোৰৰ অহঙ্কাৰৰ ৰাজমুকুট ভৰিৰে গচকা হ’ব।\nঘামকালৰ পূৰ্বতে হোৱা প্ৰথমে পকা যি ডিমৰু গুটিক লোকে দেখামাত্ৰে চকু দিয়ে, আৰু হাতত পৰিলে গিলি পেলায়, উৰ্ব্বৰা উপত্যকাত মুৰত থকা সুন্দৰ ভূষণস্বৰূপ তাৰ জয় পৰা ফুলটি, সেই গুটিৰ দৰে হ’ব।\nসেই দিনা বাহিনীসকলৰ যিহোৱা নিজৰ প্ৰজাসকলৰ অৱশিষ্ট ভাগৰ বাবে সুন্দৰ ৰাজমুকুট আৰু শোভা কৰোঁতা মুকুটস্বৰূপ হ’ব;\nবিচাৰ আসনত বহা জনৰ বাবে ন্যায় বিচাৰৰ আত্মা, আৰু তেওঁলোকৰ দুৱাৰত শত্রুবোৰক ঘূৰাই অনা লোকসকললৈ বল হ’ব।\nকিন্তু দ্ৰাক্ষাৰসেৰে ভ্ৰান্ত, আৰু সুৰাপানেৰে বিপথগামী হৈছে; পুৰোহিত আৰু ভাববাদী সুৰাপানেৰে ভ্ৰান্ত হৈছে, আৰু তেওঁলোক দ্ৰাক্ষাৰসেৰে নষ্ট হৈছে, সুৰাপানেৰে বিপথগামী হৈছে, আৰু দৰ্শনত ভ্ৰান্ত হৈছে আৰু বিচাৰত বিচলিত হৈছে।\nকিয়নো আটাই মেজ বঁমিৰে পূৰ হৈ আছে, কোনো পৰিষ্কাৰ স্থান নাই।\nতেওঁ কাক জ্ঞান শিকাব? আৰু কাক নো বাৰ্ত্তা বুজাব? গাখীৰ এৰুউৱা আৰু পিয়াহ খাব নিদিয়া কেঁচুৱাসকলক নে?\nকিয়নো আজ্ঞাৰ উপৰি আজ্ঞা, আজ্ঞাৰ উপৰি আজ্ঞা, নিয়মৰ উপৰি নিয়ম, নিয়মৰ উপৰি নিয়ম, ইয়াত অলপ তাত অলপ।”\nবাস্তৱিকতে, তেওঁ নিন্দক ওঁঠেৰে, আৰু বিদেশী জিবাৰে তেওঁ এই লোকসকলক কথা ক’ব।\nতেওঁ অতীতত তেওঁলোকক কৈছিল, “এয়ে জিৰণি, তোমালোকে ভাগৰোৱা জনক জিৰণি দিয়া, আৰু এয়ে বিশ্ৰাম;” কিন্তু তেওঁলোকে শুনা নাছিল।\nসেয়ে তেওঁলোকে গৈ যেন উজুটি খাই চিত হৈ পৰি ভগ্ন হ’ব, আৰু ফান্দত ধৰা পৰিব, সেই বাবে তেওঁলোকলৈ যিহোৱাৰ বাক্য “আজ্ঞাৰ উপৰিও আজ্ঞা, “আজ্ঞাৰ উপৰিও আজ্ঞা, নিয়মৰ উপৰি নিয়ম, নিয়মৰ উপৰি নিয়ম, ইয়াত অলপ তাত অলপ হ’ব।”\nযিৰূচালেমৰ লোকসকলক শাসন কৰা জন হে নিন্দক লোকসকল, যিহোৱাৰ বাক্য শুনা।\nতোমালোকে কৈছিলা, “আমি মৃত্যুৰ সৈতে এটি নিয়ম স্থাপন কৰিলোঁ, আৰু চিয়োলৰ সৈতে আমাৰ চুক্তি আছে। সেয়ে যেতিয়া প্ৰলয় কৰা বিচাৰ মাজেৰে যাব তেতিয়া আমাৰ ওচৰ নাচাপিব; কিয়নো আমি মিছাক আমাৰ আশ্ৰয়, আৰু ছলক আমাৰ লুকুৱাৰ ঠাই কৰিলোঁ।”\nএই কাৰণে প্ৰভু যিহোৱাই কৈছে, “চোৱা, মই চিয়োনত ভিত্তিমূলৰ এটা শিল, এটা পৰীক্ষিত শিল, আৰু দৃঢ়কৈ বহুউৱা চুকৰ এটা বহুমূল্য শিল স্থাপন কৰিলোঁ। যি জনে বিশ্বাস কৰিব, তেওঁ অধৈৰ্য নহ’ব।\nমই ন্যায় বিচাৰক পৰিমান-জৰী আৰু ধাৰ্মিকক ওলোম-জৰী কৰিম; তাতে শিলাবৃষ্টিয়ে সেই মিছা আশ্ৰয় ভাঙি পেলাব, সেই লুকুউৱা স্থানক বানপানীয়ে তললৈ লৈ যাব।\nমৃত্যুৰ সৈতে কৰা তোমালোকৰ নিয়মটি মচি পেলুৱা হ’ব, আৰু চিয়োলৰ সৈতে কৰা চুক্তি স্থিৰ নাথাকিব; প্লাৱন কৰা ধল পানী দেশৰ মাজেদি গ’লে, তোমালোকক তাৰ দ্বাৰাই গচকি পেলোৱা হ’ব।\nসি যিমান বাৰ দেশৰ মাজেদি যাব, সিমানবাৰ তোমালোকক প্লাবিত কৰিব; কিয়নো সি প্ৰতি ৰাতিপুৱা, আৰু দিনত ও ৰাতিও দেশৰ মাজেদি যাব, যেতিয়া বাৰ্ত্তাটি বুজিব তেতিয়া কেৱল আতঙ্ক হ’ব।\nকিয়নো মানুহে ভৰি মেলিবলৈ খাট অতি চুটি আৰু গাত লবলৈ কাপোৰ অতি ঠেক হৈছে।”\nযিহোৱাই নিজৰ কাৰ্য নিজৰ নজনা নুশুনা ব্যাপাৰ, নিজৰ নজনা নুশুনা ব্যপাৰ সাম্ফল কৰিবলৈ, পৰাচীন পৰ্ব্বতত যেনেকৈ উঠিছিল, তেনেকৈ উঠিব, আৰু গিবিয়োন উপত্যকাত যেনেকৈ ক্ৰোধ কৰিছিল, তেনেকৈ ক্ৰোধ কৰিব।\nএতিয়া সেই কাৰণে নিন্দা নকৰিবা, বা তোমালোকৰ বান্ধ শকত হ’ব; কিয়নো মই বাহিনীসকলৰ যিহোৱা প্ৰভুৰ পৰা গোটেই পৃথিৱীত উচ্ছন্নতাৰ আজ্ঞা শুনিলোঁ।\nতোমালোকে মনোযোগ দি মোৰ কথা শুনা, মনোযোগী হৈ মোৰ বাক্য শুনা।\nগুটি সিঁচিবলৈ জানো খেতিয়কে দিনটো হাল বায়? তেওঁ জানো সদায় খলি কাটে আৰু নিজৰ মাটিৰ চপৰা জানো সদায় ভাঙে?\nতেওঁৰ ঈশ্বৰে তেওঁক শিক্ষা দিয়ে, আৰু তেওঁ তেওঁক জ্ঞানেৰে শিক্ষা দিয়ে ।\nতাৰ উপৰিও, কালজীৰা মৰণা মৰা যন্ত্ৰেৰে মৰা নাযায়, আৰু ৰথৰ চক্ৰ ভোগজীৰাৰ ওপৰত চলোৱা নাযায়, কিন্তু কালজীৰা বাৰিৰে, আৰু ভোগজীৰা লাখুটিৰে মৰা যায়।\nপিঠাৰ শস্য গুড়ি কৰিব লগা হয়; কিন্তু সদায় মৰণা মৰাত লাগি নাথাকে; আৰু তেওঁ তাৰ ওপৰেদি যন্ত্ৰৰ চক্ৰ চলায় হয়, কিন্তু নিজৰ ঘোঁৰাবোৰেৰে তাক গুড়ি নকৰে।\nযি জনা শিক্ষাত আশ্চৰ্য, আৰু প্রজ্ঞাত মহান, বাহিনীসকলৰ সেই যিহোৱাৰ পৰা এয়াও ওলাইছে।


xukhdukh.com November 24, 2014 goodnews,\n১. দেশৰ আগশাৰীৰ সাংবাদিক তথা টাইমছ নাও চেনেলৰ মুখ্য সম্পাদক অসম সন্তান অৰ্ণৱ গোস্বামীয়ে ইণ্ডিয়া টুডে গোটে চলোৱা দেশজোৰা এক সমীক্ষাত দেশৰ শীৰ্ষ পঞ্চাশ গৰাকী প্ৰভাৱশালী ব্যক্তিসকলৰ ভিতৰত ২৬তম স্থান লাভ কৰাৰ সুখবৰ।\n২. পাঠশালা প্ৰেছ ক্লাৱৰ ৰূপালী জয়ন্তীৰ উদ্বোধনী সমাৰোহৰ লগত সংগতি ৰাখি আজি বজালী মহকুমাৰ সদৰ পাঠশালাত সুধাকণ্ঠৰ স্মৃতিসৌধ নিৰ্মাণৰ বাবে এক ব্যতিক্ৰমী সুৰ বাহিনী উলিওৱা হব বুলি জানিব পৰা গৈছে। ডঃ ভূপেন হাজৰিকাৰ স্মৃতিসৌধ নিৰ্মাণৰ বাবে দান-বৰঙণি সংগ্ৰহ কৰিবলৈ গঠন কৰা এই সুৰ বাহিনীৰ যাত্ৰা উদ্বোধন কৰিব কণ্ঠশিল্পী সীমান্ত শেখৰ আৰু জিতেন শৰ্মাই।\n৩. আজিৰে পৰা আৰম্ভ হৈছে সংসদৰ শীতকালীন অধিবেশন। অহা ২৩ ডিচেম্বৰলৈ চলিব লগা এই অধিবেশনত মুঠ ৩৯খন বিধেয়ক উপস্থাপন কৰা হব। কালি লোকসভাৰ অধ্যক্ষই সকলোৰে সহযোগিতা কামনা কৰি এক সৰ্বদলীয় বৈঠকো অনুষ্ঠিত কৰে।\n৪. সুধাকণ্ঠ ডঃ ভূপেন হাজৰিকাৰ মহাপ্ৰয়াণৰ পাছতেই ২০১২ চনৰ ২৭জুনত লণ্ডনস্থিত ভাৰতীয় উচ্চায়ুক্তৰ সাংস্কৃতিক বিভাগত নিজা প্ৰচেষ্টাৰে শিল্পী গৰাকীৰ প্ৰতিচ্ছবি সংস্থাপন কৰা প্ৰৱাসী অসমীয়া ৰিণি কাকতিয়ে এইবাৰ লণ্ডনৰ প্ৰখ্যাত মেডাম টুছোৰ সংগ্ৰাহলয়ত ভূপেনদাৰ মমৰ প্ৰতিমূৰ্তি স্থাপনৰ বাবে প্ৰচেষ্টা চলাই থকাৰ সুখবৰো প্ৰকাশ পাইছে।\n৫. যোৰহাট জিলাৰ পশ্চিমাংশৰ ঐতিহাসিক বৰভেটিত, মালৌপথাৰৰ সমীপত কালি ২৪৭ বছৰীয়া পৰম্পৰাৰে ন-লগোৱা উৎসৱ পালন কৰাৰ সুখবৰ। ১৭৬৮চনৰ মায়ামৰা বিদ্ৰোহৰ পাছৰে পৰাই অসমীয়া আঘোণ মাহৰ প্ৰথম দেওবাৰটোত এই উৎসৱ পালন কৰি অহা হৈছেয় বুলিও জানিব পৰা গৈছে।\n৬. অচিৰেই গুহাটী মহানগৰীৰ বাট-পথত জৈৱিক গেছেৰে জ্বলিব লাইট। কালি কামৰূপ মহানগৰ জিলাৰ উপায়ুক্ত এম অংগমুথুৱে গুৱাহাটীক এক বিজ্ঞান সন্মত মহানগৰ ৰূপে গঢ়ি তোলাৰ কেতবোৰ আঁচনি গ্ৰহণ কৰিবলৈ লোৱাৰ কথা প্ৰকাশ কৰিছে। ডাঙৰ ৰাইন’ বাছৰ ঠাইত সৰু বাছৰ প্ৰৱৰ্তন, জি এছ ৰোডত নতুন পাৰ্কিং ব্যৱস্থা, জাৱৰ-জোঁথৰ জ্বলাই লাইট জ্বলাব পৰাকৈ বিদ্যুত উৎপাদনৰ বাবে দুটাকৈ বায়’গেছ প্লেণ্টৰ ব্যৱস্থা, যান-জঁট হ্ৰাস কৰিবলৈ এশ গৰাকী ট্ৰেফিক গাইডৰ নিযুক্তি আদি বিভিন্ন পদক্ষেপ গ্ৰহণ কৰিব বুলিও উপায়ুক্ত গৰাকীয়ে ঘোষণা কৰিছে।\n৭. নগাঁৱত ৩০০খন আদৰ্শ গাঁও গঠনৰ পৰিকল্পনা কৰিছে স্থানীয় স্বেচ্ছাসেৱী সংগঠন বৰ্ণালী-জেৱিক কৃষি সেৱা সন্থাই। পেলনীয়া সামগ্ৰীকো ধন আহৰণৰ আহিলালৈ ৰূপান্তৰ কৰাকে ধৰি পাঁচখনকৈ স্বাৱলম্বী আঁচনিৰ জৰিয়তেই এই লক্ষ্যত উপনীত হবলৈ সন্থাই প্ৰচেষ্টা চলাব বুলি অনুষ্ঠানটোৰ সঞ্চালক শৈতেন গোস্বামীয়ে প্ৰকাশ কৰিছে।\n৮. অহা জানুৱাৰী মাহত সাংসদ হীৰা শৰণীয়াৰ নেতৃত্বত এটি ৰাজনৈতিক দল গঠিত হব বুলি জানিব পৰা গৈছে। বিটিএডি অঞ্চলত অবড়ো ৰাইজৰ ওপৰত চলি থকা অত্যাচাৰ প্ৰতিৰোধ কৰা তথা ৰাজনৈতিক ক্ষমতা অবড়ো ৰাইজৰ হাততো ৰখাৰ স্বাৰ্থতে গঢ়ি তুলিব লগা এই বিকল্প ৰাজনৈতিক দললৈ অঞ্চলটোৰ ২২টা অবড়ো সংগঠনে সমৰ্থন দিব বুলিও ঘোষণা কৰিছে।\n৯. সদৌ অসম গ্ৰন্থ প্ৰকাশক আৰু বিক্ৰেতা সন্থাৰ উদ্যোগত অনুষ্ঠিত “ৰাষ্ট্ৰীয় গ্ৰন্থ সপ্তাহ”ৰ কালি হৈছে শুভাৰম্ভ। বন্তি প্ৰজ্বলনেৰে এই শুভাৰম্ভ কৰে বিশিষ্ট শিশু সাহিত্যিক বন্দিতা ফুকন আৰু ছবি নিৰ্মাতা, সমালোচক উৎপল দত্তই।\n১০. উত্তৰ-পূৱৰ আগশাৰীৰ কুইজ প্ৰতিযোহিতা ব্ৰেইনজেম-২০১৪ যোৱা ২২ নৱেম্বৰত গুৱাহাটীৰ প্ৰাগজ্যোতি সাংস্কৃতিক প্ৰকল্পত অনুষ্ঠিত হৈ যায়। “অপনে দেশ কো জানো” শীৰ্ষক বিষয় বস্তুৰে প্ৰিয়া কমিউনিকেচনে আয়োজন কৰা কুইজ প্ৰতিযোগিতাখনত ২১২টা দলে অংশ লয়। চূড়ান্ত বিজয়ীৰ সন্মান লাভ কৰি মৃদুলৰাম কলিতা আৰু অমৰজ্যোতি শৰ্মাই দুটাকৈ লেপটপ, গোৱা ভ্ৰমণৰ সুবিধা আৰু ২০ হাজাৰ টকাৰ উপহাৰ কুপন লাভ কৰিবলৈ সক্ষম হয়।\nBy xukhdukh.com on November 24, 2014


মহীৰূহৰ লেখাঃ ৰাফাল বনাম বফৰ্চ আৰু বিজেপি-কংগ্ৰেছৰ দুৰ্নীতিৰ ইতিহাস :: ড° হীৰেন গােহাঁই - অসমীয়াৰ সুখ-দুখ\nHome DR-HIREN-GOHAIN MAHIRUH ডঃহীৰেন-গোহাঁই মহীৰূহ মহীৰূহৰ লেখাঃ ৰাফাল বনাম বফৰ্চ আৰু বিজেপি-কংগ্ৰেছৰ দুৰ্নীতিৰ ইতিহাস :: ড° হীৰেন গােহাঁই\nxukhdukh.com February 17, 2019 DR-HIREN-GOHAIN, MAHIRUH, ডঃহীৰেন-গোহাঁই, মহীৰূহ,\nকংগ্ৰেছৰ নেতৃবৃন্দৰ বিৰুদ্ধে বিশেষকৈ গান্ধী পৰিবাৰৰ বিৰুদ্ধে বিজেপি দলৰ আটাইতকৈ পছন্দৰ অস্ত্র হৈছে দুর্নীতি। তেওঁলােকে নিয়ােগ কৰা সাংবাদিক, বুদ্ধিজীৱী, প্রচাৰবিদ সকলােৱে দশকৰ পিছত দশক ধৰি কংগ্ৰেছৰ দুর্নীতি সম্পর্কে বস্তাই বস্তাই প্রতিবেদন, প্রবন্ধ, ব্যংগােক্তি ছপাই কংগ্ৰেছক বােকাত মূৰলৈকে ডুবাই দিছে। এই দুর্নীতিৰ অভিযােগৰ আটাইখিনি যে মিছা, তেনে কথা আমিও নকওঁ। কিছুমান অভিযােগ সঁচা বুলি প্রমাণিত হৈছে।\nমুকেশ আম্বানিৰ সুবিধা মতে প্রাকৃতিক গেছৰ দাম বৃদ্ধি কৰাই নহয়, চৰকাৰৰ নিজা তেল-গেছ কোম্পানিবােৰকো মিছাতে গেছৰ দাম বৃদ্ধি কৰিবলৈ বাধ্য কৰােৱা, তেনে দাম বৃদ্ধিত আপত্তি কৰা মন্ত্রীক তেল-গেছ দপ্তৰৰ পৰা বদলি কৰি বা বৰ্খাস্ত কৰি ৰাজহাঁড় নথকা লােকক সেই দপ্তৰৰ ভাৰ দিয়া, আদি কংগ্ৰেছৰ কুকাৰ্য্যৰ অকাট্য প্রমাণ লপিবদ্ধ হৈ আছে পুৰঞ্জয় গুহ ঠাকুৰতাৰ Gas Wars নামৰ গ্ৰন্থত। অৱশ্যে মন কৰিবলগীয়া কথা এয়ে যে এই মুকেশ আম্বানি নামৰ ধনকুবেৰ জন বিজেপিৰ বাবেও আপােনজন। সি যি নহওক, বিজেপি যে নিজেই দুর্নীতিমুক্ততাে হয়েই, এটা ভ্রষ্ট, অধঃপতিত দল, ইতিমধ্যে তাৰ বিস্তৰ প্ৰমাণ ৰাজহুৱা হৈ পৰিছে। তেওঁলােকৰ হেজাৰ-বিজাৰ পােহনীয়া বক্তা, সাংবাদিক আৰু লাখ লাখ সদাব্যস্ত Social Mediaৰ প্ৰচাৰবিদ (দলৰ সভাপতি অমিত শ্বাহৰ মতে ৩৫ লাখ!!) দিনে-নিশাই এইবােৰ ধূলি-মলি ঘঁহি-মাজি দূৰ কৰাত নিমগ্ন হৈ থকাও ইতিমধ্যে এইসকল ভকতৰ দুৰ্নীতিৰ প্ৰচুৰ প্ৰমাণ ওলাই দলটোক ঢাকি ধৰিছে। অসমত এইবােৰ দুৰ্নীতিৰ কথা ৰাইজে বেছিকৈ ভূ-পােৱা নাই। কাৰণ তাৰ এৰেহা খােৱা নেতা আৰু নেতাৰ পালি পহৰীয়াই অনবৰত কংগ্ৰেছৰ দুৰ্নীতিৰ কথাকে ভােৰতালৰ শব্দৰে প্ৰচাৰ কৰি আছে।।\nকিন্তু কংগ্ৰেছৰ দুটা বিয়াগােম দুর্নীতিৰ কিছু প্রকৃত তথ্যও অসমৰ ৰাইজে জনা দৰকাৰ। বফৰ্চ নামৰ দূৰ “পাল্লাৰ” (Long range) বৰটোপ ক্ৰয়ত ৬৪ কোটি টকাৰ ঘােচ লােৱাৰ দুর্নীতি গাত লৈয়েই প্রাক্তন প্রধান মন্ত্রী ৰাজীৱ গান্ধীয়ে মৃত্যুপণ কৰা আজি কুৰি বছৰ হৈ গ’ল। সেই দুর্নামৰ বাবেই ১৯৮৯ চনত ৰাজীৱ গান্ধীয়ে গাদী হেৰুৱাইছিল। আজি ত্রিছ বছৰে বফৰ্চৰ লগত জড়িত সকলাে গােপন নথি-পত্র, তথ্যপাতি প্রকাশ পাইছে। কিন্তু ৰাজীৱ গান্ধীৰ গাত কলংক লেপন কৰিব পৰাকৈ একো-এটা নােলাল। ন্যায়ালয়ে বিৰক্তি প্রকাশ কৰি মত দিলে যে পৰ্বতৰ দৰে আকাৰৰ অভিযােগ আৰু দলিলে সত্যৰ নামত এটা এন্দুৰাে প্ৰসৱ কৰিব নােৱাৰিলে।\nআৰু এটা হৈছে 2G সেৱাৰ নামত কংগ্ৰেছৰ মিশ্ৰিত চৰকাৰে এক লাখ কোটি টকাতকৈ অধিক ৰাজহুৱা ৰাজহ লোকচান আৰু ঘােঁচ হজম কৰাৰ অভিযােগ। সেই অভিযােগৰ হেঁচাত কংগ্ৰেছৰ নেতৃত্বাধীন চৰকাৰৰ পতন ঘটিল। কিন্তু সেই বিষয়েও কোনাে মজবুত প্রমাণ এতিয়ালৈকে নােলাল। অভিযােগৰ পাকচক্ৰত মিশ্রিত চৰকাৰৰ অংশীদাৰ DMK দলৰ দুজনকৈ মন্ত্রীয়ে কে’বা বছৰাে এনেয়ে জেল খাটিবলগীয়া হ’ল, কিন্তু অৱশেষত জগৰটোৰ প্রমাণেই নােলাল। ক্ষমতাত আছিল বিজেপি নেতৃত্বাধীন চৰকাৰ, যাৰ নেতা সকলে সুযােগ পালেই “2G কেলেংকাৰি”ৰ কথা কৈছিল, যদিও অতি সম্প্রতি সেই বিষয়ে নিমাত।\nআনহাতে বিজেপি নেতা সকলাে দুর্নীতিত সমানেই পাৰ্গত আৰু উৎসাহী বুলি প্রমাণ ওলাইছে প্রচুৰ। কর্ণাটকৰ অতি ক্ষমতাশালী নেতা প্রাক্তন মুখ্যমন্ত্রী য়েডিয়ুৰাপ্পাই খনিৰ উদ্যোগত বিশাল দুর্নীতিত জড়িত ৰেডিড নামৰ দুই শিল্পপতি ভ্রাতৃক সহায় কৰাই নহয়, এজনক বিধান সভাৰ সদস্যও কৰিছে। আৰএছএছ আৰু বিজেপিৰ এই বিষয়ে নীৰৱতা একেবাৰে অটলস্পর্শী। অলপতে কর্ণাটকৰ কংগ্ৰেছজে ডি (এছ) চৰকাৰৰ পতন ঘটাবলৈ দহ কোটি টকাৰ ঘােঁচ যচাৰ এটা টেইপ জে ডি (এছ) দলৰ এক বিধায়কে প্রকাশ কৰিছে। এই বিষয়ে য়ে’ডিয়ুৰাপ্পা মহাশয়ৰ মন্তব্য চমৎকাৰ। এহাতে তেওঁ কৈছে যে তেওঁ উক্ত বিধায়কজনৰ লগত কথা হৈছিল, কিন্তু ঘােঁচ যচা নাছিল। আনহাতে তেওঁ আপত্তি কৰিছে যে কথােপকথন খিনি বিধায়কজনে টেইপ কৰাটো অত্যন্ত “অনৈতিক কাম হৈছে! অৱশ্যে।\nআনহাতে নিজৰ দুর্নীতি আৰু কংগ্ৰেছৰ দুর্নীতি গলা ফুলাই ৰাজহুৱা সভা-সমিতিত চিঞৰি কৈ ফুৰা প্রধানমন্ত্রী নৰেন্দ্র মােদী ডাঙৰীয়াৰ কীৰ্ত্তিবােৰৰ হিচাবৰ খাতাখন মেলি চালে তবধ মানিব লাগিব। বিমুদ্ৰাকৰণে দেশ জুৰি কোটি-কোটি সাধাৰণ ব্যৱসায়ী আৰু শ্রমজীৱী মানুহক কাল-ধুমুহাত পেলােৱাৰ পিছত তেওঁ “জাতিৰ মংগল” সাধনৰ নামত শংখ-ঘণ্টা বজাই ঘােষণা কৰা জি-এছটিয়ে আৰু অগণন মানুহক ভূমিকম্পই ফাঁট মেলি দি গ্রাস কৰাৰ দৰে গ্রাস কৰিলে। এইবােৰ কথা ৰাইজে হাড়ে হাড়ে উপলব্ধি কৰাৰ উপৰি বহু শ্রদ্ধেয় গৱেষক আৰু অর্থনীতিবিদে তথ্যপাতি সহ প্রমাণ কৰিছে। কিন্তু অলপতে চাংসাৰিতাে তেওঁ লক্ষাধিক জনতাৰ আগত আকৌ ঘােষণা কৰিছে যে এই দুটা মােদী-ৰাজত্বৰ দুই কীর্তিস্তম্ভ। এনেকুৱা মিথ্যাবাদী প্রধানমন্ত্রী দেশে দ্বিতীয়জন আৰু দেখা নাই। শেহতীয়াকৈ ওলাইছে ৰাফাল বিমান ক্রয়ত তেওঁৰ প্রত্যক্ষ দুর্নীতিৰ ছেদ-ভেদ নােহােৱা প্রমাণ। যিমানেই বস্তা-গাৰু জাপি তাৰ চিন-মােকাম নােহােৱা কৰিবলৈ বিচাৰিছে সভাসদ সকলে, সিমানেই বস্তাৰ চাৰিওপিনৰ পৰা সৰকি ওলাব ধৰিছে তেলেতীয়া দুর্নীতি আৰু দুর্নামৰ নিছিগা ধাৰ।\nশেহতীয়াকৈ প্রমাণেই হৈছে তেওঁ এই ব্যাপাৰত জড়িত থকা কথাটো। কাৰণ সকলাে চৰকাৰী নিয়মনীতি ভংগ কৰি দেশৰ ৰাজহুৱা ধনৰ অপচয় ঘটোৱাই নহয়, আম্বানি ভ্রাতৃদ্বয়ৰ কণিষ্ঠ জন অনিল আম্বানিক লাভবান কৰাৰ অধ্যৱসায়ত তেওঁ আকণ্ঠ লিপ্ত বুলি প্রমাণ। হৈছে। তেওঁৰ কার্যালয়ে অবৈধভাৱে বাৰে বাৰে হস্তক্ষেপ কৰাৰ উপৰি তেওঁ নিজেই ব্যক্তিগতভাৱে জড়িত হােৱাৰ মজবুত অভিযােগ উত্থাপিত হৈছে।\nচৰকাৰে অগতিৰ গতিৰ দৰে খামুচি ধৰি আছে উচ্চতম ন্যায়ালয়ৰ ৰায়টোত। মহামান্য ন্যায়ালয়ে কলে যে হাতত পৰা তথ্যপাতিৰ পৰা ৰাফাল বিমান ক্রয়ত কোনাে অবৈধ হস্তক্ষেপ ন্যায়াধীশ পীঠৰ চকুত নপৰিল। দুর্নীতিৰ অভিযােগ সেয়ে ৰায়টোত নাকচ কৰা হ'ল। কিন্তু ন্যায়াধীশৰ খণ্ডপীঠে (Division Bench) নিৰ্ভৰ কৰিলে চৰকাৰে বন্ধ থামত দিয়া গােপনীয় এক প্রতিবেদনৰ ভিত্তিত। কিন্তু ন্যায়ালয়ৰ ৰায়ত সেই প্রতিবেদনে দিয়া যিবােৰ তথ্যপাতি উল্লেখ কৰা হ’ল, সকলােবােৰ ফাঁকি বুলি প্রতিপন্ন হ’ল। অভিজ্ঞ আইনজীৱী সকলে একবাক্যে কৈছে যে যিহেতু ৰায়টোৱেই ভুল বা ভুৱা তথ্যৰ ভিত্তিত দিয়া হ'ল, নিজৰ সুনাম আৰু বিশ্বাসযােগ্যতা ৰক্ষাৰ বাবে উচ্চতম ন্যায়ালয়ে পলম নকৰাকৈ নতুনকৈ গােচৰটো লৈ শুদ্ধ ৰায় এটা দিব লাগে। সকলাে আচৰিত হৈছে এই কথা দেখি যে মহামান্য ন্যায়ালয়ে সেই সম্পর্কে মৌন গাম্ভীৰ্য ৰক্ষা কৰি চলিছে। ইংৰাজীত এষাৰ কথা আছে— ন্যায়দানেই যথেষ্ট নহয়, ন্যায় দান কৰাটো ৰাইজৰ চকুত পৰিব লাগে।\nইতিমধ্যে নানা সুৰুঙাৰে ওলাই অহা অপকীৰ্ত্তিৰ এটা বুলি আটায়ে এইটোও জানিছে যে চৰকাৰে দিয়া বন্ধখামটোত থকা প্রতিবেদন খনত কাৰাে চহী নাই। এনে এখন চৰকাৰী প্রতিবেদন যাৰ দায়িত্ব কোনেও নলয়— যে নিৰ্ভৰযােগ্য চৰকাৰী দলিল বুলি গৃহীত হ'বই নােৱাৰে, সেইটোও আটায়ে জনা কথা। গণতান্ত্রিক ৰাষ্ট্র বিশ্বত প্রতিষ্ঠা হােৱাৰ পূর্বে জনগণে নিজে ৰাষ্ট্র পৰিচালনা কৰা শাসক মণ্ডলীক নির্বাচন কৰাৰ প্ৰথা নাছিল। বংশানুক্রমে পােৱা ক্ষমতা বা জোৰকৈ দখল কৰা শাসন ক্ষমতাৰে ৰজা বা তেনেধৰণৰ শাসকে দেশ শাসন কৰিছিল। সেয়ে সেই শাসন কি নয়মে চলিব সেই বিষয়ে কোনাে নির্দিষ্ট নীতিও নাছিল। আজিও সামৰিক শাসকে বা একনায়কত্ববাদী শাসকে চলােৱা দেশত শাসকৰ মর্জি মতেই দেশৰ শাসন-ব্যৱস্থা চলে। কিবা নীতি-নিয়ম থাকিলেও শাসকৰ সুবিধা অনুযায়ী ইচ্ছামতে তাৰ সালসলনি ঘটোৱা হয়। আজি বিজেপিৰ শাসনত সেই ধৰণৰ ঘটনাই ভাৰতত ঘটিবলৈ লৈছে।\nভাৰততাে গণতন্ত্র প্রতিষ্ঠা হয় ১৯৪৭ চনৰ পিছত, ক’বলৈ গ'লে ১৯৫০ চনত সংবিধান সভাই বহু আলােচনা-বিলােচনাৰ মাজেৰে ভাৰতৰ সংবিধান প্রণয়ন আৰু গ্ৰহণ কৰাৰ পিছত। তেতিয়াৰ পৰা গণতান্ত্রিক প্রক্রিয়াৰে নির্বাচিত চৰকাৰে সংবিধান অনুযায়ী দেশ শাসন। কৰি আছে। সংবিধানে নির্দেশ সাধাৰণ নীতি-নিয়মৰ অধীনত নির্বাচিত চৰকাৰে সুনির্দিষ্ট কার্যপ্রণালি নিৰ্ধাৰণ কৰি আছে। চৰকাৰৰ বা সংসদ/বিধানসভাৰ কোনাে সিদ্ধান্ত সংবিধানৰ ব্যতিক্রম বুলি অভিযােগ উঠিলে উচ্চতম ন্যায়ালয়ে তাক “ultra vires” বুলি নাকচ কৰে। কেৱল ১৯৭৫ চনৰ পৰা ১৯ মাহ চলা “জৰুৰী অৱস্থাক সংবিধানৰ অপপ্রয়ােগ কৰি গ্ৰহণ কৰা ব্যৱস্থা বুলি বিশ্বাস কৰা হয়।\nআজি কিন্তু বিজেপিয়ে নিজ খেয়াল-খুছি মতে (আৰু ভাৰতীয় সংবিধানক প্রথমৰে পৰা অগ্রাহ্য কৰা আৰএছএছ নামৰ এক সংগঠনৰ নিৰ্দেশ মতে) তাতকৈও মাৰাত্মক পর্যায়লৈ দেশখনক ঠেলি লৈ যাব ধৰিছে। যত সিহঁতৰ সুবিধা হয়, তাত সিহঁতে আইনৰ অপব্যাখ্যা কৰি অপপ্রয়ােগ কৰে, আৰু যত সুবিধা নহয় তাত প্রচলিত নিয়মকানুনক নেওচা দি কাম কৰে। পূর্বৰে পৰা প্ৰচলিত চৰকাৰী কাৰ্য্যবিধি ইচ্ছামতে উলংঘা কৰে। ৰাফাল বিমান ক্রয়ৰ ক্ষেত্ৰতাে এনে ঘটনা হােৱাৰ বহু তথ্য-প্রমাণ দিনৌ ওলায়েই আছে। শেহতীয়া প্রমাণবােৰ ৰােমহর্ষক।\nইতিমধ্যে সামৰিক তথা প্রতিক্ষা বিভাগৰ অস্ত্র-শস্ত্র ক্রয়ত কমিছনকে ধৰি নানা দুর্নীতিৰ বাৰে বাৰে অভিযােগ হােৱাৰ পিছত অস্ত্রশস্ত্র ক্রয় প্রক্রিয়াক নিখুত আৰু দুর্নীতিমুক্ত কৰিবলৈ তাক বিভিন্ন নির্দিষ্ট নীতি-নিয়মৰ অধীনলৈ অনা হয়। বিদেশৰ পৰা অস্ত্র-শস্ত্র ক্রয়ৰ প্রয়ােজন হলে প্রতিৰক্ষা দপ্তৰৰ বিশেষজ্ঞই সকলাে দিশ পৰীক্ষা কৰে। এই সকল সাধাৰণতে অস্ত্র-শস্ত্ৰৰ গুণাগুণ আৰু দাম-দৰ সম্পর্কে অভিজ্ঞ বিষয়া হয়। নির্দিষ্ট নীতি-নিয়ম (Defence | procurement procedure) মতে তেনে অস্ত্র-শস্ত্ৰ চমুকৈ DPP যুদ্ধবিমান আদি ক্ৰয়ৰ প্ৰস্তাৱ ৰচিত হলে তাক প্রতিক্ষা দপ্তৰৰ আৰু বিত্ত দপ্তৰৰ সদস্য তথা সেনাবাহিনীৰ পদস্থ প্রতিনিধিৰে গঠিত (Defense Acquisition Council) বিচাৰ-বিবেচনা কৰি অনুমােদন দিয়ে। নাকচ কৰিবও পাৰে, বা সংশােধন কৰিবও পাৰে। কিন্তু তাতেই প্রক্রিয়াটোৰ ওৰ নপৰে। দেশৰ কেন্দ্ৰীয় চৰকাৰৰ মন্ত্রীসভাৰ ৰাষ্ট্ৰীয় নিৰাপত্তা সমিতিয়ে (CCS) সেই প্রস্তাৱ বিবেচনা কৰি তাক চুড়ান্ত অনুমােদন জনাব লাগে। |এনে চূড়ান্ত বিবেচনাৰ পিনে পূর্বৰ কংগ্ৰেছ চৰকাৰৰ দিনত বহুকেইটা স্তৰ অতিক্ৰম কৰি ৰাফাল বিমান ক্রয় প্রক্রিয়া আগবাঢ়িছিল। যিহেতু এনে ব্যয়বহুল আৰু জটিল প্রযুক্তিৰ বিদেশী যুদ্ধবিমান ক্রয়ৰ অংশ হিচাবে দেশতাে তাৰ সৰসুৰা মেৰামতি বা অজটিল অংশ কিছুমান নির্মাণৰ প্রয়ােজন হয়, তাৰ বাবে দেশত কোনাে এক সহযােগী অংশীদাৰাে (Offset partner) নির্বাচন কৰা হয়। ভাৰতত তাৰ বাবে ৰাজহুৱা যুদ্ধবিমান-নির্মাতা কোম্পানি Hindustan Aeronautics Ltd, চমুকৈ HALক নির্বাচন কৰা হৈছিল। ৰাফাল বিমান ক্রয় সম্পর্কে সকলাে নীতি-নিয়ম গচকি পুৰণা উক্তি উপেক্ষা কৰি প্রধানমন্ত্রীয়ে নিজাববীয়াকৈ নতুনকৈ এখন চুক্তি ফৰাচী চৰকাৰৰ লগত কৰিবলৈ যােৱাৰ কথা তেওঁৰ চৰকাৰৰে প্ৰতিৰক্ষা মন্ত্রণালয়ে, প্রতিৰক্ষা মন্ত্রীয়েও জনা নাছিল।আনকি ৰাফাল বিমান নির্মাতা ডাছাট কোম্পানিৰ মুখ্য কাৰ্যবাহী | বিষয়াজনে দিল্লীত সংবাদমেলত ঘােষণা কৰিছিল যে দেশীয় সহযােগী সংস্থা HALৰ লগত বিষয়টো সম্পর্কে বুজাবুজিৰ ৯৫ শতাংশ কাম সম্পূর্ণ হৈছে। সেইটো নতুন চুক্তিখন প্রকাশিত হােৱাৰ দহদিন আগৰ কথা।\nনতুন চুক্তিত দেখা গ'ল যে প্রধানমন্ত্রী ফ্রান্স চফৰৰ আগে আগে ফ্রান্সলৈ গৈ বাহৰ পতা আৰু প্রধানমন্ত্রীৰ লগত সম্পর্ক ৰখা অনিল আম্বানিৰ পাতগজা কোম্পানি এটাক Offset Partner হিচাবে মনােনীত কৰা হৈছে। কোম্পানিটো চুক্তি স্বাক্ষৰৰ দহদিন পূর্বে মাত্র স্থাপন কৰা হৈছিল!! তদুপৰি ১২৬খন যুদ্ধবিমানৰ ঠাইত ঠিক একে গুণমান আৰু অস্ত্রশস্ত্র মাত্র ৩৬খনহে যুদ্ধবিমান ক্রয় চুক্তি প্রধানমন্ত্রীয়ে কাৰাে লগত পৰামর্শ নকৰাকৈ স্বাক্ষৰ কৰিলে। দামাে আগৰ চুক্তিৰ তুলনাত প্রায় দুগুণ। অৱশ্যে বিজেপি চৰকাৰে সেই সম্পর্কে নতুন-নতুন ফাকি মাৰি আছে।। নৰেন্দ্ৰ মােদীয়ে নিজে ফ্রান্সলৈ গৈ নিজা সিদ্ধান্ত অনুযায়ী পূর্বৰ ১২৬খন বিমান ক্রয় চুক্তি বাতিল কৰি দুগুণ দাম ভৰি ৩৬খনহে যুদ্ধবিমান ক্ৰয়ৰ নতুন চুক্তি কৰিলে। নতুন চুক্তিখন কৰা সময়ত DPPৰ পূর্বানুমােদন, DACৰ সন্মতি, আৰু মন্ত্রীসভাৰ ৰাষ্ট্ৰীয় নিৰাপত্তা সমিতিৰ (CCS) চূড়ান্ত অনুমােদন; একোৱেই লােৱা নহ’ল। ই প্রচলিত চৰকাৰী নীতি-নিয়মক বুঢ়া আঙুলি দেখুৱা চৰম স্বেচ্ছাচাৰিতা। গণতন্ত্ৰতকৈ একনায়কত্ববাদী চৰকাৰৰহে লক্ষণ। এই সকলােবােৰ অনুমােদন ইত্যাদি প্রধানমন্ত্রীয়ে নিজাববীয়াকৈ সম্পন্ন কৰা চুক্তিৰ পিছতহে কৰাই লােৱা হ’ল। অর্থাৎ সেইবােৰ সংস্থা তথা পৰিষদক স্বেচ্ছাচাৰী ৰজাৰ চাটুকাৰ সভাসদত পৰিণত কৰা হ'ল। তাতকৈও ভয়ানক কথা এতিয়া পােহৰলৈ আহিছে।\nDPP(Defence Procurement Procedures) প্ৰতিৰক্ষা মূলক ক্ৰয়ৰ নিৰ্ধাৰিত নীতি-নিয়মত এনে কেতবােৰ সংশােধন প্রতিক্ষা দপ্তৰ আৰু মন্ত্রীসভাৰ উপসমিতিয়ে নতুন চুক্তিখন হৈ যােৱাৰ পিছত কৰিলে, যিবােৰ আইনৰ শাসনৰ চুড়ান্ত উপলংঘা। যেনে, কমিছন দিয়া আদি দুর্নীতিত বিক্রেতা কোম্পানি জড়িত থকা বুলি প্রমাণ পালে কোম্পানিক দণ্ডমূলক জৰিমনা ভৰিবলৈ বাধ্য কৰাৰ এটা চৰ্ত্ত DPPত আছিল। নতুন চুক্তি হৈ যােৱাৰ পিছত ততাতৈয়াকৈ DPPৰ পৰা এই নিয়মটো বাদ দিয়া হ'ল। বহুবছৰৰ সতর্কতামূলক | বিবেচনা হেলাৰঙে পানীত পেলাই দিলে। এটা আশংকাৰ উদয় হ'ল। | যে এইবাৰ দুর্নীতি ধৰা পৰিলেও তাৰ বিচাৰ নহ'ব!\nউক্ত নতুন চুক্তিৰ ৰেহ-ৰূপ ততা-ভুকুতাকৈ তৈয়াৰ কৰা সময়ত সেই সময়ত প্ৰতিৰক্ষা দপ্তৰৰ বিত্তীয় সচিবৰ দৰে গুৰুত্বপূর্ণ পদত থকা প্রাক্তন বিষয়া সুধাংশু মহান্তিয়ে অলপতে প্ৰকাশ কৰিছে যে যথাযথ বিবেচনাৰ অন্তত চুক্তিখনৰ চৰ্তবােৰৰ বিষয়ে প্রবল আপত্তি জনাইছিল। কিন্তু তেওঁৰ যুক্তিসংগত আপত্তি গ্রাহ্য কৰা নহ'ল। | তাৰ উপৰি তেতিয়া প্রতিক্ষা মন্ত্রণালয়ৰ শীর্ষ মহলৰ পৰাই ঘােৰ। অসন্তোষ প্রকাশ কৰা হৈছিল যে প্রধানমন্ত্রী কার্যালয়ৰ অনাহক আৰু অবৈধ হস্তক্ষেপে প্ৰতিৰক্ষা বিভাগৰ যথাযথ দাম-দৰ কৰাৰ শক্তি হ্রাস কৰি ডাছাউ কোম্পানি আৰু ফৰাচী চৰকাৰৰ প্ৰভাৱ বৃদ্ধি কৰিছিল। সেই বিষয়ৰ নথিপত্রও এতিয়া ফাদিল হৈছে। | বিজেপি চৰকাৰে হয়তাে ভাৰতীয় মহা লেখকাৰ (CAG) সদ্য প্রকাশিত প্রতিবেদনৰ আঁৰত লুকাই দুর্নীতি নাই কৰা বুলি টেটু ফালি চিঞৰিব। কিন্তু এতিয়া এইটোও গােপন হৈ থকা নাই যে বর্তমান মহা লেখকাৰ (CAG) দায়িত্বত থকা বিষয়াজনেই সেই সময়ত বিত্তীয় সচিব হিচাবে প্রধানমন্ত্রীৰ নতুন চুক্তিখনত অনুমােদন জনাইছিল। সন্দেহ ঘনীভূত হৈছে যে হয়তাে এই উদ্দেশ্যেই তেওঁক মহাগাণনিকৰ পদত অধীষ্ঠিত কৰা হৈছিল। এনে কাৰবাৰ আন আন ক্ষেত্ৰতাে ঘটিছে। সম্রাট যে নাঙঠ কথাটো সম্রাটে আৰু সভাসদ সকলে গর্জন কৰি অস্বীকাৰ কৰিলেও আটাইৰে চকু টেলেকা হৈছে।


ক'ল্ডপ্লে - অসমীয়া ৱিকিপিডিয়া\nক'ল্ডপ্লে (ইংৰাজী: Coldplay) হৈছে গায়ক তথা কীবৰ্ডীষ্ট ক্ৰীচ মাৰ্টিন আৰু মুখ্য গীটাৰিষ্ট জনী বাকলেণ্ডে ১৯৯৬ চনত লণ্ডনৰ য়ুনিভাৰ্ছিটী কলেজত প্ৰতিষ্ঠা কৰা এটা বৃটিছ ৰকবেণ্ড। পেক্টৰেলজ(Pectoralz) নামেৰে গঠন হোৱাৰ কিছুদিন পাছত বেছিষ্ট(বেছ গীটাৰিষ্ট) হিচাপে গায় বেৰিমেনে যোগ দিয়ে আৰু তেওঁলোকে নামটো ষ্টাৰফিছ(Starfish)লৈ সলনি কৰে । ৱিল চেম্পিয়নে পাছত বেকিং ভকেলিষ্ট আৰু ড্ৰামাৰ হিচাপে যোগদান কৰে। কলা পৰিচালকৰূপে থকা ফিল হাৰ্ভেক প্ৰায়ে বেণ্ডটোৰ পঞ্চমন সদস্য হিচাপে ধৰা হয়। তেওঁলোকৰ তিনিটা এক্সটেণ্ডেড প্লে - ১৯৯৮ চনত ছেফটি(Safety ) আৰু ব্ৰাদাৰ এণ্ড ছিষ্টাৰ(Brothers & Sisters) আৰু ১৯৯৯ চনত দ্য ব্লু ৰুম(The Blue Room)ৰেকৰ্ডিং আৰু মুকলি কৰাৰ আগেয়ে বেণ্ডৰ নামটো ১৯৯৮ চনত "ক'ল্ডপ্লে"লৈ সলনি কৰে। ২০০০ চনত তেওঁলোকৰ ছিংগল য়েল্ল'("Yellow") মুকলি কৰাৰ পাছত বিশ্বজোৰা খ্যাতি লভিবলৈ সক্ষম হয়। সেই বছৰতে তেওঁলোকৰ প্ৰথম এলবাম পেৰাছুটছে(Parachutes) মাৰ্কাৰি প্ৰাইজৰ বাবে মনোনয়ন লাভ কৰে। দ্বিতীয় এলবাম এ ৰাশ্ব অৱ ব্লাড টু দ্য হেড(A Rush of Blood to the Head)(২০০২) সমালোচকৰ দৃষ্টি আকৰ্ষণ কৰাৰ লগতে অন্যান্য বঁটাৰ সৈতে NMEৰ বৰ্ষশ্ৰেষ্ঠ এলবাম সন্মান লাভ কৰে। তেওঁলোকৰ তাৰপাছৰ এলবাম এক্স & ৱাই(X&Y) ২০০৫ চনৰ সৰ্বাধিক বিক্ৰী হোৱা এলবাম হিচাপে পৰিগণিত হয় আৰু ধনাত্মক মন্তব্য লাভ কৰিবলৈ সক্ষম হয় যদিও কেইবাজনো সমালোচকে আগৰ এলবামকেইটাতকৈ মানদণ্ড কিছু কম হোৱা বুলি প্ৰকাশ কৰিছিল। তেওঁলোকৰ চতুৰ্থ এলবাম ভিভা লা ভিডা অৰ ডেথ এন্ড অল হিজ ফ্ৰেণ্ডছ(২০০৮)Viva la Vida or Death and All His Friends (2008), ব্ৰায়ন ইনোৱে প্ৰযোজনা কৰিছিল আৰু এই এলবামটোৱে সমালোচকৰ যথেষ্ট ধনাত্মক মন্তব্য লাভ কৰাৰ লগতে ৫১ সংখ্যক গ্ৰেমী বঁটা আজুৰি আনিছিল। ২০১২২ চনৰ অক্টোবৰ মাহত ক'ল্ডপ্লেই তেওঁলোকৰ পঞ্চম এলবাম মাইল' যিল'ট'(Mylo Xyloto) মুকলি কৰে, যিটো ৩৪ খন দেশৰ চাৰ্টবাষ্টাৰত শীৰ্ষস্থান লাভ কৰিবলৈ সক্ষম হোৱাৰ লগতে ২০১১ চনৰ UKৰ সৰ্বাধিক বিক্ৰী হোৱা ৰক এলবাম হিচাপে পৰিগণিত হয় আৰু সমালোচকৰ মিশ্ৰিত প্ৰতিক্ৰিয়া লাভ কৰে।২০১৪ চনৰ মে' মাহত তেওঁলোকে ষষ্ঠ এলবাম ঘষ্ট ষ্টৰীজ(Ghost Stories) মুকলি কৰে আৰু এইটো এলবামেও মিশ্ৰিত প্ৰতিক্ৰিয়াৰ লগতে কেইবাখনো দেশৰ এলবাম চাৰ্টৰ শীৰ্ষস্থান লভিবলৈ সক্ষম হয়। ২০১৫ চনৰ ডিচেম্বৰত তেওঁলোকে সপ্তম এলবাম এ হেড ফুল অৱ ড্ৰিমজ( A Head Full of Dreams) মুকলি কৰে আৰু কেইবাখনো মুখ্য বজাৰৰ শীৰ্ষ দুটা স্থানৰ ভিতৰত থকাৰ লগতে মিশ্ৰিত সমালোচনা লাভ কৰে।\n২০০৯ চনত ক'ল্ডপ্লে. বাওঁফালৰ পৰা সোঁফাললৈ: ক্ৰিচ মাৰ্টিন, গায় বেৰিমেন, জনী বাকলেণ্ড, ৱিল চেম্পিয়ন\n* গায় বেৰিমেন\nক'ল্ডপ্লেই ২০৯ বাৰ মনোনয়ন লাভ কৰাৰ ভিতৰত ৬২ টা বঁটা লাভ কৰিবলৈ সক্ষম হৈছে- যাৰ ভিতৰত আছে নটা ব্ৰীট এৱাৰ্ড- চাৰিবাৰ শ্ৰেষ্ঠ বৃটিছ গ্ৰুপ-পাঁচবাৰ এম টিভি ভিডিঅ'মিউজিক এৱাৰ্ড আৰু ৩১ টা মনোনয়নৰ ভিতৰত সাতটা গ্ৰেমী এৱাৰ্ড। ২০০৯ চনৰ ডিচেম্বৰ মাহত ৰলিং ষ্টনৰ পাঠকসকলে ২০০০চনৰ ফ'ৰ-বেষ্ট-আৰ্টিষ্ট হিচাপে ভোটদান কৰে। ক'ল্ডপ্লেই বিভিন্ন সামাজিক আৰু ৰাজনৈতিক ক্ষেত্ৰতো সহায় আগবঢ়াইছে যেনে অক্সফামৰ মেক ট্ৰেড ফেয়াৰ কেম্পেইন( Make Trade Fair campaign) আৰু এমেষ্টি ইণ্টাৰনেছনেল(Amnesty International)। তেওঁলোকে সাহায্যাৰ্থে কৰা কিছুমান প্ৰদৰ্শনৰ ভিতৰত Band Aid 20, Live 8, Sound Relief, Hope for Haiti Now: A Global Benefit for Earthquake Relief, One Love Manchester, The Secret Policeman's Ball, Sport Relief আৰু the UK Teenage Cancer Trust অন্যতম।\n1.1 ১৯৯৬-১৯৯৯: গঠন আৰু প্ৰথম বৰ্ষ\n2 সংগীত শৈলী\n3 বেণ্ডৰ সদস্য\n5 কনচাৰ্ট ট্যুৰ\n6 বঁটা আৰু মনোনয়ন\n১৯৯৬-১৯৯৯: গঠন আৰু প্ৰথম বৰ্ষসম্পাদনা কৰক\nক্ৰিচ মাৰ্টিন আৰু জনি বাকলেণ্ডে ১৯৯৬ চনৰ ছেপ্টেম্বৰ মাহত য়ুনিভাৰ্ছিটী কলেজ, লণ্ডনৰ অৰিয়েণ্টেছন সপ্তাহত লগ পায়। পাছৰ গোটেই বছৰকেইটা তেওঁলোকে এটা বেণ্ড খোলাৰ পৰিকল্পনা কৰে আৰু অৱশেষত পেক্টৰলজ(Pectoralz) নামৰে এটা বেণ্ড গঠন হয়। মাৰ্টিন আৰু বাকলেণ্ডৰ বন্ধু গায় বেৰিমেনে পাছত বেণ্ডত যোগ দিয়ে। ১৯৯৭ চনত ইতিমধ্যে তেওঁলোকে নামটো ষ্টাৰফিচলৈ সলনি কৰে আৰু সৰু সৰু ক্লাববোৰত প্ৰদৰ্শন কৰিবলৈ লয়। মাৰ্টিনে তেওঁৰ বিদ্যালয়ৰ বন্ধু ফিল হাৰ্ভেক বেণ্ডৰ পৰিচালক হিচাপে লয়। ৱিল চেম্পিয়নে ড্ৰামাৰ হিচাপে যোগ দিয়াৰ পাছত তেওঁলোক সম্পূৰ্ণ হয়। ৱিলে পিয়ান', গীটাৰ, বেচ আদি বজাইছিল যদিও পাছত খুব সোনকালেই ড্ৰাম বজাবলৈ শিকি লয়। টিম ক্ৰম্পটন নামৰ এজন ছাত্ৰই তেওঁৰ নিজৰ বেণ্ডৰ বাবে ব্যৱহাৰ কৰা নামটো পৰামৰ্শ কৰা মতে ষ্টাৰফিছৰ পৰা নামটো ক'ল্ডপ্লে কৰা হয়।\nA Rush of Blood to the Head এলবামৰ পৰা,\nX&Y এলবামৰ পৰা.\nফাইলসমূহ শুনাত অসুবিধা পাইছে? মিডিয়া সাহাৰ্য চাওক\nমাৰ্টিনৰ মতে তেওঁলোকে "limestone rock" সংগীত সৃষ্টি কৰে। বেণ্ডটোৰ সংগীতক মেডিএটভ আৰু ব্লু ৰোমাণ্টিক হিচাপে অভিহিত কৰা হৈছে। ক'ল্ডপ্লেই পষ্ত ব্ৰীটপপ বেণ্ড হিচাপে আৰম্ভ হৈছিল। ১৯৯০ৰ শেষৰ ফালে, তেওঁলোকৰ সংগীতত ড্ৰীম পপৰ সোৱাদ পপোৱা গৈছিল। তেওঁলোকৰ দ্বিতীয় এলবাম এ ৰাশ্ব টু দ্য ব্লাড আছিল ইক & দ্য বান্নিমেন, কেট বুশ্ব,জৰ্জ হেৰিচন আদিৰ দৰে আৰ্টিষ্টৰ অনুপ্ৰেৰণা। তৃতীয় এলবামটোৰ সংগীত শৈলী আৰ্ট ৰকৰ ফালে সলনি হয়।\nবেণ্ডৰ সদস্যসম্পাদনা কৰক\nগায় বেৰিমেন - বেছ গীটাৰ, বেকিং ভকেল, পিয়ান', কীবৰ্ড\nজনী বাকলেণ্ড - লীড গীটাৰ, বেকিং ভকেল, পিয়ান', কীবৰ্ড\nৱিলি চেম্পিয়ন - ড্ৰাম, পাৰ্কাচন, বেকিং ভকেল, পিয়ান', কীবৰ্ড, গীটাৰ\nক্ৰীচ মাৰ্টিন - মুখ্য গায়ক, গীটাৰ, পিয়ান', কীবৰ্ড, ছিন্থেচাইজাৰ\nএ ৰাশ্ব অৱ ব্লাড টু দ্য হেড(২০০২)\nএক্স & ৱাই (২০০৫)\nভিভা লা ভিডা অৰ ডেথ এণ্ড অল হীজ ফ্ৰেণ্ডছ\nমাইল যিল'ট' (২০১১)\nএ হেড ফুল অৱ ড্ৰীমজ(২০১৫)\nকনচাৰ্ট ট্যুৰসম্পাদনা কৰক\nপেৰাছ্যুট ট্যুৰ (২০১১-০১)\nএ ৰাশ্ব অৱ ব্লাড টু দ্য হেড ট্যুৰ (২০০২-০৩)\nটুইষ্টেড লজিক ট্যুৰ (২০০৫-০৭)\nভিভা লা ভিডা ট্যুৰ (২০০৮-১০)\nঘ'ষ্ট ষ্ট'ৰীজ ট্যুৰ (২০১৪)\nএ হেড ফুল অৱ ড্ৰীমজ ট্যুৰ (২০১৬- )\nবঁটা আৰু মনোনয়নসম্পাদনা কৰক\nক'ল্ডপ্লেই ২০৯ বাৰ মনোনয়ন লাভ কৰাৰ ভিতৰত ৬২ টা বঁটা লাভ কৰিবলৈ সক্ষম হৈছে- যাৰ ভিতৰত আছে নটা ব্ৰীট এৱাৰ্ড- চাৰিবাৰ শ্ৰেষ্ঠ বৃটিছ গ্ৰুপ-পাঁচবাৰ এম টিভি ভিডিঅ'মিউজিক এৱাৰ্ড আৰু ৩১ টা মনোনয়নৰ ভিতৰত সাতটা গ্ৰেমী এৱাৰ্ড।\n↑ Deusner, Stephen M. (1 June 2009). "Coldplay: LeftRightLeftRightLeft | Album Reviews". Pitchfork. http://pitchfork.com/reviews/albums/13074-leftrightleftrightleft/। আহৰণ কৰা হৈছে: 11 September 2011.\n↑ Dowling, Stephen (19 August 2005). "Entertainment | Are we in Britpop's second wave?". BBC News. http://news.bbc.co.uk/2/hi/entertainment/4745137.stm। আহৰণ কৰা হৈছে: 11 September 2011.\n↑ "Coldplay, Satriani Copyright Lawsuit Dismissed". 15 September 2009.\n↑ "Yahoo – Coldplay album 'Ghost Stories'". 15 January 2015.\n↑ 5.0 5.1 Ali, Mehreen F. (26 November 2005). "All That Is Cold play". Dawn. Archived from the original on 1 June 2008. https://web.archive.org/web/20080601192601/http://www.dawn.com/weekly/yworld/archive/051126/yworld6.htm। আহৰণ কৰা হৈছে: 1 May 2008.\n↑ 6.0 6.1 (Roach 2003, পৃষ্ঠা 19)\n↑ "Newsreel: An appeal to Wikipedia enthusiasts". http://www.coldplay.com/newsdetail.php?id=80। আহৰণ কৰা হৈছে:7May 2016.\n↑ 8.0 8.1 "Newsreel: An appeal to Wikipedia enthusiasts". coldplay.com. http://www.coldplay.com/newsdetail.php?id=80। আহৰণ কৰা হৈছে: 22 September 2014.\n↑ "Nominations for the 51st Grammy Awards". USA Today.3December 2008. http://www.usatoday.com/life/music/awards/grammys/2008-12-03-grammy-nominations_N.htm। আহৰণ কৰা হৈছে: 28 December 2008.\n↑ "Coldplay, Noel Gallagher and Foo Fighters revealed as biggest selling rock acts of 2011". NME.COM. 17 January 2012. http://www.nme.com/news/various-artists/61476। আহৰণ কৰা হৈছে: 22 September 2014.\n↑ McCormick, Neil (14 December 2015). "Coldplay: 'Rock music has nowhere left to go’". The Telegraph. http://www.telegraph.co.uk/music/artists/coldplay-rock-music-has-nowhere-left-to-go/.\n↑ উদ্ধৃতি ত্ৰুটি: অবৈধ <ref> টেগ; MTV2009 নামৰ refৰ বাবে কোনো পাঠ্য প্ৰদান কৰা হোৱা নাই\n↑ (Roach 2003, পৃষ্ঠা 122)\n↑ "Front Row King". frontrowking.com. http://frontrowking.com/coldplay-tickets/index.html। আহৰণ কৰা হৈছে: 13 May 2014.\n↑ (Roach 2003, পৃষ্ঠা 22)\n↑ Caroline Hedley (9 February 2009). "Grammy awards 2009: Coldplay lead British triumph". The Daily Telegraph (UK). http://www.telegraph.co.uk/culture/music/4565494/Grammy-awards-2009-Coldplay-lead-British-triumph.html। আহৰণ কৰা হৈছে: 31 March 2009.\n"https://as.wikipedia.org/w/index.php?title=ক%27ল্ডপ্লে&oldid=200243"ৰ পৰা সংকলিত\nLast edited on 18 July 2019, at 14:11\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=43975।\nএই পৃষ্ঠাখন ১৮ জুলাই, ২০১৯ তাৰিখে ১৯:৪১ বজাত অন্তিম সংশোধন কৰা হৈছিল।


Jawaharlal Nehru Biography in Assamese। জৱাহৰলাল নেহৰু - assamintro.com\nGreat Man / Indian Politicians\nJawaharlal Nehru Biography in Assamese। জৱাহৰলাল নেহৰু\nজৱাহৰলাল নেহৰু Jawaharlal Nehru Biography in Assamese\nপ্রধানমন্ত্রীৰ দায়িত্বত নেহৰু\nবিশ্ব-শান্তিৰ অগ্রদূত নেহৰু\nপুৰস্কাৰ প্ৰাপ্ত বঁটা\nবিশ্বৰ শান্তি-প্ৰয়াসী মানৱৰ আশাৰ প্ৰতিমূর্তি জৱাহৰলাল নেহৰু ভাৰতৰ জাগ্রত ন-পুৰুষসকলৰ কৰ্মপ্ৰেৰণাৰ চিৰন্তন প্রতীক। জাতিৰ জনক বাপুজীৰ অহিংসা, প্রেম আৰু বিশ্বভ্রাতৃত্বৰ মহান আদর্শ ৰূপায়ণৰ সব্যসাচী নেহৰু বিশ্বৰ এক অসম্মানী ৰাজনীতিবিশাৰদ, মানৱ-প্রেমী আৰু প্ৰগতিৰ জীৱন্ত আদর্শ। স্বাধীন ভাৰতৰ প্ৰাণ প্রতিষ্ঠাতা, শান্তি প্রগতিৰ বাটকটীয়া নেহৰুৱে বিশ্ব দৰবাৰত ভাৰতক মর্যাদাবে মহিমামণ্ডিতৰূপে প্রতিষ্ঠা কৰি থৈ গৈছে। উদাৰ, বিশাল, আৰু প্রগতিশীল দৃষ্টিভংগীৰ অধিকাৰী নেহৰু কর্মপ্রেৰণাৰাে মূর্ত প্রতীক।\nপ্ৰথম ভাৰতৰ প্ৰধানমন্ত্ৰী\n১৫ আগষ্ট ১৯৪৭ – ২৭ মে ১৯৬৪\nGeorge VI (২৬ জানুৱাৰী ১৯৫০ লৈ)\nচক্ৰৱৰ্তী ৰাজাগোপালাচাৰী ( ২৬ জানুৱাৰী ১৯৫০ লৈ)\nগুলজাৰিলাল নন্দা (ভাৰপ্ৰাপ্ত)\n১৪ নৱেম্বৰ, ১৮৮৯\nএলাহাবাদ, North-Western Provinces, British India\n২৭ মে’, ১৯৬৪ (৭৪ বছৰ)\nভাৰতীয় জাতীয় কংগ্ৰছ\nট্ৰিনিটি কলেজ, কোম্ব্ৰিজ\n১৮৮৯ চনৰ ১৪ নৱেম্বৰ তাৰিখে এলাহাবাদ নগৰত নেহৰুৱে সােণৰ চামুচ মুখত লৈ জন্মগ্রহণ কৰিছিল। দেউতাক মতিলাল নেহৰু আছিল লব্ধ প্রতিষ্ঠ আইনজ্ঞ আৰু বিখ্যাত ৰাজনীতিবিদ! মাতৃ স্বৰূপৰাণী নেহৰু আছিল এগৰাকী মহাধর্মপৰায়ণা মহিলা। নেহৰুৱে পিতৃৰপৰা দুৰ্বাৰ সাহসিকতা, স্পষ্টবাদিতা, সত্যপৰায়ণতা আৰু দেশপ্রেম; আৰু মাতৃৰপৰা দয়া, ক্ষমা, শান্তি, স্নেহ-প্রীতি আদি সুকুমাৰ গুণৰাজি লাভ কৰিছিল। Jawaharlal Nehru Biography in Assamese\nদেউতাকৰ ইচ্ছানুসৰি মাত্র ১৫ বছৰ বয়সতে উচ্চ শিক্ষা লাভৰ কাৰণে নেহৰু বিলাতলৈ যাত্রা কৰে আৰু“হেৰাে”বিদ্যালয়ত ভর্তি হয়। তাৰ পাছত ১৯০৭ চনত কেম্ব্রিজ “ট্রিনিটি”কলেজত ভর্তি হয় আৰু ১৯১০ চনত ৰসায়ন, ভূ-তত্ত্ব আৰু উদ্ভিদ বিদ্যাত অনাছসহ ডিগ্রী লাভ কৰে। সেই সময়তে তেওঁ ফ্রান্স আৰু জাৰ্মানীও ভ্ৰমণ কৰে আৰু পাছত “ইনাৰ টেস্পল”ৰ বেৰিষ্টাৰী ডিগ্রী লৈ ১৯১২ চনত সগৌৰৱে স্বদেশলৈ প্রত্যাৱর্তন কৰে।\nস্বদেশলৈ ঘূৰি আহি সেই বছৰেই তেওঁ এলাহাবাদ হাইকোর্ট আইন ব্যৱসায় আৰম্ভ কৰে। কিন্তু যাৰ শৰীৰৰ প্রতি শিৰাই স্বাধীনতাৰ তপ্ত ৰুধিৰ চিৰ প্রৱাহমান, যাৰ হৃদয়ৰ মর্মে মর্মে স্বদেশ প্ৰেমৰ আকুল আৱেগ উচ্ছল স্রোতস্বিনীৰ দৰেই মূর্ত প্ৰৱাহিত, তেওঁক আইন ব্যৱসায়ে বন্দী কৰি ৰাখিব পাৰে কেনেকৈ? নেহৰুৱে ১৯১২ চনত বাকীপুৰ কংগ্ৰেছ অধিবেশনত আৰু পিছত উত্তৰ প্রদেশ কংগ্রেছ অধিৱেশনত যােগদান কৰি ভাৰতীয় জাতীয় সংগ্রামত প্রৱেশ কৰে। ১৯১৫ চনত ইংৰাজ চৰকাৰৰ সংবাদপত্ৰৰ ওপৰত দমননীতিৰ প্রতিবাদ কৰি এলাহাবাদৰ এক জনসভাত তেওঁ জীৱনৰ প্রথম বক্তৃতা প্রদান কৰে।\n১৯১৬ চনত তেওঁ কমলা কউৰৰ সৈতে বিবাহ-পাশত আবদ্ধ হয়। সেই বছৰেই নেহৰুৰ জীৱনৰ পট-পৰিৱর্তনৰ অবিস্মৰণীয় ঘটনাটি সংঘটিত হয়। লক্ষ্ণৌত অনুষ্ঠিত কংগ্ৰেছ অধিৱেশনত গান্ধীজীৰ সৈতে প্রথম সাক্ষাতেই আছিল এক অবিস্মৰণীয় স্মৃতি। গান্ধীজীৰ শিষ্যত্ব গ্রহণ কৰি তেওঁ জীৱনৰ সর্বশক্তি স্বাধীনতাৰ বাবে প্ৰয়ােগ কৰিবলৈ দৃঢ় প্রতিজ্ঞা হ’ল। ১৯১৭ চনৰ হােমরুল আন্দোলনত তেওঁ যােগদান কৰিলে। ১৯১৯ চনৰ জালিয়ানৱালাবাগৰ হত্যাকাণ্ডৰ তথ্য সংগ্রহত তেওঁ দেশবন্ধু চিত্তৰঞ্জন দাসক সহায় কৰিলে। ১৯২১ চনত প্রিন্স অব্ ৱেলছৰ ভাৰত আগমনত হৰতাল পালন প্রসংগত তেওঁ প্রথমবাৰৰ বাবে কাৰাৰুদ্ধ হয়। ১৯২২ চনত বিদেশী বস্তু বর্জন আন্দোলন পৰিচালনাৰ অভিযােগত আৰু ১৯৩৩ চনত ৰাজ্য পৰিত্যাগৰ আদেশ অমান্য কৰাৰ অভিযােগত কাৰাৰুদ্ধ হয়। তেওঁ মুক্তি লাভ কৰাৰ পাছতে এলাহাবাদ মিউনিচিপেলিটিৰ সভাপতি নির্বাচিত হয়; তদুপৰি নিখিল ভাৰত কংগ্ৰেছকমিটীৰ সাধাৰণ সম্পাদকৰূপে নিযুক্ত হয়। ১৯২৮ চনত ছাইমন কমিছৰ বিৰুদ্ধে শােভাযাত্রা পৰিচালনাত পুলিচৰ লাঠিৰ আঘাতত তেওঁ আহত হয়। ইয়াৰ পাছত ১৯৩০ চনত লােণ আইন ভংগ আন্দোলনত যােগদানৰ অভিযােগত ছয় মাহ আৰু কিষাণ সন্মিলনত যােগদানৰ অভিযােগত দুবছৰ কাৰাদণ্ডে দণ্ডিত য়; ১৯৩১ চনত এলাহাবাদ পৰিত্যাগৰ আদেশ অমান্য কৰাৰ ফলত দুবছৰৰ কাৰাদণ্ডব আদেশ হয়। সেই বছৰেই তেওঁৰ পিতৃ মতিলাল নেহৰুৰ বিয়ােগ ঘটে।\n১৯৩৪ চনত কলিকতা ৰাষ্ট্র বিদ্রোহী (ইংৰাজী চৰকাৰ বিৰােধী) বক্তৃতা দিয়াৰ বাবে তেওঁ কাৰাবৰণ কৰিব নাগা হয়। ১৯৩৫ চনৰ ছেপ্তেম্বৰ মাহত কাৰামুক্ত হােৱাৰ পাছতে দুহিতা ইন্দিৰাৰ সৈতে ছুইজাৰলেণ্ডত চিকিৎসাধীন হৈ থকা পত্নী মলা নেহৰুক দেখা কৰেগৈ। কেইমাহমানৰ পাছতে তেওঁৰ পত্নীৰ বিয়ােগ ঘটে। মর্মান্তিক শােকত অভিভূত নেহৰুৱে কিছুদিন ৰাজনীতিৰপৰা বিত থাকে। কিন্তু দেশৰ মাটিৰ আহ্বানে, জাতিৰ আহ্বানে পুনবায় তেওঁক টানি আনে ৰাজনীতিৰ বুকুলৈ; ১৯৩৬ চনৰ এপ্রিল মাহত লক্ষ্ণৌ কংগ্ৰেছত তেওঁ সভাপতি নির্বাচিত হয়। ১৯৩৮ চনত তেওঁৰ মাতৃৰ বিয়ােগ ঘটে। সেই বছৰেই তেওঁ স্পেইন আৰু চীন ভ্রমণ কৰে। ১৯৪০ চনত সত্যাগ্রহ আন্দোলনত যােগদানৰ কাৰণে তেওঁ ৪ বছৰৰ বাবে কাৰাদণ্ডেৰে দণ্ডিত হয়। কিন্তু এবছৰব পাছতেই মুক্তি লাভ কৰি ছাৰ ষ্টেফ’র্ড ক্ৰীচৰ সৈতে ভাৰতীয় সমস্যা সমাধানৰ আললাচনাত বহে। কিন্তু ক্রীপ আলােচনা ব্যর্থ হােৱাত ১৯৪২ চনত গান্ধীজীৰ “ভাৰত ত্যাগ” আন্দোলনত সক্রিয় ভূমিকা গ্ৰহণ কৰি কাৰাৰুদ্ধ হয়।\n১৯৪৫ চনত মুক্তি লাভ কৰিয়েই আজাদৃহিন্দ ফৌজৰ বিষয়া আৰু সৈন্যসকলৰ ঐতিহাসিক বিচাৰত তেওঁলােকৰ পক্ষ অবলম্বন কৰি আইনজ্ঞ হিচাপে ছাৰ তেজবাহাদুৰ চাপুক সহায় কৰি স্বদেশপ্রেমৰ চৰম নিদর্শন প্রদর্শন কৰে।\n১৯৪৬ চনত তেওঁ চতুর্থবাৰৰ বাবে কংগ্ৰেছ সভাপতি নির্বাচিত হয় আৰু সেই বছৰেই আগষ্ট মাহত ভাইচৰয়ৰ আমন্ত্রণক্রমে অন্তৱৰ্তী চৰকাৰৰ উপ-সভাপতি পদ অধিষ্ঠিত হয়। ১৯৪৭ চনৰ ১৫ আগষ্ট তাৰিখে দেশে স্বাধীনতা লাভ কৰাৰ পাছত ১৯ আগষ্ট তাৰিখত তেওঁ প্রধানমন্ত্ৰীৰ দায়িত্ব গ্রহণ কৰে।\nবৃটিছৰ দুশ বছৰীয়া শশাষণে গৰকি ৰাজহাড় বেঁকা কৰা আৰু সাম্প্রদায়িকতাৰ মহা বিদ্বেষেৰে দ্বিখণ্ডিত হােৱা ভাৰতৰ প্ৰধানমন্ত্রী এজনৰ সন্মুখত পৰ্বত প্রমাণ হৈ থিয় হৈ থকা সমস্যাবােৰ সমাধান কৰিবলৈ নেহৰুৱে যি কঠোৰ পৰিশ্ৰম কৰিব লগা হৈছিল, তাৰ তুলনা নাই। দৰিদ্ৰতা, খাদ্যাভাৱ, সাম্প্রদায়িক সংঘর্ষ, নিৰক্ষৰতা, নিবনুৱা সমস্যা, বৈদেশিক দায়িত্ব নেহৰু সমস্যা, আভ্যন্তৰীণ নানা সমস্যা আদি এশ এবুবি সমস্যাত জৰ্জৰিত ভাৰতক সুস্থিৰ অৱস্থালৈ আনিবলৈ তেওঁ অশেষ কষ্ট স্বীকাৰ কৰিব লগা হৈছিল। সুবিশাল ভাৰতৰ সহস্ৰ সমস্যাৰ সন্মুখীন হৈও অলপপ বিচলিত নহৈ প্রতি সমস্যাৰ সমাধানৰ উপায় অৱলম্বন কৰি, দেশত শান্তি প্রতিষ্ঠা কৰি প্ৰগতিৰ বিপুল আঁচনিৰে নৱ ভাৰত গঢ়াত নেহৰুৰ কৃতিত্ব অসীম। প্রতিজন ভাৰতবাসীৰ হৃদয়ৰ অনুভূতিক বিপুল প্ৰেৰণাৰে ৰঞ্জিত কবি, প্রত্যেকৰে মন-দিগন্তত শান্তি আৰু প্ৰগতিব দেদীপ্যমান জ্যোতিৰ ৰেঙণি বােলাই দি নেহৰুৱে ভাৰতত ৰচনা কৰিলে এক মহামিলনৰ বংগভূমি। তদুপৰি দেশৰ আৰু বিশ্বৰ কোটি কোটি সদ্যপ্রস্ফুটিত কমল-সদৃশ, নির্দোষ, নিটোল বিশাল প্রতিভাৰ সম্ভাৱনাময় শিশুৰ মংগলৰ কাৰণে নেহৰুৱে যি অৱদান আগবঢ়ালে, তাৰ বাবে তেওঁ চিৰকালৰ কাৰণে হৈ ৰ’ল তেওঁলােকৰ নেহৰু খুৰা।\nভাৰতৰ প্ৰজ্ঞা আৰু মনীষাই অনাদি কালৰেপৰা যুগে যুগে প্ৰেম আৰু শান্তিৰ যি মহাবাণী বিশ্ব মানৱৰ সন্মুখত দাঙি ধৰি আহিছে, তাৰেই চিৰ জ্যোতিষ্মন জুৰলৈ নেহৰু বিশ্বৰ বুকুলৈ ধাবমান হৈছিল অসীম আকাশৰ মুক্ত বুকুত হাজাৰ হাজাৰ শান্তিৰ কপৌ উৰুৱাবলৈ। বাং সন্মিলনৰ পঞ্চশীল নীতিৰ প্ৰবক্তা, নিৰস্ত্রীকৰণ প্ৰস্তাৱৰ উদ্ভাৱন কর্তা নেহৰুৰ বিশ্ব শান্তি প্রচেষ্টাই বিশ্বৰ শত সহহ মুমূর্য জাতিৰ প্ৰাণত সঞ্জীৱনীৰ সঞ্চাৰ কৰিলে। স্বাধীনতা, সাম্য, মৈত্রীৰ প্ৰেৰণা যােগালে। বিশ্ব যুদ্ধৰ বিপুল সম্ভাৱনাক বিশ্বৰ বুকুৰপৰা সাময়িকভাৱে হ’লেও অন্তর্হিত কৰিলে। বিভিন্ন ৰাষ্ট্ৰই গােলামীৰ কালিমামুক্ত হৈ প্ৰগতিৰ বাটত খােজ দিলে। নেহৰুৰ বিশ্ব-শান্তিৰ গৌৰৱময় প্রচেষ্টা দেখি অতিশয় অভিভূত হৈ বিশ্বৰ শ্রেষ্ঠ, স্থিতপ্রজ্ঞ বিজ্ঞানী আইনষ্টাইনে নেহৰুক সাৱটি ধৰি কৈ উঠিছিল— “তুমিয়েই আমাৰ একমাত্ৰ ভৰসা; তােমাৰ পদচিহ্নই ভৱিষ্যতৰ পৃথিৱীৰ কক্ষপথ।” আজিৰ শান্তি প্রয়াসী পৃথিৱী সেয়েহে নেহেৰুৰ ওচৰত ঋণী।\nবিশাল বাৰিধিৰ দৰেই গভীৰ অথচ কুসুম-কোমল অন্তৰৰ গৰাকী নেহৰুৰ প্ৰতিভা বহুমুখী। প্রতিভাৰ যাদুঘৰ আখ্যাৰে যদি তেওঁক অলংকৃত কৰাে অলপাে ভুল কৰা নহ’ব। এই মহান ৰাজনীতিবিদ, নৱ ভাৰতৰ বিশ্বকর্মাজন হিয়া মন্দিৰত সাহিত্য আৰু সংস্কৃতিৰ যি ধাৰা অমৃত প্ৰৱাহী মন্দাকিনী হৈ বৈ আছিল, সি কাৰাগাৰৰ বন্ধনৰ ভেদা-ভেদ কৰি অনন্ত স্রোতেৰে বৈ বৈ “এ লেটাৰ ফ্ৰম ফালৰ টু হিজি ডটাৰ”, “গ্নীচেছ অৱর্ল্ড হিষ্টৰী”, “অটো বায়’গ্রাফী”,“ডিস্কভাৰী অব্ ইণ্ডিয়া” আদি ৰূপত প্রতিভাত হৈ তেওঁক বিশ্বৰ শ্রেষ্ঠ সাহিত্যিকসকলৰ আসনত প্রতিষ্ঠা কৰিলে। Jawaharlal Nehru Biography in Assamese\nবিশ্ব ইতিহাসৰ জিলিঙনি (Glimpses of World History)\nদ্য ডিস্কভাৰী অৱ ইণ্ডিয়া (The Discovery of India)\nভাৰত ৰত্ন (১৯৫৫)\nজেল জীৱনৰ নিঃসংগতাই কোনােকালেই তেওঁৰ মন-দিগন্তৰ পৰিধিত ক’লাডাৱৰৰ সৃষ্টি কৰিব পৰা নাছিল; বৰঞ্চ তাৰ পৰিৱর্তে সৃষ্টি কৰিছিল বিশাল আৱেগ আৰু অনুভূতিৰ জীৱন্ত প্রকাশ। সেয়েহে তেখেতৰ সকলােখিনি গ্রন্থই জেল জীৱনতে ৰচিত হৈছিল। প্রতিখন গ্ৰন্থই এফালে সাহিত্যৰ অক্ষয় কীর্তি আৰু নেহেৰুৰ সুকুমাৰ মনৰ ভাস্বৰ প্রতিফলন; আৰু আনফালে তেওঁৰ ঐতিহাসিক চেতনা আৰু দার্শনিক গভীৰ জ্ঞানৰ জীৱন্ত নিদর্শন। ১৯৬৪ চনৰ ২৭ মে’ৰ দিনা এইজনা জাতীয় জীৱন নিৰ্মই সমগ্র বিশ্বতে শােকৰ ছাঁ পেলাই ইহলীলা সম্বৰণ কৰে।\nদুৰ্বাৰ সাহসী নেহৰু আছিল সম্পূর্ণ আশাবাদী আৰু সেয়েহে ভাৰতবাসীৰ জীৱনৰ প্ৰতি স্তৰত প্ৰগতিৰ আশাৰ ৰেঙণিকে ৰহণাই তুলিবলৈ তেওঁ আপ্রাণ চেষ্টা কৰিছিল। লগে লগে বিশ্বৰ দৰবাৰত ভাৰতৰ মর্যাদা উত্তৰােত্তৰ বৃদ্ধি কৰি ভাৰত মাতৃক মহিমামণ্ডিত কৰিবলৈকে তেওঁ জীৱনৰ সকলাে শক্তি প্রয়ােগ কৰিছিল। বিশ্বত আজি ভাৰতৰ যি স্থান সেয়া নেহৰুৰ অনবদ্য জীৱন নৈবেদ্যৰে জীৱন্ত সাক্ষ্য। তেওঁ জীৱন-জোৰা দুর্ধর্ষ সংগ্ৰামৰ অবিস্মৰণীয় আদর্শ, কর্মপ্রেৰণা, দেশ আৰু জাতি গঢ়াৰ আকাশলংঘী আকাংক্ষা, বিশাল হৃদয়ৰ মহান উদাৰতা, শান্তি আৰু প্ৰগতিৰ বিশ্ব-বিনন্দিত কর্মগাথাই জাতীয় জীৱনৰ মংগলমন্দিৰৰ চিৰন্তন নৈবেদ্য হৈ ৰওক।\nসদৃশ ৰচনাঃ ১। স্বাধীনতাৰ যুঁজাৰু জৱাহৰলাল; ২। জৱাহৰলাল আৰু ভাৰতৰ স্বাধীনতা সংগ্রাম; ৩। নৱ ভাৰতৰ প্রতীক জৱাহৰলাল; ৪। ভাৰত গঢ়োতা জৱাহৰলাল; ৫। বহুমুখী প্রতিভাৰ অধিকাৰী জৱাহৰলাল; ৬। নেহৰু খুৰা।\nচন্দ্ৰশেখৰ আজাদৰ জীৱনী\nবল্লভভাই পেটেলৰ জীৱনী\nRosona Bichitra by D. shing deka you can buy this boobk


Indian GK Mock Test Part-I - REPUBLIC WORLDS\n8 October 2021 8 October 2021 bbkrocks No Comments\nIndia GK Mock Test Part-1 : Mock tests basically are practice papers that are prepared purely based on the latest exam pattern and syllabus of the respective examination. These areasimulation of actual exams practising which aspirants can gauge their actual potential.This India General Knowledge mock test contains 10 questions from Indian GK.\n#1. India’s largest city by population ( জনসংখ্যা অনুসৰি ভাৰতৰ সৰ্ববৃহৎ চহৰ ) –\n#2. Number of State and Union Territories in India ( ভাৰতত ৰাজ্য আৰু কেন্দ্ৰীয় শাসিত অঞ্চলৰ সংখ্যা ) –\n#3. India’s total area ( ভাৰতৰ মুঠ এলেকা ) –\n#4. Who composed our National Anthem ( আমাৰ ৰাষ্ট্ৰীয় সংগীত কোনে ৰচনা কৰিছিল ) ?\n#5. The ratio of width of our National flag to its length is ( আমাৰ ৰাষ্ট্ৰীয় পতাকাৰ দৈৰ্ঘ্যৰ সৈতে প্ৰস্থৰ অনুপাত হৈছে ) –\n#6. ‘Dandia’ isapopular dance of ( ‘দাণ্ডিয়া’ হৈছে এক জনপ্ৰিয় নৃত্য___ ৰ ) –\n#7. The words ‘Satyameva Jayate’ inscribed below the base plate of the emblem of India are taken from ( ভাৰতৰ প্ৰতীকৰ আধাৰ প্লেটৰ তলত খোদিত ‘সত্যমেৱ জয়তে’ শব্দ ___ ৰ ইয়াৰ পৰা লোৱা হৈছে ) –\n#8. “Mohiniattam dance” from developed originally in which state ( মূলতঃ কোন খন “ৰাজ্যত মোহিনিয়াত্তম নৃত্য “বিকশিত হৈছিল ) ?\n#9. The National Anthem was first sung in the year ( ____ চনত প্ৰথমবাৰৰ বাবে জাতীয় সংগীত গোৱা হৈছিল ) –\n#10. Who composed the famous song ‘Sare Jahan Se Achha’ ( কোনে বিখ্যাত গান ‘সাৰে জাহা চে আচ্ছা’ ৰচনা কৰিছিল ) ?\nQuiz Name India GK Part-I\n#1. India's largest city by population ( জনসংখ্যা অনুসৰি ভাৰতৰ সৰ্ববৃহৎ চহৰ ) -\n#2. Number of State and Union Territories in India ( ভাৰতত ৰাজ্য আৰু কেন্দ্ৰীয় শাসিত অঞ্চলৰ সংখ্যা ) -\n#3. India's total area ( ভাৰতৰ মুঠ এলেকা ) -\n3.7 Million sq. km\n4.3 Million sq. km\n5.6 Million sq. km\n#5. The ratio of width of our National flag to its length is ( আমাৰ ৰাষ্ট্ৰীয় পতাকাৰ দৈৰ্ঘ্যৰ সৈতে প্ৰস্থৰ অনুপাত হৈছে ) -\n#6. ‘Dandia’ isapopular dance of ( 'দাণ্ডিয়া' হৈছে এক জনপ্ৰিয় নৃত্য___ ৰ ) -\n#7. The words ‘Satyameva Jayate’ inscribed below the base plate of the emblem of India are taken from ( ভাৰতৰ প্ৰতীকৰ আধাৰ প্লেটৰ তলত খোদিত 'সত্যমেৱ জয়তে' শব্দ ___ ৰ ইয়াৰ পৰা লোৱা হৈছে ) -\n#8. "Mohiniattam dance" from developed originally in which state ( মূলতঃ কোন খন "ৰাজ্যত মোহিনিয়াত্তম নৃত্য "বিকশিত হৈছিল ) ?\n#9. The National Anthem was first sung in the year ( ____ চনত প্ৰথমবাৰৰ বাবে জাতীয় সংগীত গোৱা হৈছিল ) -\n#10. Who composed the famous song ‘Sare Jahan Se Achha’ ( কোনে বিখ্যাত গান 'সাৰে জাহা চে আচ্ছা' ৰচনা কৰিছিল ) ?\nHope that today you have done all the questions of India GK Test Part- 1 .fyou still want to ask anything regarding this, then message us in the comment section and we will reply to you soon.\nIndian Sports Online Test Part-3


গায়ক সীমান্ত শেখৰক কোনে দিছে হত্যাৰ ভাবুকি? আৰক্ষীৰ কাষ চাপিব শংকিত সীমান্ত|singer-simanta-shekhar-allegedly-faces-death-threat-will-seek-police-support– News18 Assam\nগায়ক সীমান্ত শেখৰক কোনে দিছে হত্যাৰ ভাবুকি? আৰক্ষীৰ কাষ চাপিব শংকিত সীমান্ত\nবিহুমঞ্চত জুবিন গাৰ্গক কটাক্ষ কৰি হিমন্ত বিশ্বৰ সমৰ্থন আৰু বিজেপিৰ গান গোৱাৰ বাবে বিতৰ্কত সোমাইছিল সীমান্ত শেখৰ।\nUpdated:May 3, 2019, 7:55 PM IST\nUpdated: May 3, 2019, 7:55 PM IST\nবৃহস্পতিবাৰে নিশা সীমান্ত শেখৰৰ এটা ফেচবুক পষ্টে চৌদিশে তোলপাৰ লগাইছে। তেওঁ লিখিছিল তেওঁ আৰু তেওঁৰ পৰিয়ালক মৃত্যুৰ ভাবুকি দি ফোনকল আহিছে। এয়া সহ্যৰ সীমাৰ বাহিৰত বুলিও তেওঁ ক্ষোভ প্ৰকাশ কৰিছিল। লগতে লিখিছিল আৰক্ষীৰ কাষ চপাৰ কথা। (ফেচবুক পষ্ট ইতিমধ্যে তেওঁ ডিলিট কৰিছে।) কি লিখিছিল তেওঁ?\nএয়া সহ্যৰ সীমাৰ বাহিৰত! কোনোবাই মোক আৰু মোৰ পৰিয়ালক এসপ্তাহৰ ভিতৰত মাৰি পেলাম বুলি ফোনত ভাবুকি দিছে। মই ঘৃণা কৰোতাসকলক সকীয়াই কওঁ যে কেনেকৈ এটা ভাবুকিপূৰ্ণ ফোনকল গোটেই জীৱনৰ কাৰণে সমস্যা হ’ব পাৰে। এয়া এতিয়ালৈকে ধেমালী আছিল কিন্তু সময় এতিয়া আইনী ব্যৱস্থা গ্ৰহণ কৰাৰ। মই মোৰ পৰিয়ালক সুৰক্ষা দিব পাৰো।\nসীমান্তই জনোৱা মতে বৃহস্পতিবাৰে নিশা তেওঁ এই ফোনকল লাভ কৰিছে, তেওঁ আৰক্ষীৰ সহায় ল’ব। প্ৰশ্ন হয় হঠাৎ কোনে সীমান্ত শেখৰক হত্যা কৰিব বিচাৰিছে? শেহতীয়াকৈ কিছু বিতৰ্কত সোমাই পৰিছে গায়কজন। এই বিতৰ্ক বিজেপিৰ নিৰ্বাচনী প্ৰচাৰৰ গীত বিহুমঞ্চত গোৱাৰ পৰা হিমন্ত বিশ্ব শৰ্মাৰ নাচ অৰিজিনেল বুলি জুবিনক কটাক্ষ কৰাক কেন্দ্ৰ কৰি সৃষ্টি হৈছিল। জুবিন গাৰ্গে বিহু মঞ্চত ডঃ হিমন্ত বিশ্ব শৰ্মাই তেওঁৰ নাচ কপি কৰাৰ মন্তব্য কৰাৰ পিছত ডঃ শৰ্মাই ঠিকেই জুবিনৰ ধেমালীৰ উত্তৰ নিদিলে কিন্তু সীমান্ত শেখৰে হিমন্ত বিশ্বক ভালৰি লগাবলৈ গৈ জুবিনক আওপকীয়াকৈ কটাক্ষ কৰাটো সহজভাৱে ল’ব পৰা নাই জুবিনৰ একাংশ অনুৰাগীয়ে।ছচিয়েল মিডিয়াত বিভিন্ন মিম বনাই সীমান্ত শেখৰক কটাক্ষ অনুৰাগীৰ।\nসীমান্তই বছৰত যিমান অনুষ্ঠান কৰে জুবিনে বছৰত সিমান অনুষ্ঠান কেন্সেল কৰে–এনেধৰনৰ ভাষ্যৰে সীমান্ত শেখৰক থকা–সৰকা কৰা হৈছে ছচিয়েল মিডিয়াত। দীঘলীয়া সময় বিভিন্ন ভাষাৰ গীতেৰ অসংখ্যজনৰ জীৱন জীপাল কৰি ৰখা জুবিনৰ সৈতে নৱপ্ৰজন্মৰ কাৰো তুলনা কৰাও উচিত নহয়, কিন্তু ইয়াৰ মাজতে সীমান্তক মৃত্যুৰ ভাবুকি দিয়া ঘটনাই আকৌ এবাৰ সমালোচনাৰ কাঠগৰাত তুলিছে একাংশক। কোনোবা অন্ধ অনুৰাগীয়ে আৱেগৰ আতিশৰ্যত সীমান্তলৈ কৰিছিল নে কি মৃত্যুৰ ভাবুকি পূৰ্ণ ফোন। নাগৰিকত্ব সংশোধনী বিধেয়কক লৈ অসমৰ শিল্পী সমাজ সৰৱ হওঁতে সীমান্তই সুবিধাদীৰ চৰিত্ৰ লৈ বিজেপিৰ গান গালে, একাংশ সংবাদমাধ্যমত সম্প্ৰচাৰিত এনেধৰনৰ বাতৰিয়ে গায়কজনৰ জীৱনলৈ অনিশ্চয়তা নমাইছে নে কি, ইয়াক লৈও চলিছে চৰ্চা। জুবিনক লৈ সৃষ্টি হোৱা বিতৰ্কৰ পূৰ্বে বিজেপিৰ হৈ গান গোৱাৰ বাবে সমালোচিত হোৱা সীমান্তই ফেচবুকতেই লিখিছিল, মোক গায়ক হৈ থাকিবলৈ দিয়ক, ৰাজনীতিলৈ নাটানিব।\nকিন্তু সেই একেজন সীমান্তই বিহুমঞ্চত ৰাজনৈতিক নেতাৰ সমৰ্থন কৰাৰ লগতে নিৰ্বাচনী গীত গোৱাৰ কথা একাংশই হজম কৰাত হয়তো অসুবিধা পালে।\nছচিয়েল মিডিয়াত জুবিনৰ একাংশ অনুৰাগীৰ ৰোষত সীমান্ত\nকেৱল বিহুমঞ্চতেই নহয় সীমান্ত শেখৰে নিজৰ ফেচবুকতো প্ৰিয় ৰাজনৈতিক নেতা হিমন্ত বিশ্ব শর্মাক মুকলিকৈ প্ৰশংসা কৰি থৈছে।\nসমালোচনাৰ সন্মুখীন হ’লেও ভ্ৰুক্ষেপ দিয়া নাই সীমান্তই, তেওঁৰ গীতটো এইবাৰ হিমন্ত বিশ্বৰ নৃত্যৰ সমানে জনপ্ৰিয় হৈছে আৰু সেইবাবে একাংশ লোকৰ কথাত গুৰুত্ব দিয়াৰ প্ৰয়োজন বোধ কৰা নাই তেওঁ। কিন্তু মৃত্যুৰ ভাবুকি অলপ বেছি হৈ গ’ল! এই ফোনকলৰ ক্ষেত্ৰত আৰক্ষীয়ে তাৎক্ষণিক ব্যৱস্থা গ্ৰহণ কৰাৰ আশা কৰিছে সচেতন ৰাইজে।


আঁঠুযুৰিক সুস্থ কৰি ৰাখক৷ বিষ হোৱালৈ নৰ'ব - অনুপ বৈশ্য - সাহিত্য ডট অৰ্গ\nআঁঠুযুৰিক সুস্থ কৰি ৰাখক৷ বিষ হোৱালৈ নৰ’ব – অনুপ বৈশ্য\nচোৰ গ’লে বুধি আৰু বৰষুণ গ’লে জাপি আৰু বুলি অসমীয়াত এষাৰ কথা আছে৷ কথাফাকি মোৰ প্ৰায়েই মনত পৰে যেতিয়া কেতবোৰ ৰোগী অসহায় অৱস্থাত আহে আমাৰ ওচৰলৈ৷ এনে ৰোগী সকলৰ ভিতৰত আঁঠুৰ বিষৰ ৰোগী অসংখ্য৷ মই যেতিয়া প্ৰাতঃ ভ্ৰমণ আৰম্ভ কৰিছিলো বাটে-ঘাটে লগ পোৱা বেছিভাগ চিনাকি মানুহে সুধিছিল “ছাৰ প্ৰেচাৰ চুগাৰ কিবা হৈছে নেকি? মই বোলো কিয়? নহয় ছাৰ, বেমাৰ হোৱা মানুহেহে ইমান ৰাতিপুৱাই বিছনা ত্যাগ কৰিব লগা হয়৷ এনেকুৱা ধৰণৰ প্ৰশ্নৰ নিশ্চয় আপুনিও সন্মুখীন হয় নতুবা আপুনিও হয়তো ব্যায়াম বা খোজ কঢ়া আৰম্ভ কৰিছে কোনো ৰোগত ভোগাৰ বাবে৷\nআমাৰ শৰীৰটো সুস্থ কৰি ৰাখিবলৈ প্ৰতিটো অংগ সুদৃঢ় হোৱা প্ৰয়োজন৷ ঠিক তেনেকৈ গাঁঠিবোৰ সুস্থ হৈ থাকিবলৈ গাঁঠিটোৰ আশে পাশে থকা মাংসপেশী বোৰ সুদৃঢ় হোৱা প্ৰয়োজন৷ গাঁঠিবোৰৰ বেমাৰ হলে ব্যায়াম কৰিব নোৱাৰা হয় যাৰ ফলত গাঁঠিবোৰ বিকল হবলৈ ধৰে৷ বিশেষকৈ আঁঠুৰ বিষ যাক osteo arthritis বুলি কোৱা হয় তেনে অৱস্থাত ৰোগী সকলে খোজকঢ়া কমাই দিব লগা হয় আৰু এনে অৱস্থাত শৰীৰৰ ওজন বাঢ়িবলৈ ধৰে৷ শৰীৰৰ ওজন বঢ়িলে আঁঠুযুৰিৰ ওপৰত হেঁচা পৰে আৰু ক্ষয় হ’বলৈ ধৰে৷ যাৰ ফলত আঁঠুৰ বিষ বাঢ়ি যায়৷ মই আগতেও আমাৰ গোটত আঁঠুৰ বিষৰ ওপৰত লিখিছিলো৷ তাত সুন্দৰ ভাবে উল্লেখ কৰিছিলো আঁঠুৰ বিষৰ কাৰণসমূহৰ বিষয়ে৷ কেতবোৰ ব্যায়াম দিছিলো৷ সেইবোৰ কৰি থাকিলে আঁঠুযুৰি সুস্থ হৈ থাকে আৰু ভৱিষ্যতে আঁঠুৰ বিষৰ পৰা হাত সাৰি থাকিব পাৰি৷ আঁঠুৰ বিষৰ যন্ত্ৰণা ভুক্তভোগী সকলেহে অনুভৱ কৰিব পাৰে৷ আমি চিকিৎসকসকলে এনেবোৰ ৰোগীৰ কষ্ট দেখি দুখ অনুভৱ কৰো৷ কেতবোৰ ৰোগীক সুস্থ কৰি তোলাৰ কোনো পথ নাথাকে৷ ব্যায়ামকেইটা পুনৰবাৰ দিছোঁ৷ কৰি থাকিব বুলি আশা কৰিলো৷\nব্যায়াম নং ১\nভৰি দুখন মেলি থিয় হওক৷ দুখন ভৰিৰ মাজত ডেৰফুট মান ব্যৱধান ৰাখিব৷ হাত দুখন সন্মুখৰ পিনে বুকুৰ সমান্তৰাল কৈ মেলি ধৰক৷ এতিয়া উশাহ এৰি চকীত বহাৰ দৰে কৰক৷ দহৰ পৰা বিশ ছেকেণ্ড এনেদৰে থাকি উশাহ এৰি পুনৰ আগৰ অৱস্থালৈ আহক৷ এনেদৰে পাঁচৰ পৰা দহবাৰ মান নিয়মিত দিনত দুবাৰকৈ কৰক৷\nব্যায়াম নং ২\nওপৰমুৱাকৈ শুই লওক৷ এতিয়া হাত দুখনৰ সহায়ত এখন ভৰি কোঁচাই গাৰ পিনে টানক৷ কিছুসময় ৰাখি এইখন ভৰি চিধা কৰি আনখন ভৰি কৰক৷ এনেকৈ দহবাৰমান কৰক৷\nব্যায়াম নং ৩\nওপৰ মুৱাকৈ শুই লৈ আঁঠুযুৰিৰ তলত এটি গাৰু ৰাখক৷ এতিয়া আঁঠুযুৰিৰে গাৰুটোৰ ওপৰত জোৰ দিয়ক অৰ্থাৎ মজিয়াৰ পিনে জোৰ দিয়ক৷\nব্যায়াম নং ৪\nচিধাকৈ শুই ভৰিদুখন এখন চকীৰ ওপৰত ৰাখক৷ এতিয়া কঁকালখন ওপৰৰ পিনে দাঙি ভৰি দুখন চিধা কৰক৷ পুনৰ আগৰ অৱস্থালৈ আহক৷ এনেদৰে দহ বাৰ কৰক৷\nব্যায়াম নং ৫\nএতিয়া ওলোটাকৈ শুই লওক৷ হাত দুখন শৰীৰৰ দুয়োকাষে ৰাখি এখন ভৰি কোঁচাওক ৷ কিছুসময় ৰাখি পুনৰ আগৰ অৱস্থালৈ যাওক৷ এনেদৰে আনখন ভৰিও কৰক৷ এনেদৰেই দহবাৰ মান কৰক৷\nব্যায়াম নং ৬\nএতিয়া থিয় হৈ লওক৷\nএটি চিৰিত এখন ভৰিৰে থিয় হওক৷ কিছু সময় থাকি পুনৰ আগৰ অৱস্থালৈ আহক৷ এতিয়া আনখন ভৰিৰে কৰক৷ এনেদৰেও দহ বাৰ মান কৰক৷\nব্যায়াম নং ৭\nথিয় হৈ এখন ভৰি বুকুলৈ কোঁচাওক৷ কিছু সময় ৰৈ পুনৰ আগৰ অৱস্থা লৈ আহক৷ এনেদৰেই আনখন ভৰিও কৰক৷ এনেদৰেও দহ বাৰ মান কৰক৷\nব্যায়াম নং ৮\nএতিয়া বহি লওক৷ দুয়োখন ভৰিৰ মাজত গাৰু এটি ৰাখক (দুয়ো আঁঠুৰ মাজত)৷ এতিয়া গাৰুটোক আঁঠুদুটাৰে জোৰকৈ হেঁচক৷ দহ ছেকেণ্ডমান থাকি ঢিলা কৰি দিয়ক৷ কিছু সময় পিছত পুনৰ কৰক৷ এনেদৰেও পাঁচবাৰ মান কৰক৷\nব্যায়াম নং ৯\nকাপোৰৰ দুই কিলোমান বালি ভৰ্তি সৰু গাৰু এটি সাজি লওক৷ এতিয়া এখন ওখ ঠাইত বহক যাতে ভৰি দুখন ওলমি থাকে৷ এতিয়া এই বালি ভৰ্তি গাৰুটো এখন ভৰিৰ পতাত ৰাখক৷ এতিয়া ভৰিখন চিধাকৈ মেলি দিয়ক৷ কিছু সময় চিধাকৈ ৰাখি পুনৰ আগৰ অৱস্থালৈ আহক৷ এনেদৰে এখন ভৰিৰে দহবাৰ মান কৰি আনখন ভৰিৰেও দহ বাৰমান কৰক৷ এনে কৰিলে আঁঠুটোৰ মাজৰ ঠাইখিনি বাঢ়ি যায় যাৰ ফলত হাড়বোৰৰ ঘঁহনি খোৱা কমি যায় আৰু আৰু আঁঠুৰ বিষ কমিবলৈ ধৰে৷ কিমান ওজনৰ বালি ল’ব জানিবলৈ চিকিৎসকৰ পৰামৰ্শ ল’ব৷\nঅন্তিম ব্যায়াম :\nএয়া কোনো কঠিন ব্যায়াম নহয়৷ সদায় এঘণ্টামান খোজ কাঢ়ক৷ আপোনাৰ ভৰিৰ মাংসপেশী সবল হ’ব আৰু আঁঠুযুৰিও সবল হ’ব৷\nবিষ হোৱালৈ কিয় অপেক্ষা কৰে? আজিৰ পৰাই ব্যায়াম সমূহ আৰম্ভ কৰক৷ গোটেইবোৰ নোৱাৰিলেও যি কেইটা পাৰে কৰক৷ সুস্থ থাকক৷ সুখী জীৱন কটাওক৷\n← এজাৰ ফুলিলে ধৰিবা খেতি – পদ্মজা বৰুৱা মহন\nপ্ৰেম, ছ’চিয়েল মিডিয়া আৰু কিছু চিন্তা – মনমী দাস →\nজাৰৰ দিন আৰু বাঢ়ি অহা বিষ (নীত কাশ্যপ)\nস্বাস্থ্যৰ খুঁটি নাটি” (ডাঃ ভূপেন্দ্ৰ শ‍ইকীয়া)


জীৱনৰ বাটে-ঘাটে - হিমাংশু ভাগৱতী - সাহিত্য ডট অৰ্গ\nজীৱনৰ বাটে-ঘাটে – হিমাংশু ভাগৱতী\nল’ৰাজনৰ বাওঁহাতৰ আঙুলিৰে সৈতে তলুৱাখন বেয়াকৈ জ্বলি গৈছে৷ এনে ধৰণে জ্বলি যোৱাৰ পিছত চিঞৰি থাকিব লাগিছিল নিয়ম মতে৷ একদম চুপ চাপ আছে, উফ্ আফ্ কৰা নাই৷ আজিকালি বিভিন্ন ধৰণৰ নিচা লোৱা কৰিছে ল’ৰাবোৰে৷ হঠাতে ইয়াকো তেনে যেন লাগিল৷ একেবাৰে নিৰ্বিকাৰ, ড্ৰেছিং কৰি দিয়া সময়খিনিতো ঘূৰি চোৱা নাই হাতখনলৈ৷ মৰা মাছৰ দৰে চকু, একো কথা নোকোৱা চকু তাৰ৷ চিনি পাওঁ ল’ৰাজনক৷\nমোৰ চাকৰিটো ভিতৰুৱা অঞ্চল এটাত৷ চাৰিখন গাঁৱে ঘেৰা অঞ্চল এটাত ঘূৰি ফুৰিব লাগে৷ উপ-স্বাস্থ্য কেন্দ্ৰ এটাত চাকৰি৷ উপ স্বাস্থ্য-কেন্দ্ৰ কিছুমানত আজিকালি CHO বুলি স্বাস্থ্য বিষয়া এজন থাকে৷ সাধাৰণ চিকিৎসা কিছুমান ভালকৈয়ে চলি থাকে৷ আমাৰ উপ স্বাস্থ্য-কেন্দ্ৰটোটো আছে৷\nআঠ বছৰ হ’ল ঠাইখনত, প্ৰায়বোৰ মানুহকে চিনি পাওঁ৷ ল’ৰাজনক তেনেকৈয়ে চিনি পোৱা৷ ৰাষ্টাত দেখা পালেই হাঁহিমুখে মাত দিয়ে৷ হায়াৰ ছেকেণ্ডাৰীত ভাল ৰিজাল্ট কৰোতে ঘৰলৈ গৈ ভাতো খাই আহিছিলোঁ, দেউতাকৰ নিমন্ত্ৰণ ৰক্ষা কৰি৷ মাক-দেউতাকে অঞ্চলটোৰে দুখন স্কুলৰ শিক্ষক৷ সম্পৰ্ক এটা গঢ়ি উঠিছে ইতিমধ্যে দেউতাকৰ লগত, চাকৰিৰ ফালৰ পৰাও স্থানীয় স্কুলৰ শিক্ষকসকলৰ লগত যোগাযোগ কৰি থাকিবলগীয়া হয়৷ ভাল লাগে মানুহজনক, শিক্ষকৰ পদত উপযুক্ত মানুহ৷\nতেখেতৰে ল’ৰা, গতিকে ভাল চিনাকিয়ে বুলি ক’ব লাগিব৷\nল’ৰাজনৰ বিষয়ে বেয়া ধাৰণা এটা গঢ়ি উঠিল পত্কৈ৷ কিবা নিচাত নাথাকিলে এনে ধৰণে কিয় থাকিব! মাক-দেউতাক হাললৈ দুখো লাগিল৷ ল’ৰাজনে চাগে’ মনে মনে কিবা নিচাজাতীয় দ্ৰব্যৰ পাল্লাত পৰিছে৷ চেহ্, ভাল ল’ৰা আছিল, আজিলৈ বেয়া শুনা নাছিলো একো৷\n“কি হৈছে গম নাপাওঁ ভাগৱতীদা৷ সি একো কোৱা নাই৷ দেউতাকহঁত স্কুললৈ গৈছে৷ ঘৰত অকলে আছিল৷ কাষৰ ঘৰৰ ল’ৰা এজনে এনেয়ে যাওঁতে তাক এনেকৈ দেখা পাইহে আমাক মাতিলে৷ আমি লৈ আহিলোঁ৷ দেউতাকহঁতক খবৰ দিয়াইছোঁ, আহি পাব৷” – তাক লৈ অহা এজনে ক’লে প্ৰাথমিক চিকিৎসাখিনি দি থকাৰ সময়তে৷ মই ইংগিতেৰে তাক কথা ক’বলৈ মানা কৰিলো৷ পিছলৈ শুনিম৷\n“অলপ পুৰিল বেছিকৈ৷ বেলেগলৈ লৈ যাব লগীয়া নহয় বাৰু৷ প্ৰাথমিকখিনি কৰা হ’ল৷ বেজী এটা সদ্যহতে লিখি দিছোঁ, কিনি আনিব লাগিব৷ আনি দি দিয়াওক সোনকালে৷ বাকী কেইটা ঔষধ ইয়াতে পাব৷” – CHO জনে কাগজখন লগত অহাজনলৈ আগবঢ়াই দিলে৷\n“বেজীটো আনি দি যোৱা৷ মই দেউতাকলৈ ফোন কৰি ক’ম, তেখেত অহালৈ থাকক এওঁ ইয়াতে৷” দেউতাকৰ লগত ভাল চিনাকি সূত্ৰে এইখিনি দায়িত্ব নোলোৱাকৈ নোৱাৰি৷ “শুনা, পইছাটো লৈ যোৱা৷” দহ টকাহে দাম বেজিটোৰ, দি পঠালো৷ ল’ৰাজনৰ হাতত পইছা থাকিব যেন নালাগিল৷\nবেজীটো আহি পোৱালৈ ল’ৰাটোক পৰ্য্যবেক্ষণ কৰিলো৷ সঁচাকৈ কিবা নিচাত আছে নেকি? আজিকালি বিভিন্ন নিচাযুক্ত টেবলেট খোৱা, নিচা হোৱা ঔষধ খোৱা, ডেনড্ৰাইট শুঙি নিচাত একো ক’ব নোৱৰা হৈ বিভিন্ন কৰ্ম-কাণ্ড কৰি থকা ল’ৰাৰ কাহিনী শুনি থাকো৷ তেনে কিবাই নেকি?\nবেজী আনি দি সিটো ল’ৰা যাবলৈ বিচৰা নাছিল৷ হাজাৰ হওক, লগৰে৷ যাবলৈ দিলো তাক৷ মই ইতিমধ্যে দেউতাকক ফোন কৰিছিলো৷ মাষ্টৰে লগৰটোক পঠিয়াই দিবলৈ কৈছিল ঘৰলৈ৷ তেনেকৈ কোৱাত ল’ৰাজন গ’লগৈ৷ মাষ্টৰো আহি পাবহে লাগে৷\nডিউটীত থকা বাইদেউজনীয়ে বেজীটো দি ওলাই গ’ল ৰূমটোৰ পৰা৷ সি আৰু মই ৰূমটোত৷ ল’ৰাটোৱে ফেনখনলৈ চাই আছে৷ উদাস দৃষ্টি৷\n“বাওঁহাত নহৈ সোঁহাত হ’লে লিখা-মেলাত অসুবিধা হ’লহেতেঁন৷ তোমাৰ এইকেইদিন কিবা পৰীক্ষা পাতি আছে নেকি?” এনেয়ে সুধি দিলো৷ কি হ’ল জানি লোৱা যাওক৷ কিবা নিচাজাতীয় গ্ৰহণ কৰে যদি অনুমান কৰিব পাৰিম৷\n“নাই৷” লাহেকৈ কওঁ-নকওকৈ সিও ক’লে৷\n“তুমি দুখ পোৱা নাই অকণো? কষ্ট হোৱা নাই? মানে তোমাক দেখি তেনে লগা নাই৷”\nমন কৰিলো ল’ৰাটোৰ চকু দুটা চলচলীয়া হৈছে৷\n“কষ্ট পাবা কিছুদিন৷ অলপ সাৱধান হৈ চলিব লাগিব৷ এণ্টিবায়োটিক বেজী দিছে৷ সময়ত ল’ব লাগিব৷ দেউতাৰা আহি আছে, আহিলে বুজাই দিম৷ চাল উঠি যাব, পানীজ্বলা সকলোফালে৷”\nকিবা এটা মুখৰ ভিতৰতে ক’লে সি৷ প্ৰথম মোৰ ফালে চাইছে৷ উফ, কি যে সকৰুণ দৃষ্টি৷\n“কিবা ক’বা? কেনেকৈ হ’ল কোৱাচোন? ডাক্তৰে সুধি থাকোতেও নক’লা৷”\n“চালখন উঠি যাবনে সঁচাকৈ ভাগৱতীদা৷” সি ঘপকৈ সুধি দিলে৷\n“হু.. যাব বহুখিনি৷ কেনেকৈ কি হ’ল কোৱাচোন৷ কেনেকৈ পুৰিল?”\n“ভালে হ’ব৷ চালখন উঠি গ’লেহে ভাল পাম৷ বাওঁহাতখনতে ধৰিছিল তাই৷ এদিন নহয়, দুই তিনিদিন৷ বাওঁহাতত৷ ভালপোৱা নথকাকৈ ভালপাওঁ বুলি এনেকৈ মিছাকৈ কেনেকৈ স্পৰ্শ কৰিব পাৰে? ঘিণ লাগি গৈছিল মোৰ নিজৰ হাতখনলৈ৷ কিবা যেন ঘিণ লগা কিবা এটা লাগি আছে৷ বাৰ বাৰ চাবোনেৰে ধুলো, ভাবটো নগ’ল৷ গেছত …৷ চালখন উঠি গ’লেহে…..”\nল’ৰাজনে হুকহুকাই কান্দি দিলে এইবাৰ৷\n← পূজা – মহীকান্ত নাথ\nতিলৰ চাটনি- মনালিছা নেওগ →


Nah3| AsmULB | STEP | পৰিপূৰ্ণ ৰক্তৰে নগৰীৰ সন্তাপ হওঁক! তাই মিছা কথা আৰু লুন্ঠনৰ সম্পত্তিৰে পৰিপূৰ্ণ; তাইত চিকাৰ সদায় থাকে।\n1পৰিপূৰ্ণ ৰক্তৰে নগৰীৰ সন্তাপ হওঁক! তাই মিছা কথা আৰু লুন্ঠনৰ সম্পত্তিৰে পৰিপূৰ্ণ; তাইত চিকাৰ সদায় থাকে। 2কিন্তু এতিয়া চাবুকৰ শব্দ, চকাৰ ঘৰ্ঘৰণীৰ শব্দ, জপিয়াই থকা ঘোঁৰা আৰু জপিওৱা ৰথৰ শব্দ শুনা যায়।\n3আক্ৰমণকাৰী অশ্বাৰোহী, চিকমিকোৱা তৰোৱাল, জিলিকা বৰছা, হত হোৱা লোকসমূহ আৰু দ’ম হৈ থকা বৃহৎ মৃত-দেহবোৰ; মৰা শৱবোৰৰ সীমা নাই, তেওঁলোকৰ শৱৰ ওপৰত তেওঁলোকৰ আক্ৰমাণকাৰীসকলে উজুটি খায়। 4ইয়াৰ সংঘটিত হোৱাৰ কাৰণ হ’ল, যে পৰম সুন্দৰী যি মায়াবিনী বেশ্যাই নিজৰ বেশ্যা কৰ্ম্মৰ দ্বাৰাই জাতিসকলক আৰু নিজৰ মায়াকাৰ্য্যৰ দ্বাৰাই প্রজাসকলক বেচে, তাইৰ অধিক বেশ্যাকৰ্মৰ কাৰণে এইবোৰ ঘটিছে।\n5বাহিনীসকলৰ যিহোৱাই কৈছে, “চোৱা, মই তোমাৰ বিপক্ষে; মই তোমাৰ কাপোৰৰ আঁচল তোমাৰ মুখৰ ওপৰলৈকে দাঙি তোমাক অনাবৃতা কৰিম; মই জাতিসকলক তোমাৰ বিবস্ত্ৰতা আৰু ৰাজ্যক তোমাৰ লাজ দেখুৱাম । 6আৰু মই তোমাৰ ওপৰত ঘিণলগীয়া মইলা বস্তু পেলাই তোমাক ঘৃণনীয় কৰিম; মই তোমাক মানুহে ঠৰ লাগি চাই থকা বস্তু যেন স্থাপন কৰিম । 7তেতিয়া এনে ঘটিব, যে যি কোনোৱে তোমালৈ চাব, তেওঁ তোমাৰ পৰা পলাব আৰু ‘নীনবি বিনষ্ট হ’ল বুলি ক’ব; কোনে তাইৰ কাৰণে বিলাপ কৰিব?’ মই ক’ৰ পৰা তোমাৰ কাৰণে শান্ত্বনা দিওঁতা লোক বিচাৰি আনিম?”\n8হে নীনবি, তুমি জানো যি থিব্‌চ (নো-আমোন) নীল নদীবোৰৰ মাজত সজা আছিলা, যাৰ চাৰিওফালে জলসমূহ আছিল, যাৰ কোঁঠ সাগৰ আৰু গড় সমুদ্ৰ, সেই থিব্‌চতকৈ (নো-আমোনতকৈ) তুমি জানো উত্তম? 9কুচ আৰু মিচৰ তাইৰ ক্ষমতা আছিল আৰু সেয়ে অসংখ্য আছিল; পুটীয়া আৰু লূবীয়া তাইৰ মিত্র আছিল।\n10তথাপি তাইক (থিব্‌চক) নিয়া হৈছিল, তাই বন্দী-অৱস্থালৈ গ’ল, তাইৰ আটাই শিশুসকলক আলিৰ মূৰত আছাৰি ডোখৰ ডোখৰ কৰা হ’ল; শত্ৰুবোৰে তাইৰ সম্ভ্ৰান্ত লোকসকলৰ বাবে চিঠী খেলিলে আৰু তাইৰ আটাই বৰ লোকসকলক শিকলিৰে বন্ধা হ’ল। 11তুমিও মতলীয়া হ’বা; নিজকে লুকুৱাই ৰাখিবলৈ চেষ্টা কৰিবা; তুমি শত্ৰুৰ ভয়ত আশ্রয় লবলৈ এটা দুৰ্গ বিচাৰিবা ।\n12তোমাৰ আটাই কোঁঠ আগতিয়া গুটি লগা ডিমৰু গছৰ নিচিনা হ’ব: যদি সেইবোৰ জোকাৰ খাই, তেতিয়া সেইবোৰ খাওঁতাৰ মুখত পৰে । 13চোৱা, তোমাৰ মাজত থকা প্ৰজাসকল মহিলাসকলৰ নিচিনা; তোমাৰ দেশৰ দুৱাৰবোৰ শত্ৰুবোৰৰ কাৰণে বহলকৈ মেলা আছে; অগ্নিয়ে তোমাৰ দুৱাৰবোৰৰ ডাংবোৰ গ্ৰাস কৰিলে ।\n14অৱৰোধ কালৰ কাৰণে তুমি পানী তুলি থোৱা; তোমাৰ কোঁঠবোৰ দৃঢ় কৰা, বোকালৈ গৈ বোকা খচা; ইটাৰ ভটাবোৰ মেৰামতি কৰা। 15সেই ঠাইতে অগ্নিয়ে তোমাক গ্ৰাস কৰিব আৰু তৰোৱালে তোমাক ছেদন কৰিব। ফৰিঙৰ দৰে তোমাক খাই পেলাব; তুমি ফৰিঙ আৰু কাকতী ফৰিঙৰ নিচিনা বহুসংখ্যক হোৱা।\n16তুমি আকাশৰ তৰাবোৰতকৈ তোমাৰ বণিকসকলক অধিক কৰিলা; কিন্তু তেওঁলোক ফৰিংবোৰৰ নিচিনা: তেওঁলোকে দেশ লুন্ঠণ কৰি তাৰ পাছত উড়ি গুচি যাই। 17তোমাৰ ৰাজকুমাৰসকল কাকতী ফৰিঙৰ সংখ্যাবোৰৰ নিচিনা আৰু তোমাৰ সেনাপতিসকল এনে ফৰিঙৰ নিচিনা যি ফৰিঙে জাৰৰ দিনা বেৰাত আশ্ৰয় লয় - কিন্তু যেতিয়া বেলি উদয় হয়, তেতিয়া তেওঁলোকে যি ঠাইলৈ উড়ি যায়, সেই ঠাইৰ বিষয়ে কোনেও নাজানে।\n18হে অচূৰৰ ৰজা, তোমাৰ ভেড়া-ৰখীয়াবোৰ টুপনিত আছে; তোমাৰ প্ৰধানলোকসকলে বিশ্ৰাম কৰি আছে। তোমাৰ প্ৰজাবোৰ পৰ্ব্বতৰ ওপৰত গোট গোট হ’ল, কিন্তু তেওঁলোকক একেলগে গোট খোৱাবলৈ কোনো নাই। 19তোমাৰ ঘা সুস্থ হ’বলৈ কোনো সম্ভাৱনা নাই। তোমাৰ ঘা অত্যন্ত। তোমাৰ বিষয়ে বাৰ্ত্তা শুনা সকলোৱে তোমালৈ হাত-তালি দিব; কাৰণ কোনে তোমাৰ অনৰ্গল দুষ্কৰ্মৰ পৰা মুক্তি পাইছে?


স্পিৰুলিনাৰ লাভালাভবোৰ কি, পাউডাৰ কেনেদৰে ব্যৱহাৰ কৰিব লাগে আৰু এইটো কিবাবে ভাল? -\nস্পিৰুলিনাৰ লাভালাভবোৰ কি, পাউডাৰ কেনেদৰে ব্যৱহাৰ কৰিব লাগে আৰু এইটো কিবাবে ভাল?\nস্পিৰুলিনাৰ লাভালাভবোৰ বিশেষজ্ঞ গৱেষক যেনে ইব্ৰাহিম চাৰাচোগ্লু, আহামেত মৰাণকি আৰু সুনা দুমানকায়াৰ দ্বাৰা কলেষ্টেৰলৰ পৰা চুলি আৰু ছালৰ যত্নৰ পৰা বহুতো বিষয়ত আলোকপাত কৰা হয়। এই প্ৰবন্ধত, আমি স্পিৰুলিনা কি, ইয়াৰ লাভালাভ আৰু পাৰ্শ্বক্ৰিয়া কি, ইয়াক কেনেদৰে ব্যৱহাৰ কৰিব লাগে আৰু ইয়াৰ বাবে কি ভাল সেই প্ৰশ্নবোৰৰ উত্তৰ দিবলৈ চেষ্টা কৰিছিলোঁ।\nডাষ্ট, কেপচুল আৰু সেউজীয়া স্পিৰুলিনা\nস্পিৰুলিনা কি আৰু ইয়াৰ লাভালাভবোৰ কি?\nচাইনোবেক্টেৰিয়া বা নীলা-সেউজীয়া শৈবাল হিচাপে শ্ৰেণীবদ্ধ কৰা, স্পিৰুলিনা বহু শতাব্দী ধৰি আন দেশত খাদ্যৰ উৎস হিচাপে ব্যৱহাৰ কৰা হৈছে। স্পিৰুলিনা কেপচুল বোৰ টেবলেট আৰু পাউডাৰ ৰূপত পোৱা যায় আৰু কিছুমান খাদ্য আৰু পানীয়ত অন্তৰ্ভুক্ত কৰা হয়, যেনে শক্তি বাৰ আৰু পপকৰ্ণ।\nস্পিৰুলিনাত বেছিভাগ প্ৰ'টিন থাকে য'ত আমাৰ শৰীৰৰ বাবে প্ৰয়োজনীয় সকলো এমিনো এচিড থাকে। ই ভিটামিন, খনিজ আৰু সক্ৰিয় যৌগতো সমৃদ্ধ যিয়ে আমাৰ স্বাস্থ্যৰ ওপৰত লাভজনক প্ৰভাৱ দিয়ে।\nস্পিৰুলিনা আন বেছিভাগ জৰাজ জীৱৰ তুলনাত প্ৰতিকূল চৰম অৱস্থাত বৃদ্ধি হ'ব পাৰে। ইয়াক সাধাৰণতে কৃত্ৰিম বা প্ৰাকৃতিক হ্ৰদত খেতি, কটা আৰু হিমায়িত আৰু শুকোৱা হয়।\nস্পিৰুলিনাত 60% প্ৰ'টিন থাকে আৰু বেছিভাগ পাচলিতকৈ প্ৰ'টিনৰ এক সমৃদ্ধ উৎস, আৰু লগতে বিটা-কেৰোটিন, বিভিন্ন খনিজ আৰু গামা লিনোলেনিক এচিড, এক অত্যাৱশ্যকীয় ফেটি এচিডৰ এক ভাল উৎস।\nপাউডাৰ, পানী ত মিহলি আৰু সেউজীয়া স্পিৰুলিনা\nস্পিৰুলিনা আৰু বি12 অভাৱৰ বাবে লাভালাভ\nস্পিৰুলিনা প্ৰায়ে ভেগান প্ৰ'টিন আৰু ভিটামিন বি১২ ৰ উৎস হিচাপে ব্যৱহাৰ কৰা হয়। যদিও ই সমলৰ ক্ষেত্ৰত B12 সমৃদ্ধ, যদি B12 অভাৱৰ উৎস হৈছে অৱশোষণৰ অভাৱ হয় তেন্তে ই বেছি সহায় নকৰিব। সেয়েহে, অৱশোষণৰ সমস্যাৰ বাবে ভিটামিন B12 অভাৱৰ বাবে চিকিৎসকৰ পৰামৰ্শবোৰ অনুসৰণ কৰাটো নিশ্চিত হ'ব।\nআপোনাক আগ্ৰহ ীয় কৰিব পৰা প্ৰবন্ধ: B12 সমৃদ্ধ ৰঙা বন্ধাকপি\nআপোনাক আগ্ৰহ ীয় কৰিব পৰা প্ৰবন্ধ: শিশুৰ ভিটামিন বি12 অভাৱ\nস্পিৰুলিনা হৃদযন্ত্ৰ, যকৃত আৰু মস্তিষ্কৰ বাবে বন্ধুত্বপূৰ্ণ\nই দেখুৱায় যে স্পিৰুলিনাই যকৃতৰ চৰ্বি হ্ৰাস কৰে আৰু লিপিড আৰু গ্লুকোজ বিপাক উন্নত কৰোঁতে হৃদযন্ত্ৰক সুৰক্ষিত কৰে। পশুঅধ্যয়নো অতি প্ৰতিশ্ৰুতিদায়ক, কিয়নো স্পিৰুলিনাৰ স্নায়বিক বিকাৰৰ ক্ষেত্ৰত সাধাৰণতে ব্যৱহৃত ৰেফাৰেন্স ঔষধৰ একে সম্ভাৱনা থকা দেখা গৈছে। এই প্ৰভাৱবোৰে আৰ্থ্ৰাইটিছ আৰু ৰোগ প্ৰতিৰোধ ক্ষমতাৰ ওপৰত স্পিৰুলিনাৰ লাভালাভত অৰিহণা দিয়ে।\nসেউজীয়া পাউডাৰ স্পিৰুলিনা\nস্পিৰুলিনাৰ লাভালাভবোৰ কি ৰোগৰ বাবে ভাল?\nযদিও স্পিৰুলিনাৰ লাভালাভৰ দাবী বেছি আছিল, যদি ই ইয়াৰ পুষ্টিগত পৰিমাণৰ ভিতৰত সীমাবদ্ধ থাকে, তেন্তে আমাৰ ইয়াৰ বিষয়ে কম চিন্তা হ'ব। অৱশ্যে, উচ্চ কলেষ্টেৰল, উচ্চ ৰক্তচাপ, ডায়েবেটিচ, হতাশা, ভাইৰেল হেপাটাইটিছ আৰু পুষ্টিহীনতাৰ দৰে কিছুমান স্থিতি প্ৰতিহত, চিকিৎসা বা নিৰাময় কৰিবলৈ স্পিৰুলিনাক উৎসাহিত কৰা হয়।\nতদুপৰি, ই ৰোগ প্ৰতিৰোধ প্ৰণালী শক্তিশালী কৰে আৰু বৃক্ক আৰু যকৃতৰ কাৰ্য উন্নত কৰে বুলি কোৱা হয়। সমস্যাটো হ'ল যে এই দাবীবোৰ সমৰ্থন কৰিবলৈ কম বা কোনো বৈজ্ঞানিক প্ৰমাণ নাই। বহুতো দাবী পৰীক্ষা কৰা হৈছে, কিন্তু বেছিভাগ পৰীক্ষণ সৰু, দুৰ্বলভাৱে ডিজাইন কৰা বা অবিৱৰ্তী।\nস্পিৰুলিনা আৰু শক্তি বৃদ্ধি\nভিটামিন আৰু খনিজ ৰ উচ্চ ঘনত্বৰ বাবে, স্পিৰুলিনাই প্ৰায়ে আমাৰ অস্থস্থআধুনিক আহাৰৰ ফলস্বৰূপে দেখা পোৱা অভাৱৰ মোকাবিলা কৰাত সহায় কৰে।\n5G-ৰ পৰামৰ্শ দিয়া দৈনিক পালিটোত অনুমোদিত দৈনিক লোহা গ্ৰহণৰ এটা ভাল অংশ (37%), ভিটামিন এ (ইয়াৰ আগৰ ৰূপত 74%) আৰু ভিটামিন B12 (21%) অন্তৰ্ভুক্ত থাকে। ই ঘনত্ব শক্তি বৃদ্ধি কৰাত সহায় কৰে আৰু আমাৰ শৰীৰত কাম কৰা এনজাইমেটিক প্ৰতিক্ৰিয়া সমৰ্থন কৰে।\nস্পিৰুলিনাৰ অন্যান্য ভিটামিন, খনিজ আৰু ৰঞ্জকৰ সমৃদ্ধিয়েও ব্যক্তি এজনৰ শক্তি বৃদ্ধি কৰাত অৰিহণা দিয়ে।\nডাঠ সেউজীয়া পাউডাৰ আৰু পিল আকৃতিৰ স্পিৰুলিনা\nস্পিৰুলিনা আৰু ৰোগ প্ৰতিৰোধ প্ৰণালী\nৰোগ প্ৰতিৰোধ প্ৰণালী হৈছে সেই প্ৰণালী যাৰ দ্বাৰা আমাৰ শৰীৰে বেক্টেৰিয়া, ভাইৰাছ আৰু অন্যান্য পৰজীৱীকে ধৰি সকলো প্ৰকাৰৰ ৰোগাণুজীৱৰ আক্ৰমণৰ বিৰুদ্ধে, কৰ্কট কোষ আৰু ই বিদেশী হিচাপে চিনাক্ত কৰা আন সকলো বস্তুৰ বিৰুদ্ধে প্ৰতিৰক্ষা কৰে।\nসন্তুলিত আহাৰৰ এটা চাবি হৈছে কাৰ্যকৰী ৰোগ প্ৰতিৰোধ কাৰ্য আৰু পুষ্টিৰ অভাৱ, যি ৰোগ প্ৰতিৰোধ ক্ষমতা ৰক্ষা কৰাৰ ক্ষমতা যথেষ্ট হ্ৰাস কৰে।\nবিদেশী আক্ৰমণ চিনাক্ত হ'লে স্পিৰুলিনাৰ লাভালাভবোৰে ৰোগ প্ৰতিৰোধ প্ৰণালী সক্ৰিয় কৰে। এণ্টিভাইৰেল এজেণ্ট হিচাপে, ই শৰীৰৰ কোষত ভাইৰাছৰ অভ্যৰ্থনা, প্ৰৱেশ আৰু প্ৰসাৰ প্ৰতিহত কৰে আৰু প্ৰতিটো পদক্ষেপত ভাইৰাছৰ সৈতে যুঁজ কৰে।\nস্পিৰুলিনা আৰু কৰ্কট ৰোগৰ বাবে লাভালাভ\nকৰ্কট ৰোগ সম্পৰ্কীয় মৃত্যুৰ 1/3 তকৈঅধিক পুষ্টিয়ে ভূমিকা পালন কৰে। এক বিভিন্ন, সন্তুলিত আহাৰে বহুতো পুষ্টি প্ৰদান কৰে যিয়ে পৰম্পৰাগত কৰ্কট ৰোগৰ চিকিৎসাঅধিক কাৰ্যকৰী কৰে, আনহাতে একে সময়তে তেওঁলোকৰ পাৰ্শ্বক্ৰিয়া হ্ৰাস কৰে।\nব্যক্তি এজনৰ আহাৰত অপৰ্যাপ্ত এণ্টিঅক্সিডেণ্টৰ ফলত এই চাপ অতি ডাঙৰ আৰু অৱশেষত ৰোগগত হ'ব পাৰে, য'ত কৰ্কট কোষৰ প্ৰসাৰৰ আশংকা থাকে। এণ্টিঅক্সিডেণ্টৰ বাবে স্পিৰুলিনাৰ কৰ্কট ৰোগ বিৰোধী ক্ষমতা বহুতো অধ্যয়নৰ দ্বাৰা প্ৰমাণিত হৈছে।\nকৰ্কট ৰোগৰ প্ৰতিৰোধ আৰু চিকিৎসাত β-কেৰোটিন, জেক্সান্টিন, ফিকোচিয়ানিন আৰু এনজাইম (যেনে চুপাৰঅক্সাইড ডিস্মুটেজ) আৰু আনকি মেলানোজেনিক প্ৰতিৰোধ হিচাপে (ইউভি-বি ৰশ্মিৰ ক্ষতিকাৰক প্ৰভাৱৰ বিপৰীতে) ব্যৱহাৰ কৰিব পাৰি।\nসেউজীয়া পাউডাৰ, পানী আৰু পিল আকৃতিৰ স্পিৰুলিনাত মিহলি কৰা\nস্পিৰুলিনা আৰু ভাইৰাছ (এইচআইভি, হাৰ্পিচ)\nওপৰত আলোচনা কৰাৰ দৰে, স্পিৰুলিনাই ৰোগ প্ৰতিৰোধ প্ৰণালীশক্তিশালী কৰিব পাৰে। এইচআইভি ৰোগীৰ ওপৰত বহুতো অধ্যয়ন কৰা হৈছে আৰু স্পিৰুলিনাই তেওঁলোকৰ বাবে বহুতো লাভালাভ প্ৰদান কৰে। ৰোগ প্ৰতিৰোধ প্ৰণালীকোষৰ পৰিমাণ বৃদ্ধি কৰা আৰু প্ৰচলন হৈ থকা ভাইৰাছৰ পৰিমাণ হ্ৰাস কৰাত ইয়াৰ প্ৰভাৱ থকা দেখুওৱা হৈছে।\nস্পিৰুলিনা, ডায়েবেটিচ, মেদবহুলতা আৰু উচ্চৰক্তচাপ\nস্পিৰুলিনাৰ দ্ৰৱণীয় পালি উপবাসৰ ৰক্ত শৰ্কৰাৰ স্তৰ হ্ৰাস কৰাত সহায় কৰিবলৈ দেখুওৱা হৈছে, আৰু গ্লুকোজ ব্যৱহাৰৰ পিছত ৰক্ত শৰ্কৰাৰ স্তৰ হ্ৰাস কৰাত এক অদ্ৰৱণীয় পালি প্ৰমাণিত হয়। স্পিৰুলিনাই ডায়েবেটিক ৰোগীৰ ক্ষেত্ৰত দেখা পোৱা বৃক্কৰ ক্ষতি প্ৰতিহত কৰাত সহায় কৰে আৰু ওজন বৃদ্ধি সীমিত কৰি সম্পৰ্কিত ৰোগসীমিত কৰে।\nআপুনি আগ্ৰহী হ'ব পাৰে: ডায়েবেটিক ৰোগীসকলে এভাকাডো খাব পাৰে নেকি?\nআপুনি আগ্ৰহী হ'ব পাৰে: ডালিম চেনী বৃদ্ধি কৰে?\nস্পিৰুলিনা আৰু চুলিৰ বাবে লাভালাভ\nস্পিৰুলিনাৰ লাভালাভবোৰ ভিটামিন এ, বি5 আৰু বি8, β-কেৰোটিন, মেংগানিজ আৰু জিংকৰ সমলৰ পৰা আহে। এই সকলোবোৰৰ সকলোবোৰত জনা বিশেষত্ব আছে যি, চুলি হেৰুওৱা আৰু বগা সীমিত কৰাৰ উপৰিও, ক্ষতিগ্ৰস্ত চুলি পুনৰুদ্ধাৰ কৰে আৰু ৰিগলমেন্ট বৃদ্ধি কৰে। তেওঁলোকে চুলি মসৃণ আৰু উজ্জ্বল কৰি তোলে। স্পিৰুলিনাই এনেদৰে চুলিৰ স্বাস্থ্য আৰু সৌন্দৰ্য দুয়োটাত অৰিহণা দিয়ে আৰু আনকি টাক হোৱাৰ বিকাশ সীমিত কৰাত সহায় কৰিব পাৰে।\nআপুনি আগ্ৰহী হ'ব পাৰে: চুলিৰ ক্ষতিৰ বাবে আপেল চিডাৰ ভিনেগাৰৰ লাভালাভ\nআপুনি আগ্ৰহী হ'ব পাৰে: চুলিলৈ নেটলে চাবোনৰ লাভালাভ\nস্পিৰুলিনা কেপচুলৰ ক্ষতি আৰু পাৰ্শ্বক্ৰিয়া কি?\nএইটো জনা গৈছে যে অনুমোদিত পালিত ব্যৱহাৰ কৰিলে স্পিৰুলিনা কেপচুল আৰু পাউডাৰৰ অতি কম পাৰ্শ্বক্ৰিয়া হয়। কিন্তু এনে শৈবালত তাত্ত্বিকভাৱে এমিনো এচিড ফেনিলালনিনি থাকিব পাৰে, আৰু সেয়েহে ফেনাইলকেটিনাইড (পিকেইউ) থকা লোকসকলে ব্যৱহাৰ কৰিবলৈ অসুবিধাজনক হ'ব পাৰে, এক বিপাকীয় বিকাৰ য'ত শৰীৰে ফেনিলালানিনক মেটাবলিজ কৰিব নোৱাৰে। যদি আপুনি স্পিৰুলিনা ব্যৱহাৰ কৰি আছে, আপোনাৰ স্বাস্থ্য সেৱা পেছাদাৰীক জনাওক কিয়নো ই আপুনি গ্ৰহণ কৰিব পৰা অন্যান্য ঔষধৰ সৈতে বাৰ্তালাপ কৰিব পাৰে।\nপ্ৰতিদিনে স্পিৰুলিনা কিমান আৰু কেনেকৈ ব্যৱহাৰ কৰিব লাগে?\nইয়াৰ প্ৰভাৱৰ অনুসন্ধান কৰা অধ্যয়নত চিনাক্ত কৰা স্পিৰুলিনাৰ দৈনিক গ্ৰহণৰ পৰিমাণ যথেষ্ট বেলেগ হয়। এইটো পোৱা গৈছে যে স্পিৰুলিনা, সাধাৰণতে প্ৰতিদিনে 1-8 গ্ৰামৰ ভিতৰত, কিছু প্ৰভাৱ পেলাইছে। বিশেষভাৱে সামগ্ৰিক পালি বোৰ ৰোগ বা ইয়াক ব্যৱহাৰ কৰা অন্যান্য পৰিস্থিতিৰ ওপৰত নিৰ্ভৰ কৰে:\nকলেষ্টেৰলৰ স্তৰ হ্ৰাস কৰাৰ বাবে প্ৰতিদিনে 1-8 গ্ৰামৰ পৰিসৰৰ হাৰ উপযোগী হ'ব পাৰে।\nপেশী শক্তিশালী কৰিবলৈ প্ৰতিদিনে 2-7.5 গ্ৰাম পৰিমাণ উপযোগীভাৱে ব্যৱহাৰ কৰা হৈছিল।\nৰক্ত শৰ্কৰাৰ বাবে, অৰ্থাৎ ডায়েবেটিচ, প্ৰতিদিনে2গ্ৰাম পৰিমাণত অতি মৃদু প্ৰভাৱ প্ৰাপ্ত কৰা হৈছিল।\nৰক্তচাপ ৰক্তচাপ ৰোগৰ বাবে, ইয়াক প্ৰতিদিনে 3.5-4.5 গ্ৰাম পালিৰ ওপৰত প্ৰভাৱিত কৰিব পাৰি।\nযকৃতৰ চৰ্বিৰ প্ৰভাৱ প্ৰতিদিনে 4.5 গ্ৰাম পালিৰ ক্ষেত্ৰত দেখা গৈছিল।\nস্পিৰুলিনা দিনত এবাৰ বা সৰু পালিত দিনত কেইবাবাৰ গ্ৰহণ কৰিব লাগে নে নাই সেয়া নিৰ্ধাৰণ কৰিবলৈ অধিক গৱেষণাৰ প্ৰয়োজন। এইটো ওপৰোক্ত সৰ্বাধিক পালি অতিক্ৰম কৰাৰ পৰামৰ্শ দিয়া নহয়, কিয়নো এই স্তৰৰ বাহিৰত কোনো গুৰুত্বপূৰ্ণ লাভালাভ ৰেকৰ্ড কৰা হোৱা নাই।\nসম্পদ 1, সম্পদ 2, সম্পদ 3, সম্পদ 4, সম্পদ 5\nউদ্বেগ এন চাপ ভ্যান হেট অপ নাচুৰলিজকে উইজে জৱাংগাৰ ৱৰ্ডেন অপ ইন গেভঅৰ্ডাৰেড লিফটিজড »\n« শিশুৱে পাৰ্ছলে পায় নেকি? কেতিয়া শিশুৱে পাৰ্ছলে খাব পাৰে?


ভাৰতত বন্ধ হ’ব নেকি Facebook, Instagram? আজি অন্ত পৰিব চৰকাৰে কোম্পানীবোৰক বান্ধি দিয়া সময়সীমা– News18 Assam\nভাৰতত বন্ধ হ’ব নেকি Facebook, Instagram? আজি অন্ত পৰিব চৰকাৰে কোম্পানীবোৰক বান্ধি দিয়া সময়সীমা\n»ভাৰতত বন্ধ হ’ব নেকি Facebook, Instagram? আজি অন্ত পৰিব চৰকাৰে কোম্পানীবোৰক বান্ধি দিয়া সময়সীমা\nUpdated:May 25, 2021, 1:24 PM IST\n২৫ ফেব্ৰুৱাৰীত তথ্য প্ৰযুক্তি মন্ত্ৰণালয়ে কেতবোৰ নতুন নিয়ম পালন কৰিবলৈ ছচিয়েল মিডিয়া প্লেটফৰ্মসমূহক তিনি মাহৰ সময়সীমা বান্ধি দিছিল, যি ২৫ মে'ত অৰ্থাৎ আজি অন্ত পৰিব।\nতথ্য গোপনীয়তাক লৈ নিৰন্তৰ বাতৰিৰ শিৰোনাম দখল কৰি আহিছে জনপ্ৰিয় ছচিয়েল মিডিয়া এপ ফেচবুক, টুইটাৰ আৰু ইনষ্টাগ্ৰামেও। এইবাৰ ভাৰতত এই এপ কেইটা নিষিদ্ধ হোৱাৰ সময় ওচৰ চাপি আহিছে বুলি কৈ থকা হৈছে। দৰাচলতে, ২৫ ফেব্ৰুৱাৰীত তথ্য প্ৰযুক্তি মন্ত্ৰণালয়ে কেতবোৰ নতুন নিয়ম পালন কৰিবলৈ ছচিয়েল মিডিয়া প্লেটফৰ্মসমূহক তিনি মাহৰ সময়সীমা বান্ধি দিছিল, যি ২৫ মে'ত অৰ্থাৎ আজি অন্ত পৰিব। তেনেস্থলত এপ কেইটাই কোনো সিদ্ধান্ত গ্ৰহণ নকৰাত আগন্তুক দুদিনৰ ভিতৰত নিষিদ্ধ হোৱাৰ সম্ভাৱনা প্ৰকট হৈছে।\n৩ মাহৰ ভিতৰত ডিজিটেল কণ্টেণ্ট নিয়ন্ত্ৰণ কৰিবলৈ আৰু এপসমূহৰ কাৰ্যক্ষেত্ৰ ভাৰতত থাকিবলৈ দেশৰ তথ্য প্ৰযুক্তি মন্ত্ৰণালয়ৰ তৰফৰ পৰা কেন্দ্ৰীয় চৰকাৰে ২০২১ চনৰ ২৫ ফেব্ৰুৱাৰীত অনুপালন বিষয়া, নোডেল বিষয়া আদি নিয়োগ কৰিবলৈ কৈছিল। লগতে বান্ধি দিছিল এইকেইটা নিয়ম -\n>> চৰকাৰে দিয়া আদেশৰ অধীনত, কোম্পানীবোৰে অনুপালন বিষয়া নিয়োগ কৰিব লাগিব আৰু তেওঁলোকৰ নাম আৰু যোগাযোগ ঠিকনা ভাৰতৰ হ'ব লাগিব, অভিযোগ নিষ্পত্তি, আপত্তিজনক কণ্টেণ্ট নিৰীক্ষণ, অনুপালন প্ৰতিবেদন আৰু আপত্তিজনক কণ্টেণ্ট আঁতৰাব লাগিব।\n>> নতুন নিয়মৰ অধীনত, প্ৰতিৰক্ষা মন্ত্ৰালয়, বৈদেশিক পৰিক্ৰমা মন্ত্ৰালয়, গৃহ মন্ত্ৰালয়, তথ্য সম্প্ৰচাৰ মন্ত্ৰালয়, আইন, তথ্য প্ৰযুক্তি আৰু মহিলা আৰু শিশু বিকাশ মন্ত্ৰালয়ৰ লোকসকলক লৈ এখন সমিতিও গঠন কৰা হ'ব। তেওঁলোকৰ আচৰণ বিধি উলংঘনৰ অভিযোগ বিচাৰ কৰাৰ অধিকাৰ থাকিব।\n>> নতুন নিয়মবোৰৰ ভিতৰত আছে যিকোনো অভিযোগ গ্ৰহণ কৰাৰ ২৪ ঘণ্টাৰ ভিতৰত অভিযোগ নিস্পত্তি কৰা আৰু ১৫ দিনৰ ভিতৰত নিজস্ব পদক্ষেপ বা পদক্ষেপ নলোৱাৰ কাৰণবোৰ বৰ্ণনা কৰা।\nচৰকাৰৰ এই নিৰ্দেশৰ পিছতে একাংশ প্লেটফৰ্মে ছয় মাহৰ সময় বিচৰাৰ বিপৰীতে আন একাংশই আমেৰিকা যুক্তৰাষ্ট্ৰস্থিত তেওঁলোকৰ মুখ্য কাৰ্যালয়ৰ নিৰ্দেশনাৰ বাবে অপেক্ষা কৰি থকা বুলি উল্লেখ কৰিছিল ।\nভাৰতীয় এপ KOO–এ প্ৰৱৰ্তন কৰিছে নতুন নিয়ম -\nসূত্ৰ অনুসৰি, এই ছচিয়েল মিডিয়া প্লেটফৰ্মবোৰে এতিয়ালৈকে নতুন নিয়মবোৰ কাৰ্যকৰী কৰা নাই। যদিও ভাৰতীয় মাইক্ৰ'ব্লগিং ছাইট KOOএ শনিবাৰে জনায় যে ই এই মাহৰ শেষৰ ফালে নিৰ্ধাৰিত সময়সীমাৰ আগতেই ডিজিটেল প্লেটফৰ্মৰ বাবে দিয়া সকলো নতুন নিৰ্দেশনা অনুসৰণ কৰিছে তেওঁলোকে। যি আন কোনো ছচিয়েল মিডিয়া প্লেটফৰ্মে এতিয়ালৈকে এনে কৰা নাই।\nইপিনে জানিব পৰা মতে যিকোনো কোম্পানীয়ে এই নিয়মবোৰ পালন কৰাত ব্যৰ্থ হ'লে তেওঁলোকৰ মধ্যৱৰ্তী স্থিতিৰ সমাপ্তি হ'ব পাৰে আৰু তেওঁলোকৰ বিৰুদ্ধে অপৰাধমূলক ব্যৱস্থা ল'ব পাৰি। লগতে, সূত্ৰসমূহে কৈছিল যে যদি কোম্পানীবোৰে ২৬ মে'ৰ ভিতৰত এই নতুন নিয়মবোৰ পালন কৰাত বিফল হয়, তেওঁলোকে তথ্য প্ৰযুক্তি আইনৰ ধাৰা ৭৯ৰ অধীনত তেওঁলোকক প্ৰদান কৰা নিৰাপত্তা হেৰুৱাব পাৰে।\nFirst published: May 25, 2021, 1:24 PM IST


নাগৰিকপঞ্জীৰ খচৰা আৰু মিঠাই - Mahabahu.com\nঅসম আন্দোলনৰ আৰম্ভণিৰো আগৰে পৰাই অসমৰ জাতীয় জীৱনৰ সমস্যাৰ সৈতে কলমেৰে তথা অন্যান্য ধৰণে জড়িত হৈ আছিলো হেতুকেই ১৯৮৫ চনৰ ‘অসম চুক্তি’ খনক লৈ মুঠেও সুখী হোৱা নাছিলো বাবেই শ্ৰদ্ধাৰ সৌৰভ কুমাৰ চলিহা ওৰফে সুৰেন্দ্ৰ নাথ মেধিৰ সৈতে (আৰু ডঃ আনন্দ বৰবৰাদেৱো আছিল) অসম চুক্তিৰ বিৰোধীতা কৰি The Sentinel কাকতত চুক্তিখন স্বাক্ষৰিত হোৱাৰ পিছতেই লেখা প্ৰকাশ কৰিছিলো আৰু সম্ভৱতঃ সেয়াই আছিল প্ৰথম লিখিত প্ৰতিবাদ।\nঅসম চুক্তিৰ দৰে এখন চুক্তিৰ বাবে ৮৫৫ জন শ্বহীদ হোৱা নাছিল বা এখন আই-আই-টি, এটা শোধনাগাৰ, দুখন বিশ্ববিদ্যালয়, এখন কলাক্ষেত্ৰ, এখন অগপ চৰকাৰ ইত্যাদিৰ বাবে অসম আন্দোলনটোও হোৱা নাছিল। সমগ্ৰ অসম সেইসময়ত এক অবুজ উন্মাদনাত উটি গৈছিল, গতিকে আমাৰ প্ৰতিবাদ, নিবাৰণ বৰাৰ প্ৰতিবাদ, অতুল বৰাহতৰ প্ৰতিবাদ কাৰো কাণত পৰা নাছিল। অসম চুক্তিৰ ফলাফল আমি দেখিবলৈ পালো বাবে এতিয়া চৰ্চা নকৰো। এইখিনি কথা এইকাৰণেই উল্লেখ কৰিলো- যিহেতু এতিয়া নাগৰিকপঞ্জীৰ খচৰাৰ প্ৰকাশ হোৱাৰ পিছত এক অন্য অবুজ উন্মাদনাত অসম উটি-ভাহি আছে আৰু সেই সময়তেই নাগৰিকপঞ্জী সম্পৰ্কে দুষাৰ কবলৈ ওলাইছো; আৰু ভাবিছো- অকাৰণত মিঠাই বিতৰণ হৈ থকা অসমত মই কবলৈ ওলোৱা কথাখিনিৰ কোনোবাই জানো গুৰুত্ব দিব!! তথাপিও কৈ থব বিচাৰিছো ।\nনাগৰিকপঞ্জীৰ খচৰা প্ৰকাশ হোৱাৰ লগে লগেই অসমত হুলস্থুল নহলেও অসমৰ বাহিৰত অসমৰ বিষয়ে কোনোকালে চিন্তা নকৰা বিভিন্ন সংগঠন, দল, ব‍্যক্তি আদিয়ে অসমৰ ৪০ লাখ ‘নাগৰিকত্বহীন’ লোকক লৈ অৰণ‍্যৰোদন কৰিবলৈ আৰম্ভ কৰিছে তথা এইসকলক কেন্দ্ৰ কৰি ‘ৰোহিংগা’সদৃশ সমস্যাৰ উদ্ভৱ হ’ব, বিশ্বই হাঁহিব, ইত্যাদি মতামত ডাঙি ধৰি এক অন্য পৰিস্থিতিৰ সৃষ্টি কৰিবলৈ বিচাৰিছে; আৰু অসমত আমি আনন্দত উটি গৈছো তথা কোন কোন কৃতিত্বৰ পাত্ৰ – সেইবিষয়ে গৱেষণা আৰম্ভ কৰিছো। ইয়াৰ মাজতে মূল বিষয়টো তল পৰি গৈছে আৰু সেই বিষয়টো হ’ল-এইধৰণৰ নাগৰিকপঞ্জীৰ বাবে অসম আন্দোলন হোৱা নাছিল, যিদৰে ‘অসম চুক্তি’ৰ দৰে এখন চুক্তিৰ বাবে অসম আন্দোলন হোৱা নাছিল বা ৮৫৫ জন শ্বহীদ হোৱা নাছিল।\nমূল বিষয়টো হ’ল- যি ৪০ লাখ লোক নাগৰিকপঞ্জীৰ পৰা বাদ পৰিছে, তেওঁলোক কোন? এই প্ৰশ্ন উঠিলেই উচ্চতম ন‍্যায়ালয়ৰ নাম লৈ কোৱা হয় যে উচ্চতম ন‍্যায়ালয়ৰ তত্ত্বাৱধানত নাগৰিকপঞ্জী প্ৰস্তুত কৰা হৈছে বাবে এনেবোৰ প্ৰশ্ন কোনেও নকৰাই ভাল! উচ্চতম ন‍্যায়ালয়ে নাগৰিকপঞ্জী প্ৰস্তুত কৰা নাই, উচ্চতম ন‍্যায়ালয়ে তত্ত্বাৱধানৰ নামত ‘Content’ আৰু ‘Process’ পৰ্যবেক্ষণ হে কৰিছে, ঘৰে ঘৰে ন‍্যায়াধীশৰ অধীনস্থ বিষয়া-কৰ্মচাৰী যোৱা নাই, ন‍্যায়াধীশে নিযুক্তি দি ‘Data Entry’ কৰোৱা নাই, ইত্যাদি। শুনামতে, Data Entry Operatorৰ বাবে ধাৰ্য কৰা ১৫০০০ টকাৰ পৰা Wipro জাতীয় প্ৰতিস্থানে ৬০০০ টকা কাটি ৰাখি ৯০০০ টকা হে দিছিল প্ৰতিজনৰ নামত আৰু তাৰেপৰা মাজৰ মধ‍্যভোগীয়ে ৪০০০ টকা নিজৰ জেপত থৈ মাত্ৰ ৫০০০ টকাহে প্ৰতিজন অপাৰেটৰক দিছিল; অৰ্থাৎ ১৫০০০/- টকাৰ ঠাইত ৫০০০/-টকা!! উচ্চতম ন‍্যায়ালয়ে হয়তো এইবোৰো চোৱা নাই।\nData Entry কিমান মানদন্ডপূৰ্ণ হ’ব পাৰে অনুমান কৰিব পাৰি আৰু অনুমান কৰিব পাৰি যে অইনবোৰ বিষয়তো কেনেধৰণৰ ‘বিত্তীয় ঘটনা’ সংঘটিত হৈছে। এইবোৰৰ বিচাৰ হয়তো মহাগাণনিকৰ কাৰ্যালয়ে কৰিব (যদিহে উচ্চতম ন‍্যায়ালয়ৰ নাম লৈ বাধা দিয়া নহয়), আৰু ১০ বছৰমানৰ পিছত আমি গম পাম (তেতিয়ালৈ মানুহে পাহৰি যোৱাই স্বাভাৱিক, যিদৰে এতিয়াৰ বহু মন্ত্ৰী যে কংগ্ৰেছৰ আছিল-সেয়া পাহৰাৰ দৰেই)!\nযি কি নহওক, নাগৰিকপঞ্জীৰ ৪০ লাখ সংখ‍্যাটোলৈ চোৱা যাওক। অসমৰ বাহিৰৰ ৰাজ‍্যবোৰলৈ অসমত বাস কৰা মাৰোৱাৰী, বিহাৰী, তামিল, বঙালী ইত‍্যাদিৰ নথি-পত্ৰ বিচাৰি প্ৰেৰণ কৰা পত্ৰৰ বিপৰীতে উত্তৰ অথবা নথি-পত্ৰ নহা নাগৰিকৰ সংখ্যা প্ৰায় ৬০০০০০ মান হ’ব বুলি জানিব পৰা গৈছে। গতিকে সংখ্যাটো হৈ পৰিল ৩৪০০০০০ নাগৰিক। এতিয়া ২০১৪ চনলৈ অহা হিন্দু নেপালী, বৌদ্ধ, শিখ আদিক নাগৰিকত্ব প্ৰদান কৰিবলৈ ভাৰত চৰকাৰে দৃঢ়প্ৰতিজ্ঞ হেতুকেই অসমত পুনৰ ১৫০০০০০ হিন্দু বঙালী লোকে নাগৰিকপঞ্জীত অন্তৰ্ভুক্ত হ’ব, অৰ্থাৎ ৩৪ লাখৰ পৰা ১৫ লাখ বাদ দিলে সংখ্যা হৈ পৰিল ১৯ লাখ! অসমৰ ধেমাজি, জোনাই আদিৰ বানবিধ্বস্ত অঞ্চলবোৰৰ বহু লোকৰ ভূমি নাই, কোনো নথি পত্ৰ নাই; এনে খিলঞ্জীয়া লোকৰ সংখ্যা হ’ব প্ৰায় ১২ লাখ বা অধিক। গতিকে সংখ্যা হৈ পৰিল মাত্ৰ ৯ লাখ!!\nসন্দেহজনক বিদেশী মাত্ৰ ৯ লাখ??\nআকৌ, ২০১১ চনৰ লোকপিয়লৰ পিছত ২০১৫ চনত অসমৰ Projected জনসংখ্যা হ’ব লাগিছিল প্ৰায় ৩৪৬০০০০০ (২% Growth per year); কিন্তু নাগৰিকপঞ্জীৰ বাবে আবেদন কৰিছিল প্ৰায় ৩২৯০০০০০ জন লোকেহে! অৰ্থাৎ ১৭ লাখ লোকে আৱেদন কৰা নাই! এই ১৭ লাখৰ ভিতৰত সন্দেহজনক বিদেশী আছে বুলি আমি নাভাবো, এইসকল আমাৰ খিলঞ্জীয়া লোকেই হ’ব- যিসকলক বাতৰিকাকত, ইলেক্ট্ৰনিক মেডিয়া, মোবাইল আদিয়ে ঢুকি নাপায় তথা অজ্ঞ আৰু জ্ঞাত হ’লেও উদাসীন। গতিকে এইখন নাগৰিকপঞ্জীৰ খচৰাৰ নামত অদৰ্কাৰী উন্মাদনাত মত্ত হৈ লাভ নাই।\nঅসম চুক্তিৰ নামত ১৯৭১ চনলৈ কিমানক বৈধতা দিয়া হ’ল তাৰো হিচাপ আমি যিদৰে নাজানিলো, এইখন নাগৰিকপঞ্জীৰ পৰাও আমাৰ অসমৰ কিবা যে লাভ হ’ব-সেই আশা নকৰাই ভাল। তাতে মুখ‍্যমন্ত্ৰী, ভাৰতৰ গৃহমন্ত্ৰী সকলোৱে কৈ আছে নাগৰিকপঞ্জীৰ পৰা বাদ পৰাসকলে ভয় খাবলৈ একো নাই!! গতিকে যদি কোনোবাই ভয় খাব লাগে, সেয়া হলো আমি। কিন্তু আমি ভয় খোৱা নাই। আমি নায়ক, মহানায়ক নিৰ্বাচন কৰি আছো।\nবেছিদিন নাই, এইখন নাগৰিকপঞ্জীৰ বিৰোধিতা কৰি পুনৰ এক ঐতিহাসিক আন্দোলন আৰম্ভ কৰিব লাগিব। গতিকে হাজেলা মহোদয়ে বা উচ্চতম ন‍্যায়ালয়ে নাগৰিকপঞ্জীৰ খচৰাৰ পৰা নাম বাদ পৰাসকলৰ তালিকাখন প্ৰকাশ কৰিব লাগে, তেতিয়াহে গম পাম-কি হৈছ আৰু কি হ’ব, আৰু দেখিলেহে লেখিম। আজি সেয়েহে আমি অনাহক উন্মাদনাত জাপ মাৰি একো লাভ নাই আৰু অসমৰ বাহিৰতো বিভিন্ন লবীয়ে হুলস্থুল কৰিও একো লাভ নাই। অনতিপলমে আমি গম পাম যে এনে এখন নাগৰিকপঞ্জীৰ বাবে অসম আন্দোলন হোৱা নাছিল।\nআমি সকলোৱে এখন খিলঞ্জীয়া নাগৰিকপঞ্জীৰ বাবে প্ৰস্তুত হোৱাৰ এয়াই প্ৰকৃত সময়। লগতে নাগৰিকত্ব সংশোধনী বিল, ২০১৬ খনক সৰ্বপ্ৰকাৰে প্ৰতিৰোধ কৰাৰো এয়াই প্ৰকৃত সময়। দেখা যাওক, এই নাগৰিকপঞ্জীৰ খচৰাক লৈ উচ্চতম ন্যায়ালয়ে কি পদক্ষেপ গ্ৰহণ কৰে; কি পদক্ষেপ উচ্চতম ন‍্যায়ালয়ে মতিউৰ ৰহমানৰ গোচৰৰ ক্ষেত্ৰত গ্ৰহণ কৰে! অসম আন্দোলন সচাই এক ট্ৰেজেদী হিচাপেই ইতিহাসৰ বক্ষত লিপিবদ্ধ নহওক বুলিয়েই মনৰ ভাব ব‍্যক্ত কৰিলো, কোনো বিতৰ্কৰ বাবে নহয়। কাৰণ, আমি অসম আন্দোলনত অংশগ্ৰহণ কৰোতে আমাৰ বয়স আছিল ১৮/১৯ বছৰ, আৰু এতিয়া ষাঠীৰ দেওনা ষ্পৰ্শ কৰিবলৈ বেছি দিন নাই; কিছুমান মন্ত্ৰী হ’ল, মুখ‍্যমন্ত্ৰী হ’ল-কিন্তু অসম আন্দোলনৰ বা আপোচমূলক অসম চুক্তিখনৰ দ্বাৰা অসমৰ মৌলিক সুফল একো চকুত নপৰিল, এতিয়াও একেবোৰ বিষয়ক লৈ আন্দোলন চলিয়েই আছে।\nকংগ্ৰেছে আৰম্ভ কৰা বিদেশী সমস‍্যা বিজেপিয়ে নতুন মাত্ৰা প্ৰদান কৰি অসম আন্দোলনৰ মূল ভিত্তিয়েই উছন কৰিবলৈ বদ্ধপৰিকৰ। গতিকে এই নাগৰিকপঞ্জীৰ খচৰাক লৈ মিঠাই খালে মধুমেহ ৰোগৰ বলি হব লাগিব বুলিয়েই মনৰ ভাব ব‍্যক্ত কৰিলো।৪০ লাখক লৈ অসমৰ বাহিৰৰ হুলস্থলৰ যিদৰে অৰ্থ নাই, আমাৰো আনন্দৰ অৰ্থ নাই (সেইবাবেই অসমৰ ভিতৰতো হুলস্থুল-হুমুনিয়াহ সেইসকলৰ নাই-যিসকলৰ আগ্ৰাসনৰ বিৰুদ্ধে অসম আন্দোলন কৰা হৈছিল। প্ৰকৃততে কি হৈছে-সময়ে প্ৰমাণ কৰিব। প্ৰণাম।\nTags: নাগৰিকপঞ্জীৰ খচৰা